ރީމާ –5– Esfiya\nބިރުވެރި ލޯބި 1 min ago\nރީމާ – 5\nއާން! ޒާން މީ މިރަށު ކުއްޖެއް ނޫން. ޗުއްޓީއްކަށް މި ރަށަށް އްއިސްގެން މިއުޅެނީ. ރީމާ އަކަށް ނޭންގޭނެ ޒާންމީ ކާކުކަމެއްވެސް. އެކަމު ޒާންއަށް އެނގޭ ރީމާ. ދުވަސްކޮޅެއް ވެއްޖެ ރީމާއާ ވާހަކަ ދައްކަން މަސައްކަތް ކުރާތާ. މިރޭ މި ކާމިޔާބުވާ ގޮތެއް ވީ. ޒާން ވާހަކަ ދައްކަމުން ދިޔައިރު ރީމާ އިނީ ޒާންގެ ހަރަކާތް ތަކަށް ގެއްލި ހުސްވެފައެވެ. ހީވަނީ ޒާން ދައްކަމުންދިޔަ ވާހަކަތައް ރީމާގެ ކަންފަތަށް ނުވަންނަ ހެންނެވެ. ބަހެއް ނުބުނެ ރީމާ އިނުމުން ޒާން ތަންކޮޅެއް ބާރަށް ރީމާއަށް ގޮވާލުމުން ރީމާއަށް ހަމަ ބިމަށް އާދެވުނު ކަހަލައެވެ. ޒާންއަށް ރީމާ ވަރަށް ކަމުދޭ. އަނެއްކާވެސް ޒާން ވާހަކަަ ދައްކަން ފެއްޓިއެވެ. އަހަރެން ބޭނުން ރީމާއާ ރައްޓެހިވާން. ޒާން ގެ ފަހު ޖުމްލައިން ރީމާއަށް ސިހުމެއް ލިބުނެވެ. ވާނީވެސް އެހެންތާއެވެ. މީގެ ކުރިން ދުވަހަކުވެސް ފެނިފާ ނުވާ މީހަކު ހަމަ ކުއްލިއަކަށް ރައްޓެހިވާން އެހުމުން ޝޮކެއް ނުލިބޭނީ ކާކަށް ހެއްޔެވެ؟ ބުނާނެ އެއްޗެއް ނޭންގި ރީމާ އިނީ އެ ގޮތް ނޭންގޭ ޒުވާނާގެ މޫނަށް ބަލާށެވެ.\nއާއެކޭ ބުނުމަށް ރީމާގެ ހިތް ގޮވަމުންދާ ކަހަލައެވެ. ޒާން އަކީ މީގެ ކުރިން ރީމާ ދެކެފާނުވާ ރީތި ޒުވާނެކެވެ. ރީމާގެ ހިތް ޒާންއަށް ލެނބެމުން ދިޔައީ ރީމާގެ އިހްތިޔާރުން ބޭރުގައެވެ. “ރީމްއަށް ވިސްނާލަން ވަގުތުކޮޅެއް ބޭނުން.” ހިތާ ދެކޮޅަށް ރީމާ ބޭނުންވި ގޮތް ޒާންއަށް އިއްވާލިއެވެ. އިތުރު އެއްޗެއް ބުނާނެ ހިތްވަރެއް ރީމާ އަކަށް ނުލިބުނެވެ. ހީވަނީ ރީމާގެ ދުލުގާ މީހަކު ހިފަހައްޓާފާ ވާހެންނެވެ. އުންމީދުކުރަން އަވަސް ޖަވާބެއް ލިބޭނެ ކަމަށް. މާދަންވެސް މި ގަޑިީގަ މިތަނުން ބައްދަލުވާނެ ކަމަށް އުންމީގުކުރަން. ޖަވާބު ލިބޭނެކަމަށް ވެސް ހީކުރަން. އެހެން ބުނުމަށްފަހު ޒާން އެތަނުން ތެދުވެ ހިނގައިގަތެވެ. ޒާން ގޮސް ގެއްލެންދެން ރީމާ ކަޅިޖަހާނުލާ ބަލަން އިނީ ފޫހިކަމެއް ނެތިއެވެ. ޒާން ގޮސްގެއްލުމުން ރީމާވެސް ތެދުވެ ހިނގައިގަތީ ގެއަށް ދިއުމަށެވެ. އޭރު އިޝާނަމާދަށް ބަންގި ގޮވާ އަޑު އިވެއެވެ.\nގެއާ ހަމައަށް ދެވުމުން މަޑުމަޑުން ގޭގެ ދޮރު ހުޅުވާލީ މަންމަ ސިޓިންރޫމުގާ އިނދެދާނެކަމަށް ޖެހިލުންވެ ހުރެއެވެ. ނަސީބު ރަނގަޅުކަމުން މަންމަ ފެންނާކަށް ނެތެވެ. މޫނުމައްޗަށް ހިނިތުންވުމެއް ވެރިކުރުވަމުން އެތެރެއަށް ވަންނަން އަޅާލި ފިޔަވަޅާއެކު ހުއްޓުން އެރީ މަންމަ ރަޒީނާގެ އަޑު އިވުމުންނެވެ. އަޑު އައީ މަންމަގެ ކޮޓަރިއާ ދިމާލުން ކަމަށް ވުމުން ސިއްރު ސިއްރުން ގޭތެރެއަށް ވަނީ މީހަކަށް އަޑު ނީވޭވަރަށް މަޑުން ފައި އަޅަމުންނެވެ. ރީމާގެ ކޮޓަރިއަށް ވަނުމުގެ ކުރިން ރަޒީނާގެ ހުޅުވިފާވާ ކޮޓަރީގެ ތެރެއަށް ބަލާލިއެވެ. އޭރު ރަޒީނާ ހުރީ ދޮރަށް ފުރަގަސް ދީގެން ފޯނުން ކޮންމެވެސް މީހަކާ ވާހަކަ ދައްކާށެވެ. ބަލާ ބެލުމަށް ރަޒީނާ ހުރީ އިޝާ ނަމާދުކުރުމަށް ތައްޔާރު ވެގެންނެވެ.\nރަޒީނާއަށް ފެނުމުގެ ކުރިން ކޮޓަރިޔަށް ވަނުމައްޓަކާ ރީމާ އަވަސްވެލިއެވެ. މަޑުމަޑުން ކޮޓަރީގެ ދޮރުލައްޕާލީ ވައިރޯޅިއަށްވެސް ނޭންގޭހާ ސިއްރުންނެވެ. ގެއަށް ލަހުން އާދެވުމުން މަންމަ ގެ ޝަކުވާތައް އަޑުއަހަން ބޭނުންވެސް ނުވަނީއެވެ. ލާއިގެން ހުރި ހެދުން ބޭލުމައްފަހު ދާވަށިގަނޑަށް ވައްޓާލުމައް ފަހު ބޮލުގެ މެދަށް ހުޅިއެއްޖަހާ ވޫލްކޮޅަކުން އައްސާލިއެވެ. އޭސީ ރިމޯޓު ނަގާ އޭސީ ޖައްސާލުމައްފަހު ފާހާނާއަށް ވަނީ ފެންވަރާލާ ތާޒާ ވެލުމަށެވެ. ފެންވަރަން މާގަނޑު ދަށުގާ ހުރިއިރު ރީމާގެ ހިތުގާ އެބުރެމުން ދިޔައީ މިރޭ ފެނުނު ޒުވާނާގެ ވާހަކަ ތަކެވެ. ހިޔާލުތަކަށް ގެއްލި މާގަނޑު ދަށުގާ އެހެން ހުރެވުނު އިރެއްވެސް ނޭންގެއެވެ. ހޭވެރިކަމެއްވީ އާދަޔާ ހިލާފަށް ފިނިކަން އިހުސާސް ވާން ފެށުމުންނެވެ. އަވަސް އަވަހަށް މާގަޑު ބަންދު ކޮއްލުމަށްފަހު ފާހާނާއިން ނުކުތީ ގައިގާ ތުވާލި އޮޅާލަމުންނެވެ. ލަވައެއްގެ ރާގުއަޅުވާލަމުން ކައިރިވެލީ ލޯގަނޑު ކުރިމައްޗަށެވެ. ލޯގަނޑުން އަމިއްލަ ސޫރަ ބަލަން ހުރިއިރު ފިނިބޮޑުވުމުގެ ސަބަބުން މޫނުމަތި ހުރީ ރަތްވެފައެވެ.\nއަލަމާރި ހުުވާލުމައްފަހު ސޯޓުބުރިއަކާ އަތްކުރު ޓީޝާޓެއްނަގާ އެނދުމައްޗައް އެއްލާލިއެވެ. އޮޅާލެވިފާވާ ތުވާލި ގައިން ވަކިކޮއްލާ ހަރުގާ އަޅުވާލުމައްފަހު އެނދާ ދިމާލަށް ހިނގައިގަތެވެ. ސޯޓުނަގާ ލުމައްފަހު ޓީޝާޓު ގަޔަށް މޮހާލިއެވެ. ކުރު ސޯޓެއްކަމުން ފައިގެ ފަލަމަސްގަނޑުގެ ބޮޑު ބައެއް އޮތީ ހާމައަށް ފެންނާށެވެ. އެކަމަށް މާ ބޮޑު ފަރުވާލެއް ނުބަހައްޓާ އަނެއްކާވެސް ޑްރެސިންގް ޓޭބަލްއާ ކައިރި ވެލުމައްފަހު ގަޔަށް ބޮޑީ ސްޕްރޭ ފުޅި ބުރުވާލިއެވެ. މުޅި ކޮޓަރި ތެރެ އެއްވަސް ކޮއްލާފާވަނީ ޖަހާލި ބޮޑީ ސްޕްރޭގެ ވަހުންނެވެ. ބޮލު މެދަށް ޖަހާފާވާ ހުޅި ނައްޓާލަމުން ކޮޓަރިން ބޭރަށް ނުކުތުމަށް ހިނގައިގަތީ ފޯނުން ނަޖުދާއަށް މެސެޖެއް ކުރަމުންނެވެ.\nސިޓިންގް ރޫމަށް ނުކުތް އިރު ރަޒީނާ ސޯފާގާ އިނީ ގުރުއާން ކިޔަވާށެވެ. ރީމާ ގޮސް ރަޒީނާ ގާތު އިށީނީ ފޯނާ ކުޅެމުންނެވެ. ރަޒީނާ ކިޔަވަން އިން ފޮތް ލައްޕާލަމުން ރީމާއަށް ބަލާލިއެވެ. ރީމާ އިނީ ފޯނުތެރެއަށް ގެއްލި ހުސްވެފައެވެ. ދަރިފުޅު ނަމާދު ކޮއްފިންތަ؟ ” ނޫން އަދި ނުކުރަން. ނިދުމުގެ ކުރިން ކުރާނަން މަންމާ! ފަރުވާ ކުޑަ ރާގަކަށް ޖަވާބު ދިނީތީ ރަޒީނާ ހިތްހަމަ ނުޖެހުނެވެ. މަންމައަށް މިހާރު އެއްގޮތަކަށް ވެސް ދަރިފުޅު ނަމާދުކުރާތަނެއް ނުފެނޭ! މަންމައަށް ހީވަނީ ދަރިފުޅު މިހާރު ނަމާދަށް މާ ފަރުވާ ކުޑަވެއްޖެހެން. އެހެން ބުނެ ނިމުންއިރު ރީމާގެ ފޯނު އޮތީ ރަޒީނާގެ އަތުގައެވެ. އެއްޗެއް ނުބުނެ މަންމަ ދެއްކި ވާހަކަ އަޑުއަހަން ރީމާ އިނީ އިސްޖަހާލައިގެންނެވެ. މަޑުމައިތިރި މިޒާޖެއްގެ ރީމާއަކީ އެއް އިރެއްގާވެސް މައިން ބަފައިން ކުރިމަތީ ބަސްބުނެ ހަދާ ކުއްޖެއް ނޫނެވެ.\nހިނގާ ކާން ދާން! ބައްޕަވެސް މިހާރު އަންނަން އުޅޭނެ ނަމާދު ކޮއްގެން. ބަހެއްވެސް ނުބުނެ އިސް ޖަހައިގެން ހުރެ ރަޒީނާގެ ފަހަތުން ރީމާ ދިޔައީ ބަދިގެއަށެވެ. ކާން ހެދުމައް މަންމައާ އެކު އެހީތެރިވުގާ އުޅުނެވެ. ހަމަ އެވަގުތު ރިޔާޒު ބޭރުން އައިސް ގެއަށް ވަނެވެ. ބައްޕާ! ދުރުވޭ ކާން! ރިޔާޒު ގެޔަށްވަތް ތަން ފެނުމުން ރީމާ ގޮވާލިއެވެ. ތިން މައިން ކާން ތިބިއިރު އެއްވެސް ވާހަކައެއް ނުދައްކައެވެ. އެހެންކަމުން މާހަުލަށް ވަނީ ހިމޭން ކަމެއް ވެރިވެފައެވެ. ކައިނިމުން އިރުވެސް އެއްވެސް މީހަކު ވާހަކައެއް ނުދައްކައެވެ. ކައި ނިމުމައްފަހު ތަށިތައް ނެގުމައް މަންމައަށް އެހީތެރި ވުމަށްފަހު ރީމާ ކޮޓަރިއަށް ދިއުމަށް އަވަސްވެގަތެވެ. ކުރިޔަށް އާޅާލި ފިޔަވަޅަށް ހުއްޓުމެއް އައީ މަަންމަ ރަޒީނާ ގޮވާލުމުންނެވެ. ދަރިފުޅު ދެން ގޮސް އަވަހަށް ނަމާދު ކުރޭ! އާއެކޭ ބުނުމުގެ ގޮތުން ބޯ ޖަހާލުމަށްފަހު ރީމާ ހިނގައިގަތީ ކޮޓަރިއަށް ދިއުމަށެވެ.\nނަމާދުކޮށް ނިމުމަށްފަހު އެނދަށް އަރާ ހަމަޖެހިލުމަށްފަހު ފޯނު ނާގާ ޑާޓާ ޖައްސާލުމައްފަހު ފޭސްބުކަށް ވަދެ ނިއުސްފީޑް ހާވަން ފެށިއެވެ. ޒާންގެ މަތިން ހަނދާންވުމުން ފޭސްބުކުން ޒާން ފެނޭތޯ މަސައްކަތް ފެށިއެވެ. ގަޑިއެއްހާ އިރު ކުރި މަސައްކަތަ ވީ ބޭކާރެވެ. ޒާން ނުފެނުމުން ވީ ފޫއްސަކުން ފޯނު އެނދުމައްޗަށް އެއްލާލެވުނެވެ. އެނދުގެ ކޮޅުގާވާ ކަފަ ރަޖާގަނޑު ގައިމަތީ އަޅާލަމުން އޮށޯވެ ހަަމަޖެހިލިއެވެ. ޒާންގެ ރީތި ސޫރަ ރީމާގެ ސިކުނޑިއަށް އުނދަގޫ ކުރަން ފަށައިފިއެވެ. ލޯމަރާލިޔަސް އެ ސޫރަ ލޯމައްޗަށް ފެންނަ ކަހަލައެވެ. ނިދޭތޯ މަސައްކަތް ކުރަމުން ދެލޯމަރާލުމައްފަހު މޫނުމަތީ ބާލީސް އަޅާ މޫނު ފޮރުވާލިއެވެ. އެތައް އިރަކު ނިދޭތޯ އޮވެއޮވެ ވެސް ނިދޭގޮތް ނުވުމުން އެދުން ރީމާ ތެދުވިއެވެ. ފޯނު ނަގާ ގަޑި ބަލާލިއެވެ. އެއްގަޑި ބައި ވަނީއެވެ. ހީވަނީ ނިދީގެ ކަންފުޅެއްވެސް ނުވާހެންނެވެ.\nމަޑުމަޑުން ކޮޓަރީގެ ދޮރު ހުޅުވާލުމަށް ފަހު ގޭތެރެއަށް ބޯ ދިއްކޮއްލީ ބޭރަށް ނުކުތުމުގެ ކުރިން މީހަކު އުޅޭތޯ ޔަގީން ކޮއްލުމަށެވެ. ގޭތެރެއަށް ވެރިވެފާވަނީ ފަނޑު އަލިކަމެކެވެ. މީހަކުފެންނަން ނެތުމުން މަޑުމަޑުން ކޮޓަރީގެ ދޮރު ލައްޕާލުމައްފަހު ގޭގެ މައި ދޮރާ ދިމާލަށް ހިނގައިގަތެވެ. ދޮރުހުޅުވާލަން ދޮރުގާ ހިފާލި އިރު ދޮރު ހުރީ ތަޅުލާފައެވެ. ތަޅުދަނޑި ފެންނަން ނެތުމުން މާޔޫސްވެ ހުރެ ކޮޓަރިއަށް ދިއުމަށް ހިނގައިގަތް ވަގުތު ފައިވާން ހަރު މަތީ ބާއްވާފާވާ ތަޅުދަޑި ފަތި ފެނުމުން ރީމާގެ ތުންފަތަށް ހިނިތުންވުމެއް ވެރިވިއެވެ. މީހަކަށް ހޭލެވިދާނެތީ ދޮރުގެ ތަޅަށް ތަޅުދަނޑި ކޮއްޕާ އަބުރާލީ ވަރަށް މަޑުންނެވެ. ފައިވާން ހަރުން އާދައިގެ ފައިވާނެއް ނަގާ ފަޔަށް ހެޔޮވަރު ކޮއްލުމައްފަހު ބޭރަށް ނުކުތުމަށް ދޮރުހުޅުވާލި ވަގުތު ގައިގާ ޖެހުނު ފިނި ވައިރޯޅިން ހީބިހި ނަގައިގެން ދިޔައެވެ. މަޑުމަޑުން ދޮރު ގާތް ކޮއްލުމަށްފަހު ބޭރަށް ނުކުތެވެ. މަންޒިލަކަށްވީ ގޯތިތެރޭ ހެދިފާވާ ބޮޑު ބަނބުކެޔޮ ގަހުގެ ދަށުގާ ހަދާފާވާ ޖޯލިފައްޗެވެ.\nކަޅުފޮއި ރެޔެއްކަމުން ގޯތިތެރެއަށް ވަނީ އަދިރިކަން ވެރިވެފައެވެ. ޖޯލީގާ އޮށޯވެ އޮތް ރީމާގެ ހިތުގާ އަދިވެސް އެބުރެމުން ދިޔައީ ޒާންގެ ރީތި ސޫރައެވެ. ޒާންގެ ސުވާލުތަކެވެ. ހާވާލެވިފާވާ ދިގު އިސްތަށިގަނޑުވަނީ ޖޯލީގެ އެއްފަރާތުން ބޭރަށް ވައްޓާލާފައެވެ. މަޑު ރަތް ކުލައިގެ ތުނި ނިދާ ހެދުމުން ރީމާގެ ހަށިގަނޑުގެ ވަނާތައް ސާފުކޮން ހާމަވާން ހުއްޓެވެ. ޖެހިލާ މަޑު ވައިރޯޅިތައް ރީމާގެ ހަށިގަނޑުގާ ބީހެމުން ދެއެވެ. އެތަށް ހިޔާލުތަކަކަށް ގެއްލި އެތާ ރީމާއަށް އޮވެވުނު އިރެއްވެސް ނޭންގެއެވެ. ހޭވެރިކަމެއްވީ ފަތިސް ނަމާދަށް ބަންގިގޮވާ އަޑު ކަންފަތުގާ ޖެހުމުންނެވެ. ޖޯލިން ތެދުވެ ގެއާ ދިމާލާށް ހިނގައިގެން ވަގުތު ހުއްޓުން އެރީ ބައްޕަ ރިޔާޒު ގޭގެ ދޮރު ހުޅުވާލާފާ ނުކުންނަތަން ފެނުމުންނެވެ. ބަނބުކެޔޮ ގަހުގެ ފަހަތަށް ވަދެ ނިވާވެލީ ބައްޕައަށް ފެންނަން ބޭނުން ނުވުމުންނެވެ. ރިޔާޒު ގެއްލެންދެން ރީމާ ބަަލަން ހުރުމަށްފަހު ގޭތެރެއަށް ދިއުމަށް އަވަސްވެގަތެވެ. ކޮޓަރިއަށްވަގެ ދޮރުލައްޕާލުމަށް ފަހު އެދުމައްޗަަށް ވެއްޓިގަތެވެ. އިންތިހާއަށް ނިދި އައިސްފާ ވުމުގެ ސަބަބުން އިސާހިތަކު ނިދިއްޖެއެވެ.\nރީމާއަށް ހޭލެވުނީ ބާލީސް ދަށުގާވާ ފޯން ރިންގުވާން ފެށުމުންނެވެ. ފޯނު ނަގާ ޑިސްޕްލޭއަށް ބަލާލީ ގުޅަނީ ކާކުތޯ ބެލުމަށެވެ. ފޯނުނަގާ ކަންފަތުގާ ޖައްސާލަމުން ހެލޯއޭ ބުނެލީ ކަންނެތް ގޮތަކަށެވެ. ޕިސް، ޕިސް، އަދިވެސް ނިދަނީ؟ ހޭލަން ނުވަނީތަ؟ މިހާރު އެޔޮއް ތިނެއް ޖަހަނީ! ގައިމު މިހާރު ނިދިފައެއްނު ހުންނާނީ!\nއެކޮޅުން ވާހަކަ ދެއްކީ ނަޖުދާއެވެ. ނަޖުދާގެ ޖުމްލަތަކުން ރީމާގެ ދެ ލޯ ބޮޑުވެގެން ދިޔައެވެ. ނިދިވެސް މުޅިންހެން ފިލައިގެން ގޮސްފިއެވެ. އަސްލުވެސްތަ ނަޖޫ؟ ދޮގު ނަހަދާ! ފާރުގާ ހަރުކޮއްފާވާ ގަޑިއާ ދިމާލަށް ބަލާލަމުން ރީމާ އަވަސް އަވަހަށް އެދުން ފޭބިއެވެ. އޭތް ނަޖޫ! ރީމް ގުޅާނަން ފަހުން މި ދަނީ ފެންވަރަން. މިޔަދު ހަމަ ޔަގީނުންވެސް މަންމަގެ ޝަކުވާ ފުނި ފުންޏަށް އަންނާނެ. އެހެން ބުނެ ނަޖުދާއަށް އިތުރު އެއްޗެއް ނުބުނެވި އުޅެނިކޮން ފޯނު ކަނޑާލިއެވެ.\nއެންމެ ފަހު ނޭވާ ލަމުންވެސް…6ވަނަ ބައި\nލޯބި July 28, 2016\nނޭނގި ވެވުނު ލޯބި 3\nހިތާމަ ލޯބި November 10, 2019\nލޯބި May 26, 2020\nބުނާށެ ލޯބި ނުވަނީހޭ (12)\nހިތާމަ ލޯބި September 12, 2018\nލޯބި November 16, 2012\nހީލީމާ ހިތުގެ ވެރިޔާ\nބިރުވެރި ލޯބި January 12, 2016


Raajje inn beyruga faruvaa hoadhaa meehunge hurihaa haradheh dhaulathun hamajassanee\nނޭޝަނަލް ސޯޝަލް ޕްރޮޓެކްޝަން އޭޖެންސީ--\nރާއްޖެއިން ބޭރަށް ބޭސް ފަރުވާއަށް ދާ މީހުންގެ ހުރިހާ ހަރަދެއް ދައުލަތުން ހަމަޖައްސަނީ\nބޮޑެތި ބަލިތަކަށް ރާއްޖެއިން ބޭރުން ބޭސް ފަރުވާ ހޯދާ ފަރާތްތަކުގެ ހުރިހާ ހަރަދެއް ދައުލަތުން ދޭނެ ނިޒާމެއް މިއަހަރު ނިމުމުގެ ކުރިން ގާއިމް ކުރާނެ ކަމަށް ނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ) އިން ބުނެފި އެވެ.\nރައްޔިތުންގެ މަޖިލީހުގެ އިޖުތިމާއީ ކޮމިޓީގައި ވާހަކަދައްކަވަމުން އެންސްޕާގެ ސީއީއޯ އިސްމާއިލް އައްޒާމް ވަޖީހު ވިދާޅުވީ އެހީ ހޯދަން ސަލާން ޖެހުމުގެ އާދަ ހުއްޓުވަން މަސައްކަތް ކުރަމުންދާ ކަމަށެވެ.\nބޭހަށްދާ ހަރަދުތަކުގެ އިތުރުން ހުރުމާއި ކެއުން ބުއިމާއި އެ ނޫން ކަންކަމަށް ގިނަ ހަރަދުތަކެއް ކުރަން ޖެހޭކަން ފާހަގަކުރައްވާ އައްޒާމް ވިދާޅުވީ އެ ހަރަދުތައް އާސައިންދަ އިން ފޯރުކޮށްނުދޭ ކަމަށެވެ.\n"ބޭސްފަރުވާ އަށް ވުރެ ބޮޑަށް އިތުރު ހަރަދުތައް މިސާލަކަށް ބޭރަށް ގޮސް ތިބޭ މުއްދަތުގެ ހުރުމާއި ކެއުމާއި އެ ނޫން ވެސް ހިދުމަތްތައް، ހޮސްޕިޓަލުން ލިބޭ ހިދުމަތްތަކުގެ ބޭރުން ހިނގާ ހަރަދުތައް ވެސް އެބަހުރި. އެ ހަރަދުތަކަކީ އާސަންދައިގަ ހިމެނޭ ހަރަދުތަކެއް ނޫން. އެފަދަ ކަންކަން ޕެކޭޖު ތެރޭގައި ހިމެނޭނެ ނިޒާމެއް ގާއިމްކުރުމުގެ މަސައްކަތް މިކުރަނީ،" އައްޒާމް ވިދާޅުވި އެވެ.\nއެގޮތުން ބޭސް ފަރުވާ އަށް ރާއްޖެ އިން ބޭރަށް ދާއިރު ހަރަދުތައް ބޮޑުވެގެން ހަރަދުތައް ކުރަން ދަތިވާ ފަރާތްތަކަށް އިޖްތިމާއީ ރައްކާތެރިކަމުގެ ނިޒާމުގެ ދަށުން އެހީ ލިބޭނެ ގޮތް ހަމަޖައްސައި ރައްޔިތުން ސަލާން ޖަހަން ނުޖެހޭ ގޮތަކަށް އެ ނިޒާމުގެ ދަށުން ހަރަދު ކުރެވޭނެ ގޮތަށް ގާނޫނަށް ބަދަލުތަކެއް ގެނެސްގެން ނަމަވެސް އަންނަ އަހަރުގެ ކުރިން އެކަން ހަމަޖައްސައިދޭނެ ކަމަށް އޭނާ ވިދާޅުވި އެވެ.\nބޭސް ފަރުވާ އާއި އެއާއި ގުޅުން ހުރި ކަންކަމަށް ސަލާން ޖަހަން ޖެހުމުގެ މައްސަލަ ހައްލު ކުރުމަކީ ސަރުކާރުގެ މުހިއްމު ސިޔާސަތެއް ކަމަށް އައްޒާމް ވިދާޅުވި އެވެ.\nބޮޑު ބައްޔެއް ވުމުން ބޭހަށް ރާއްޖެއިން ބޭރަށް ދިޔުމުގެ ފުދުންތެރިކަން ނެތް މީހުންނަށް ވެސް އެ ހިދުމަތް ޔަގީން ކުރުމަށް ހުސްނުވާ އާސަންދަ ސްކީމު ހިންގަ އެވެ.\nއެކަމަކު ރާއްޖެއިން ބޭރުގައި ހުންނައިރު، އަންނަ އިތުރު ހަރަދުތައް އާސަންދައިން ކަވަރެއް ނުކޮށްދެ އެވެ. އެހެންވެ އިތުރު އެހީ ބޭނުންވާ މީހުންނަށް "ބޭސްފަރުވާގެ ހަރަދު ކުރުމަށް ދަތިވާ ފަރާތްތަކުން ދައުލަތުގެ އެހީއަށް އެދި ހުށަހަޅާ ފޯމެއް" އެންސްޕާގައި އޮވެއެވެ. އޭގެ އިތުރުން ޒަކާތު ފަންޑުން ވެސް އެފަދަ މީހުންނަށް އެހީވެ ދެއެވެ.\nމަޖިލިސް އާސަންދަ އެންސްޕާ ސިއްހީ ދާއިރާ\nބޭރުގައި ކަންކަން ނުވެގެން މިއުޅެނީ. މިގައުމުން ކުރަންޖެހޭ ކަންކަން ފުރިހަމަ ކޮށްދީބަލަ. އަދި ނުވިތާކަށް ބޭރުގައި އުޅޭ ދިވެހިންނަށްވެސް ވަޙީދު މިދިޔައީ ސަންދައިގެ ދޮރުތައް ހުޅުވާފައި. އެއިން މީހަކު މިގަައުމަށް ލާރިފޮއްޗެއްވެސް ދިއްކޮށްލަނީއެއް ނޫން. ތަންތަން ކުއްޔަށް ދީގެން މިތަން ވީދައިގެން ގޮސް އުޅެނީ ބޭރުގައި. ބަލަ ބޭރަށް ދިރިއުޅުން ބަދަލުކުރާނީ ފުދުންތެރިންނާއި އެއަށްވުރެން ފެންވަރު މަތީ މީހުން. އެމީހުންނަށް ބޭނުމެއް ނުވާނެ އަސާސީ އިންޝިއަރެންސެއް. އެމީހުން އިންޝުއަރެން ގަންނާނީ.


Ukulhahu Rayyithun doctor inge inthizaarugai, marukazuge fenvaru rangalhukuranjehey Raajje.mv | Connecting the dots...\nއުކުޅަހު ރައްޔިތުން ޑޮކްޓަރުންގެ އިންތިޒާރުގައި، މަރުކަޒުގެ ފެންވަރު ރަނގަޅުކުރަންޖެހޭ\nސިއްހީ މަރުކަޒުގައި ތިބެނީ ތިން ނަރުހުންނާއި އާންމުބަލިތަކުގެ އެންމެ ޑޮކްޓަރެއް\nވޯޑުގައި އެއްފަހަރާ އެޑްމިޓްކޮށް ފަރުވާ ދެވެނީ ހަތަރު މީހުންނަން\nކ. މާލެ | މުހަންމަދު ވިސާމް | 12 ނޮވެންބަރު 2017 | އާދީއްތަ 18:29 | sampathmasiw | ރިޕޯޓު | 1,962\nއުކުޅަހުގެ މަގެއްގައި އެރަށުގެ ރައްޔިތުންތަކެއް؛- ރަށުން ލިބޭ ސިއްހީ ޚިދުމަތުގެ ފެންވަރު ރަނގަޅުކުރަން ޖެހޭ -- ވީޑިއޯ: ރާއްޖެ ޓީވީ\nއާބާދީ ކުޑަ ނަމަވެސް ކޮންމެ ރަށެއްގައި ވެސް ރަނގަޅު ފެންވަރެއްގެ ސިއްހީ ޚިދުމަތް ލިބެންޖެހެއެވެ. މިއަދު ބައެއް ރަށްތަކުގެ ރައްޔިތުންނަށް އެކަށީގެންވާ ސިއްހީ ޚިދުމަތެއް ނުލިބިއެވެ. އާބީދާގައި ގާތްގަނޑަށް 1000 މީހުން ދިރިއުޅެމުން އަންނަ އުކުޅަހުގެ ސިއްހީ މަރުކަޒުގެ ޚިދުމަތުގެ ފެންވަރު ރަނގަޅުކުރަންޖެހެއެވެ. މިއީ އެރަށުގެ ރައްޔިތުން ދެކެން ބޭނުންވާ ދުވަހެކެވެ.\nލޯކަލް ޓޫރިޒަމް ކުރިއަރަމުން އަންނަ އުކުޅަހު ކައުންސިލްގެ ރައީސް ސައުކަތު އިބްރާހިމް ވިދާޅުވީ އުކުޅަހުގެ އާބާދީ މަދު ނަމަވެސް ވިޔަފާރީގެ ބޭނުންތަކުގައި އެރަށުގައި ދިރިއުޅޭ މީހުންގެ އަދަދު ގިނަ ކަމަށެވެ. ނަމަވެސް، އެރަށުގެ ސިއްހީ މަރުކަޒުގެ ވޯޑުގައި އެއްފަހަރާއި އެޑްމިޓްކޮށް ފަރުވާ ދެވެނީ ހަތަރު މީހުންނަން ކަމަށްވާތީ ކަންބޮޑުވާ ކަމަށް ސައުކަތު ވިދާޅުވިއެވެ. އަދި ގިނަ އަދަދެއްގެ ފަތުރުވެރިން އެރަށުގައި އުޅޭއިރު، ރޯގާއެއް ނުވަތަ ގައިންގަޔަން އަރާ ބައްޔެއް ފެތުރިއްޖެނަމަ އެރަށު ސިއްހީ މަރުކަޒުން ޚިދުމަތް ނުދެވޭކަމަށް ވެސް ސައުކަތު ވިދާޅުވިއެވެ.\nއުކުޅަސް ސިއްޙީ މަރުކަޒު\n"މި ރަށުގެ މަރުކަޒުގައި މި ހުންނަނީ އެންމެ ހަތަރު އެނދު، ހަތަރު އެނދު ހުންނަ އިރު ރަށުގައި ފުލޫއެއް، ނުވަތަ އެއްވެސް ކަހަލަ ބައްޔެއް ފެތުރިގެންދާ ދަނޑިވަޅެންގައި ވަރަށް ބޮޑަށް އެބަ އުނދަގޫވޭ އެކަމަޑޭޓް ކުރަން، ރަށުގެ އެއް ޕަސެންޓް މީހުންނަން ވެސް ސިއްހީ މަރުކަޒުން ފަރުވާއެއް ނުދެވޭ،" ސައުކަތު ވިދާޅުވިއެވެ.\nއުކުޅަހު ސިއްހީ މަރުކަޒުގައި ޖުމްލަ 16 މުވައްޒިފުން ތިބޭއިރު، ބަލި މީހުންނަން ފަރުވާ ދިނުމަށް ތިބެނީ ތިން ނަރުހުންނާއި އާންމު ބަލިތަކުގެ އެންމެ ޑޮކްޓަރެކެވެ.\nއުކުޅަހު ސިއްހީ މަރުކަޒުގެ ކޮމިއުނިޓީ ހެލްތު އޮފިޝަލް އަދި މިހާރު އެ މަރުކަޒުގެ އިންޗާޖެއްގެ ގޮތުގައި މަސައްކަތްކުރާ އަޒުރާ އާމިރު ވިދާޅުވީ ބައެއް ހާލަތްތަކުގައި ވޯޑުގެ ދަތިކަން ކުރިމަތިވާ ކަމަށެވެ. މަރުކަޒުގެ ވޯޑުގައި އެއްފަހަރާއި އެޑްމިޓްކޮށް ފަރުވާ ދެވެނީ ހަތަރު މީހުންނަން ކަމަށް ވާއިރު، ވޯޑް ފުލްވެއްޖެނަމަ ، ލޭބަރ ރޫމްގައި ގޮދަޑި އަޅައިގެން ފަރުވާދޭން ޖެހޭ ކަމަށް އޭނާ ވިދާޅުވިއެވެ.\n"ވޯޑަށް ކޭޓާރ ނުކުރެވޭވަރަށް މީހުން އައިސްފިއްޔާ، ދެން ބޭނުންކުރަނީ ހުންނަ އެހެން ދިމާތައް، ތަންކޮޅެއް ކުރިން ގޮދަޑި އަޅައިގެން ފަރުވާދޭން ޖެހުނު، އާންމުގޮތެއްގައި ހަތަރު ބެޑު ހުންނާނީ، ރޯގާއެއް ނޫޅެއްޔާއި އަޅުގަނޑުމެންނަން ބޭނުންކުރެވޭ، އެކަމު ރޯގާއެއް އުޅޭނަމަ މި ބުނިހެން ގޮދަޑި އަޅައިގެން އެހެންނޫނީ އެހެން ދިމާލަކުން އެނދު ހޯދައިގެން މެނޭޖްކުރަންޖެހޭނީ،" އަސްރާ ވިދާޅުވިއެވެ.\nއުކުޅަހު ކައުންސިލުން ބުނީ ސިއްހީ ޚިދުމަތުގެ ފެންވަރު ރަނގަޅުކުރުމަށް ސަރުކާރާއެކު 2016 ވަނަ އަހަރުން ފެށިގެން މަޝްވަރާ ކުރަމުން އަންނަ ކަމަށެވެ. އެ މަރުކަޒުގައި މިހާރު ބޭނުންކުރަނީ ވަރަށް ދުވަސްވީ ތަކެތި ކަމަށާއި މިހާރު ހުރި ވަސީލަތްތަކުންގެ މައުލޫމާތު ސަރުކާރު މިނިސްޓްރީތަކަށް ތަކުރާރުކޮށް ދަންނަވާފައިވާ ކަމަށް އެ ކައުންސިލުން ބުންޏެއެވެ.\n"މަރުކަޒުގައި މިހާރު ބޭނުންކުރެވޭ ސާމަނަކީ ވެސް ވަރަށް ދުވަސްވެފައި ހުރި ސާމާނު، ހަގީގަތުގައި ރަނގަޅު ބެޑާއި، އައިވީ ފުލުއިޑްފަދަ ތަކެތި އެލުވާނެ ސާމާނުވެސް ނެތިފައި މިތިބީ، އެހެންވީމަ މަރުކަޒުގެ ޖާގަ އިތުރުކޮށް ފެންވަރު ރަނގަޅުކުރަންޖެހިފައި މި އޮތީ، ސަރުކާރާއި ގުޅިގެން މިކަން ހައްލުކުރުމަށް ކައުންސިލުން މަސައްކަތްތަކެއް ކުރެވެމުން އެބަދޭ، އެހެންނަމަވެސް 2016 ވަނަ އަހަރުން ފެށިގެން ކުރަމުން އައި މަސައްކަތުން އަދި މާބޮޑު ނަތީޖާއެއް ހަމަ ނުކުމެފައި ނުވާކަން ފާހަގަކޮށްލެވޭ" އުކުޅަހު ކައުންސިލްގެ ރައީސް ވިދާޅުވިއެވެ.\nއއ. އަތޮޅު ހޮސްޕިޓަލުން ކޮންމެ މަހަކު އެއްފަހަރު ހާއްސަ ބަލިތަކުގެ ޑޮކްޓަރުން އުކުޅަހު ސިއްހީ މަރުކަޒަށް ގޮސް ދަނީ ފަރުވާ ދެމުނެވެ. ކުޑަކުދިންގެ ހާއްސަ ޑޮކްޓަރުންނާއި އަންހެނުންގެ ހާއްސަ ޑޮކްޓަރުންފަދަ ޑޮކްޓަރުން ގޮސް ފަރުވާދެމުން އަންނަ އިރު އެކަން ރަށުގެ ރައްޔިތުންނަން ހަފްތާއެއް ކުރިން ސިއްހީ މަރުކަޒުން އަންގައެވެ.\nރަށުގެ ރައްޔިތުން ބުނީ އެންމެ ބޮޑު ދަތިކަމަކަށް ދިމާވަނީ އަންހެނުން ވިހެއުމަށް މާލެ އަށް ދާންޖެހުމެވެ. މާލޭގައި ގޮސް ތިބެންޖެހުމަކީ ބޮޑު ހަރަދެއްދާ ކަމެއްކަން ރައްޔިތުން ފާހަގަކުރެއެވެ.\n" އަޅުގަނޑުމެންގެ ފޫޅުމައެއް މި ކޮޅުގައި ހުންނާނެ، އެމަޖެންސީ ކޭސްއެއް އަތުވެއްޖެނަމަ، ޑެލިވާރ ކުރާނެ ، އާންމުކޮށް ރިފަރ ކުރާނީ އަތޮޅު ހޮސްޕިޓަލަށާއި، މާލެ އަށް" އުކުޅަހު ސިއްހީ މަރުކަޒުގެ އިންޗާޖް އަޒުރާ ވިދާޅުވިއެވެ.\nއުކުޅަހު ރައްޔިތުން އެދެނީ އެރަށުގެ ހޮސްޕިޓަލްގެ ޖާގައިގެ ދަތިކަމަށް ހައްލެއް ލިބުމެވެ. ސިއްހީ ޙިދުމަތުގެ ފެންވަރު ރަނގަޅުވެ، ސިއްހީ މަރުކަޒުގެ ނަން ބޯޑް ރީޖަނަލް ހޮސްޕިޓަލަކަށް ބަދަލުވެގެން ދިއުމެއެވެ.


League ge2vana magaamu ah ves vaadhaverikan bodu\nތިން ވަނަ ބުރުގައި ޓީސީ އާއި އީގަލްސް ކުޅުނު މެޗުގެ ތެރެއިން\nދިވެހި ޕްރިމިއާ ލީގްގެ ތިން ވަނަ ބުރުގެ ވަކި ހިސާބުން، ޗެމްޕިއަންކަން މާޒިޔާއިން ކަށަވަރު ކުރުމުން ލީގްގެ ވާދަވެރިކަން ނިމުނީ ކަމަށް ބަލައިގެން ތިބެވުނު ނަމަވެސް، އެކަން އަދި އެހާހިސާބުން ނިމުނީކީ ނޫނެވެ. ލީގްގެ ދެ ވަނަ މަގާމަށް އޮތް ވާދަވެރިކަން ވަކި ކުޑައެއް ނޫނެވެ.\nދެ ވަނަ މަގާމުގެ ވަދަވެރިކަން އެންމެ ބޮޑަށް އުފެދިފައި ވަނީ، މިވަގުތު ދެ ވަނަ މަގާމުގައި އޮތް އީގަލްސް އާއި ތިން ވަނައިގައި އޮތް މިދިޔަ ސީޒަންގެ ޗެމްޕިއަން ޓީސީ ސްޕޯޓްސް ކުލަބާ ދެމެދުގަ އެވެ. ޓީސީން ފުރަތަމަ ޑިވިޝަންގައި ވާދަ ކުރަން ފެށި ފަހުން އެ ޓީމުން މިހާތަނަށް ލީގް ނިންމާލާފައި ވަނީ ގަދަ ދޭއްގެ ތެރޭގަ އެވެ. އެހެންވެ އެ ޓްރެކް ދެމެހެއްޓުމަކީ ޓީސީގެ އެއް ޓާގެޓަށް ވާނެ އެވެ.\nއީގަލްސްގެ ހަޔާތުގައި އެ ޓީމަށް މިހާތަނަށް ދެ ވަނަ މަގާމާ ހަމައަށް ދެވިފައެއް ނުވެ އެވެ. އެ ހިސާބަށް އީގަލްސް ވާސިލު ކޮށްދިނުމަކީ ކޯޗް މުހައްމަދު ޝިޔާޒު (މޯހަން) އަމާޒު ހިފާފައިވާ އެންމެ ބޮޑު އެއް ޓާގެޓެވެ.\n"މިހާރު މި މަސައްކަތް ކުރަނީ ތިން ވަނަ ބުރު ނިމޭއިރުވެސް މިއިން ހިސާބުގައި ހިފަހައްޓާ ލެވޭތޯ،" މޯހަން ވާހަކަ ދެއްކި އެވެ. "އޭރުންވެސް އީގަލްސްއަށް ވަރަށް ބޮޑު ކާމިޔާބަކަށް ވެގެންދާނެ، އީގަލްސް ތާރީހްގައި އަދި އެހިސާބަށް ގޮސްފައެއް ނުވޭ، އެހިސާބަށް ދެވޭތޯ މި މަސައްކަތް ކުރަނީ."\nއީގަލްސްގެ ކޯޗް މުހައްމަދު ޝިޔާޒު (މޯހަން)\nޓީސީއަށް ލީގްގެ ފުރަތަމަ ބުރުން ފެށިގެން ދިމާވި މާލީ ގޮންޖެހުންތަކާ ހެދި އެ ޓީމަށް ބަދަލުތަކެއް އައެވެ. ކޯޗްގެ މަގާމުގައި ހުރި މުހައްމަދު އާތިފް އެ މަގާމުން އިސްތިއުފާ ދިނީ ކުޅުންތެރިންނަށް މުސާރަ ނުދޭތީ މަސައްކަތް ކުރެވޭނެ ހާލަތެއް ނެތް ކަމަށް ބުނެ އެވެ. ޓީސީގެ ޓާގެޓަށްވެސް ބަދަލު ގެންނަން މަޖުބޫރު ވި އެވެ. ފުރަތަމަ ޑިވިޝަންގައި ދެމިއޮތުން ފުދޭ ކަމަށް ޓީސީގެ މެނޭޖުމެންޓުން ތިބި ގަބޫލު ކޮށްގެންނެވެ.\nއެހެންނަމަވެސް ކުރިމަތީގައި އޭއެފްސީ ކަޕް އޮތުމުން އެ މުބާރާތަށް ތައްޔާރުވާން އެ ޓީމުން ބަދަލު ގެނެ އެވެ. ޓްރާންސްފާގައި މުހިންމު ކުޅުންތެރިން ޓީމަށް ގެނެ އެވެ. އޭގެ ކުރިން ކޯޗަކަން ޝާޒްލީ މުހައްމަދު (ޝާޒް) ހަމަޖެއްސި އެވެ.\n"ޓީސީއާ އެކު ވާހަކަ ދެކެވުނީ ހަމައެކަނި އޭއެފްސީ ކަޕަކަަށް ތައްޔާރު ވާކަށް ނޫން، ހޯދެން ހުރި ހުރިހާ ކާމިޔާބަކަށް ފައިޓް ކުރަން." ޓީސީގެ ކޯޗް ކަމާ ހާވަލުވުމަށް ފަހު މިދިޔަ ޑިސެމްބަރު މަހު ޝާޒް ބުނެފައި ވެއެވެ. އޭރު ލީގް ހޯދުމުގެ ފުރުސަތު ޓީސީއަށްވެސް އޮތުމުން، އެ ޓީމުގެ މެނޭޖުމެންޓުން ޓާގެޓް ބަދަލު ކުރި އެވެ. ލީގް ޗެމްޕިއަންނުންގެ ދޮރު ބަންދުވުމުން މިހާރު އެ ޓީމުން ވިއްދާފައި އޮތީ ދެ ވަނަ މަގާމަށެވެ.\nދެ ވަނަ ބުރުގެ ފަހު މެޗުގައި އީގަލްސް އަތުން ޓީސީ ބަލިވެ، ދެ ޓީމުގެ ދެމެދުގައި ފަސް ޕޮއިންޓަށް ފަރަގު ބޮޑުވި ނަމަވެސް، ތިން ވަނަ ބުރު ޓީސީން ފެށީ އީގަލްސް ބަލިކޮށްގެންނެވެ. ދެ ޓީމުގެ ދެމެދުގައި މިހާރު ހުރީ ދެ ޕޮއިންޓްގެ ފަރަގެވެ.\n"ޓީސީއާ ހަވާލުވެގެންވެސް ނުކުތީ ލީގަށް، އެހެންނަމަވެސް މިހާރު އެ ފުރުސަތު ގެއްލިފައި ވުމުން އަނެއްކާވެސް އަންނަ އަހަރުގެ އޭއެފްސީ ކަޕް ފުރުސަތު ހޯދުން ޓާގެޓަކީ." ލީގްގެ ޓާގެޓަކީ ކޮބައިތޯ ސުވާލު ކުރުމުން ޝާޒް ބުންޏެވެ.\nއޭއެފްސީ ކަޕްގެ ކޮލިފިކޭޝަން ޖާގަ ލިބެނީ އެފްއޭ ކަޕްގެ ޗެމްޕިއަން ޓީމަށެވެ. މިދިޔަ ދެ އަހަރު އެ ފުރުސަތު ލިބިފައި ވަނީ ލީގްގެ ދެ ވަނަ ޓީމަށެވެ. މިދިޔަ ސީޒަންގައި އެފްއޭ ކަޕް ބާއްވާފައި ނުވުމުން މި އަހަރު އޭއެފްސީ ކަޕްގެ ކޮލިފިކޭޝަން ޖާގަ ލިބުނީ ލީގްގެ ދެ ވަނަ ޓީމު މާޒިޔާ އަށެވެ. އޭއެފްސީ ކަޕްގެ 2018 ވަނަ އަހަރުގެ ކޮލިފިކޭޝަން ޖާގަ ޓީސީއަށް ލިބުނީ ލީގްގެ ދެ ވަނަ ޓީމުގެ ހައިސިއްޔަތުންނެވެ. އެއީ ނިއު ރޭޑިއަންޓުން 2017 ވަނަ އަހަރުގެ ލީގާއި އެފްއޭ ކަޕް ކާމިޔާބު ކުރުމުންނެވެ.\nމިއަހަރު އެފްއޭ ކަޕް މާޒިޔާ ހޯދައިފިނަމަ އަނެއްކާވެސް އޭއެފްސީ ކަޕްގެ ކޮލިފިކޭޝަން ޖާގަ ލިބޭނީ ލީގްގެ ދެ ވަނަ ހޯދާ ޓީމަށެވެ. ދެ ވަނަ މަގާމުގައި ހިފަހައްޓަށް އީގަލްސްއިން ކުރާ މަސައްކަތުގައި އެ ޓީމު ކުޅޭ ކޮންމެ މެޗެއްވެސް ވާދަ ވެރިވާނެ އެވެ. އަދި އީގަލްސްގެ މައްޗަށް ކުރިއަރަން ޓީސީއަށް އޮތް ފުރުސަތު ބޭނުން އެންމެ ރަނގަޅަށް ހިފުމަށް ޓީސީން ވަރުގަދައަށް މަސައްކަތް ކުރާނެ އެވެ.


Mahloof goiy dhoonukoh jalah, hiyvarugadha | Mihaaru\nގަލޮޅު ދެކުނު ދާއިރާގެ މެމްބަރު މަހްލޫފަށް ފުލުހުން ހުރަސް އަޅަނީ: - ފޮޓޯ: ނިޝާން އަލީ/ މިހާރު\nމަހްލޫފް ގޮތްދޫނުކޮށް ޖަލަށް، ހިތްވަރުގަދަ\nމުހައްމަދު ޔާމީން އަދި ފަޒީނާ އަހުމަދު\n22 ޖުލައި 2016 - 06:39 65 comments\nބައެއް މީހުން ސިފަކުރާ ގޮތުގައި މި ފަހުން ރާއްޖެ އިން ފެނުނު އެންމެ ހިތްވަރުގަދަ، އެންމެ ކެރޭ ސިޔާސީ ބޭފުޅަކީ އަހުމަދު މަހުލޫފެވެ. ފުލުހުންގެ ދައުރަށް ހުރަސްއެޅުމުގެ ކުށް ސާބިތުވެ ހަތަރު މަހުގެ ޖަލު ހުކުމެއް އިއްވުމުގެ މާ ކުރިން ވެސް އޭނާ އަށް އޮތީ ޖަލުކަން މަހުލޫފް ގަބޫލުކުރެއްވި އެވެ. އެކަމަކު އޭނާ ފިއްލަވައިގެން ރާއްޖެ ދޫކޮށް ވަޑައެއް ނުގަންނަވަ އެވެ. ނުވަތަ ހުކުމުން ސަލާމަތްވާން އެންމެ ފަހު ވަގުތު ކޮޅު ބަދަލެއް ވެސް ނުކުރައްވަ އެވެ.\nއަނބިކަނބަލުން ނަޒްރާ ނަސީމް (ނަޒޫ) ސިފަކުރެއްވި ގޮތުގައި މަހުލޫފް ޖަލު ގޮޅިއަށް ވަޑައިގަތީ "ރައްޔިތުންގެ ހައްގުގަ" އެވެ. ގައުމާއި ރައްޔިތުންގެ ހައްގުގައި އިސްލާހަށް ފެއްޓެވި މަސައްކަތުގައި ބިރުން ފަހަތަށް ޖެހިވަޑައިގެން، "މައިދާން ދޫކޮށްލައްވަން ބޭނުން ނުވީ" އެވެ.\n"ހުކުމް އިއްވުމުގެ އެއް ދުވަސް ކުރިން މަހްލޫފަށް ކޮންމެވެސް ގޮތަކުން ވަނީ އެނގިފައި ހަތަރު މަހާއި 24 ދުވަހަށް ޖަލަށް ލާނެކަން. އޭނާ ހުރީ އެކަމަށް ތައްޔާރުވެގެން. ފަހަތަށް ޖެހެން ބޭނުންނުވީ،" ނަޒޫ ވިދާޅުވި އެވެ.\n"ރައީސް ޔާމީން ސަރުކާރުގައި ހުކުމަކީ އެއްވެސް ހެއްކަކަށް ބިނާކޮށްފައި ކުރާ އެއްޗެއް ނޫން ކަން އެނގޭ. މަހްލޫފަށް އެނގޭ އަވަސް އަރުވާލާފައި ހުކުމްކުރީ ރައީސް ޔާމީންގެ އޯޑަރަށް ކަން ވެސް."\nމަހްލޫފާއި އަނބިކަނބަލުން ނަޒޫ އަދި ދަރިފުޅު ލައިބާ. - ފޮޓޯ: ފޭސްބުކް/މަހްލޫފް\nނާޒިމް ހައްޔަރުކުރުން: މަހްލޫފުގެ ކެތްތެރިކަން ކޮޅުންލުން\nވެރިކަން ކުރާ ޕީޕީއެމްގެ މަޖިލިސް މެމްބަރެއްގެ ގޮތުގައި ހުންނެވުމަށް ފަހު ސަރުކާރަށް ފާޑުވިދާޅުވާން ފެއްޓެވީ ރައީސް އަބްދުﷲ ޔާމީން ވެރިކަން ކުރައްވާ ގޮތާ މެދު ހިތްހަމަޖެހިވަޑައިނުގަންނަވާތީ އެވެ. ރިޔާސީ އިންތިހާބު ތެރޭގައި ވެސް އޭނާ ދެ ފަހަރެއްގެ މަތިން ޕީޕީއެމް ދޫކުރައްވަން އުޅުއްވި އެވެ. އޭރު ޕީޕީއެމްގައި އޭނާގެ އެންމެ ކައިރި ބައެއް ބޭފުޅުން ވިދާޅުވި ގޮތުގައި "މަހޭ އުޅުނީ ފައިސާ އަށް އެމްޑީޕީ އަށް ދާށެ"ވެ.\nއެނގޭ ކަމަކީ އޭގެ ފަހުން ރައީސް ޔާމީނާ މެދު ހިތްހަމަޖެހިވަޑައިނުގެން، ފާޅުގައި ފާޑުވިދާޅުވި ޕީޕީއެމްގެ މަޖިލިސް ފުރަތަމަ މެމްބަރަކީ އޭނާ އަށް ވުމެވެ. ނަޒޫ ވިދާޅުވި ގޮތުގައި މަހުލޫފް ފުރަތަމަ އުޅުއްވީ ހިމޭނުން ހުންނަވާށެވެ. އެކަމަކު ކުރީގެ ޑިފެންސް މިނިސްޓަރު މުހައްމަދު ނާޒިމް "ފްރޭމްކުރި" ހިސާބުން އޭނާ އަށް ކެތްނުކުރެއްވުނީ ކަމަށް ނަޒޫ ވިދާޅުވި އެވެ.\n"އެކަން ހިނގީމަ ބުނި ދެން ނުހުންނާނަމޭ، ރައްޔިތުންގެ ހައްގުގައި ކުރަން ޖެހުނު ކޮންމެ ކަމެއް ކުރާނަމޭ،" މަހްލޫފާ ބެހޭ ގޮތުން "މިހާރު"އާ ވާހަކަ ދައްކަވަމުން ނަޒޫ ވިދާޅުވި އެވެ.\nއޭގެ ފަހުން މަހްލޫފް ފެނުނީ އިދިކޮޅު މުޒާހަރާތަކުގެ އެންމެ އިސް ސަފުންނެވެ. ހައްޔަރުކޮށްފާނެތީ ބިރަކުން އޭނާ ނޫޅުއްވަ އެވެ. ޕީޕީއެމްގެ މަޖިލިސް މެމްބަރުންނާއި ސަރުކާރުގެ އިސް ބައެއް ބޭފުޅުން އޭނާ އަށް ނިސްބަތްކޮށް "ހައްޔަރުވެގެން ބަތަލަކަށް ވާން" އުޅެނިއްޔޭ ވިދާޅުވިޔަސް، މަހްލޫފް އަޅައެއް ނުލައްވަ އެވެ. ބައެއް މުޒާހަރާތައް ރޫޅާލިއަސް، ގެއަށް ވަޑައިނުގެން ވަކި ހިސާބަކުން އަނެއްކާވެސް ނުކުމެވަޑައިގަންނަވަ އެވެ.\nމަހްލޫފްގެ އަނބިކަނބަލުން ނަޒޫ "މިހާރު"އަށް އިންޓަވިއު ދެއްވަނީ - ފޮޓޯ: މުހައްމަދު ޝަރުހާން/ މިހާރު\n"މުޒާހަރާ އަށް މަހްލޫފް ދަނީ ހައްޔަރުކޮށްފާނެ ކަން އެނގި ހުރެ. ޖުޑިޝަރީ ކޮރަޕްޓްވެފައި އޮތް ކަމާއި ގޯސްކޮށް ކަމެއް ނުކުރިއަސް އެތަނުން ސަލާމަތް ނުވެވޭނެކަން ވެސް އެނގި ހުރެ. ސިޔާސީ ކަމަކަށް ނުކުމެގެން ދާއިރު ބުނޭ ނޭނގެއޭ އެނބުރި އާދެވޭނެ ކަމެއް،" ނަޒޫ ވިދާޅުވި އެވެ.\nސިޔާސީ މައިދާނުން ފަހަކަށް އައިސް ފެނުނު އެންމެ ޖެހިލުންކުޑަ ޒުވާން ބޭފުޅަކީ މަހްލޫފެވެ. އޭނާ ހުންނެވި ކޮޅެއްގައި ސާބިތުކަމާ އެކު ކުރިއަށް ވަޑައިގަންނަވާނެކަން، ގާތް އެކުވެރިންނަށް ޔަގީނެވެ. މެމްބަރު ކަމުގެ ގޮނޑި ގެއްލިދާނެތީ އޭނާ ހާހެއް ނުވެ އެވެ. ސަރުކާރަށް ފާޅުގައި ފާޑުވިދާޅުވަމުން ގެންދެވީ، މަހުލޫފްގެ ބައެއް އެކުވެރިން ސިފަކުރާ ގޮތުގައި، "ކޮންމެ ފަދަ ހިތްދަތިކަމެއް ލިބުނަސް ވަރިހަމަކަމަށް" ބައްލަވައިގެންނެވެ.\nމަހްލޫފު އާއިލާއާ އެކު - ފޮޓޯ: ފޭސްބުކް/މަހްލޫފް\nމަހުލޫފަކީ ހިތްވަރެއް، ނަމޫނާއެއް\nކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން އަލީ ވަހީދު ނެތި އެމްޑީޕީން ކުރިއަށް ގެންދިޔަ މުޒާހަރާތަކަށް ޖޯޝާއި ފޯރި ގެނެސްދެއްވީ މަހްލޫފް ކަން، އެމްޑީޕީގެ މެމްބަރުން ވެސް ގަބޫލުކުރެ އެވެ.\nކުރިން ސިޔާސީ ދެ ޚަތުރުންގެ ގޮތުގައި ތިއްބެވި އެކަމަކު ފަހުން މަހްލޫފާ އެކު ސިޔާސީ ގިނަ ހަރަކާތްތަކުގައި ބައިވެރިވެވަޑައިގެންނެވި ރައްޔިތުންގެ މަޖިލީހުގެ ގަލޮޅު އުތުރު ދާއިރާގެ އެމްޑީޕީ މެމްބަރު އީވާ އަބްދުﷲ ވިދާޅުވި ގޮތުގައި މަހްލޫފް އިސްލާހަށް މަސައްކަތް ފެއްޓެވުމަކީ ޕީޕީއެމް ސަރުކާރުގެ ޖަރީމާތަކާ މެދު މާޔޫސްވެފައި ތިބި އެތައް ބަޔަކަށް ލިބުނު ދިރުމެކެވެ. އިދިކޮޅު ހަރަކާތާ މަހްލޫފް ގުޅިވަޑައިގެންނެވި ހިސާބުން އޭނާގެ ބައިވެރިވުމެއް ނެތި ކުރިއަށް ގެންދިޔަ އެއްވެސް ހަރަކާތެއް ނެތް ކަން އީވާ ފާހަގަކުރެއްވި އެވެ.\nކޮރަޕްޝަނާ ދެކޮޅަށް މަހްލޫފާއި އީވާ، ރައީސް އަބްދުﷲ ޔާމީންގެ ގެކޮޅު ކައިރިއަށް ޑޮލަރު ސިފާގައި ހަދާފައި ހުރި ކަރުދާސްތަކެއް އުކަނީ - ފޮޓޯ: ފޭސްބުކް/މަހްލޫފް\n"މަހްލޫފަކީ އެތައް ބަޔަކަށް ހިތްވަރެއް. މަގުމައްޗަށް ނުކުމެވަޑައިގެން މަހްލޫފް ދެއްކެވި ހިތްވަރުން އެތައް ބަޔަކަށް ހިިތްވަރު ލިބުނު. މަހްލޫފް ނުކުންނެވީ ކޮރަޕްޝަނާއި އަނިޔާވެރިކަމާ ދެކޮޅަށް ކެރިގެން. އޭނާ ދައްކަވާ ސާބިތުކަމަކީ އެހެން މީހުންނަށް ނަމޫނާއެއް،" އީވާ ވިދާޅުވި އެވެ.\n"މޭޑޭ މުޒާހަރާ އާއި ޖޫން 12، 13 މުޒާހަރާގައި ވެސް މަހްލޫފް ނަމޫނާ ދެއްކެވި."\nވެރިކަން ބަދަލުކުރަން އިދިކޮޅު އިއްތިހާދު އުފެއްދި ފަހުން މަހްލޫފްގެ އެންމެ ގާތް އެއް ބޭފުޅެއް ކަމަށްވާ އިއްތިހާދުގެ ހިޔަނި ކެބިނެޓްގެ ޓްރޭޑް އެންޑް ޓްރާންސްޕޯޓް މިނިސްޓަރު އާދަމް އާޒިމް، މަހުލޫފް އެއްވަރުކުރެއްވީ ކުރީގެ ރައީސް މުހައްމަދު ނަޝީދުގެ ޒުވާން ދުވަސްވަރާ އެވެ. އޭނާ ވިދާޅުވި ގޮތުގައި މަހްލޫފަކީ "އަނިޔާވެރިކަން ބަދަލުކުރަން އުފެދުނު ޒުވާން ލީޑަރެ"ކެވެ.\nރައީސް މައުމޫނާއި ރައީސް ޔާމީންގެ އަރިހުގައި މަސައްކަތް ކުރެއްވި މަހްލޫފަކީ ސިޔާސީ ކަންތައްތަކުގައި ދެކޮޅު ފެނިފައި ހުރި ބޭފުޅެއް -- އާޒިމް\nސަރުކާރާ ދެކޮޅަށް މަހްލޫފް ފާޅުގައި ނުކުންނެވުމަކީ ޒުވާނުންނަށް ލިބުނު ވަރަށް ބޮޑު ހިތްވަރެއް ކަމަށް އާޒިމް ވިދާޅުވި އެވެ. އަދި ނިގުޅައިގެންފައިވާ ހައްގުތައް އިއާދަކުރެވޭނީ ޒުވާނުން މަހްލޫފް ނަމޫނާއަކަށް ނަގައިގެންކަން އޭނާ ފާހަގަކުރެއްވި އެވެ.\n"ޒުވާނުންނަށް ކަންތައްތައް ބަދަލުކުރެވޭނީ. ކަންކަން ބަދަލުކުރުމުގައި އެންމެ އިސް ރޯލެއް އަދާކުރައްވަމުން ގެންދެވި، ބިރު ފަހަނައަޅާ ގޮސްފައިވާ ލީޑަރުންގެ ތެރެއިން ލީޑަރެއް މަހްލޫފަކީ،" އާޒިމް ވިދާޅުވި އެވެ.\nއޭނާ ފާހަގަކުރެއްވި ގޮތުގައި މަހްލޫފްގެ މައުލޫމާތުގެ "ހަޒާނާ" އިން ކަންކަން ކުރިއަށް ގެންދަވަނީ ހިކުމަތްތެރިކަމާ އެކު އެވެ. އިދިކޮޅު ހަރަކާތްތައް ރާވައި ހިންގުމުގައި އެފަދަ ދެވަނައެއް ނެތް ކަމަށް ވެސް އާޒިމް ވިދާޅުވި އެވެ.\n"ރައީސް މައުމޫނާއި ރައީސް ޔާމީންގެ އަރިހުގައި މަސައްކަތްކުރެއްވި މަހްލޫފަކީ ސިޔާސީ ކަންތައްތަކުގައި ދެކޮޅު ފެނިފައި ހުރި ބޭފުޅެއް،" ރައްޔިތުންގެ މަޖިލީހުގައި ގާތްގަނޑަކަށް އަށް އަހަރު ހޭދަކުރައްވާފައިވާ މަހްލޫފާ ބެހޭ ގޮތުން އާޒިމް ވިދާޅުވި އެވެ.\nމަހުލޫފަށް ހުކުމް ކުރުމުގެ ޝަރީއަތުގެ މަޖިލިސް ކުރިއަށް ދިޔައިރު އަނބިކަނބަލުން ނަޒޫ (މ) ކޯޓު ކައިރީގައި .-- ފޮޓޯ: މުހައްމަދު ޝަރުހާން/ މިހާރު\nޝަރުއީ ދާއިރާއަށް މަހުލޫފްގެ ހަމަލާ\nއޭނާ އަކީ ފާޅުގައި ޝަރުއީ ދާއިރާއަށް ފާޑުވިދާޅުވާ ބޭފުޅެކެވެ. ޖަލު ހުކުމް އައުމުގެ ކުރިން ރެކޯޑްކުރެއްވި އަދި ރޭ އޮތް އިދިކޮޅު އިއްތިހާދުގެ ފުރަތަމަ ޖަލްސާގައި އާންމުކުރި އޭނާގެ ވާހަކާގައި ވެސް އެކަން ހިމެނުއްވި އެވެ.\n"މި ގައުމުގެ ޖުޑީޝަރީއަކީ މި ގައުމުގެ ވެރިކަން ކުރާ ޕާޓީ އަށް ތާއީދުކުރީމަ ހުކުމްނުކޮށް، އިދިކޮޅު މީހުންނަށް ހުކުމްކުރާ ތަނަކަށް ވެގެން ނުވާނެ. ރިޝްވަތުގެ ހަރާން ހުކުމްތައް ނެރޭ ބަޔަކަށް ވެގެން ނުވާނެ،" މަހްލޫފް ވިދާޅުވި އެވެ.\nއޭނާގެ މައްޗަށް އުފުލި އެހެން ދައުވާއެއްގައި މިހާރު އޮތީ ހުކުމް އިއްވުމެވެ. ކުރިން އިއްޔެ އެ ޝަރީއަތް ބާއްވަން ތާވަލްކުރިޔަސް ފަހުން ވަނީ ކެންސަލްކޮށްފަ އެވެ. ފުލުހުންގެ ބެރިކޭޑް ފާޅާލިކަމުގެ އެ ދައުވާ ސާބިތުވެއްޖެ ނަމަ ހަ މަހުގެ ޖަލު ހުކުމެއް އައުން ގާތެވެ. ނަމަވެސް އެކަމާ މަހުލޫފް ޖެހިލުންވެވަޑައިނުގަންނަވާނެކަން ނަޒޫ އަށް ޔަގީނެވެ. އޭނާ ވިދާޅުވީ "ފަތިފައްޗަށް ހުކުމް އަމުނައި 15 އަހަރު ޖަލަށް ލިއަސް މަހްލޫފްގެ އަޒުމެއް ނުގުޑާނެ" ކަމަށެވެ.\n"ކިތަންމެ އަނިޔާއެއް ދިނަސް މަހްލޫފް ހުރީ ގޭގައި ފިލާ އޮންނަ ވިސްނުމުގައެއް ނޫން. އޭނާ ނުކުތީ ރައްޔިތުންގެ ހައްގުގައި. އެކަން ކާމިޔާބު ނުވަނީސް މަހްލޫފް ހުއްޓައެއް ނުލާނެ. އެއީ ޔަގީންކަމެއް،" ނަޒޫ ވިދާޅުވި އެވެ.\n"މަހްލޫފް އިސްކުރާނީ ރައްޔިތުންގެ މަސްލަހަތު."\nދަރިން ދެކެ ލޯބިވާ އެހެން ބަފައިންނެކޭ އެއްގޮތަށް މަހުލޫފް އެންމެ ކަންބޮޑުވެވަޑައިގަންނަވަނީ ތިން އަހަރުގެ އަންހެން ދަރިފުޅާ ދުރުގައި ހުންނަވަން ޖެހޭތީ އެވެ.\n"މަހްލޫފަށް އެންމެ އުނދަގޫވީ ދަރިފުޅު ކަންތަކާ. ދަރިފުޅު ނޫން އެހެން އެއްވެސް ކަމަކާ މަހްލޫފްގެ ކަންބޮޑުވުމެއް ނެތް،" ނަޒޫ ވިދާޅުވި އެވެ.\nޖަލަށް ވަޑައިގަތުމުގެ ކުރިން ޅެން ބައިތަކުން މަހްލޫފް އޭނާގެ އަޒުމް ސިފަކުރެއްވީ "ފިޔަތައް ކޮށައި ކޮއްޓަށް ލިޔަސް، ދުލުގައި ހިފާ އަނބުރާލިޔަސް،" ފަހަތަށް ފިޔަވަޅު ނާޅުއްވާނެ ކަމަށް ވިދާޅުވެ އެވެ. އޭނާގެ ސިޔާސީ އެކުވެރިންނަށް އެއީ ކަށަވަރު ވާހަކައެކެވެ. އޭނާގެ އާއިލާ އަށް އެއީ ސުވާލެއް ވެސް އޮތް ކަމެއް ނޫނެވެ.\n"އަޅުގަނޑު އެނބުރި އައިސް މިއަށް ވުރެ ވަރުގަދަކުރާނަން،" އިއްތިހާދުގެ ސަޕޯޓަރުންނަށް ރޭ އޭނާ ވިދާޅުވި އެވެ.\nމުޒާހަރާއެއްގެ ތެރެއިން މަހްލޫފް ހައްޔަރުކޮށްގެން ގެންދަނީ.\nއިތުރު ލިޔުންތައް މުޒާހަރާ ރައްޔިތުންގެ މަޖިލިސް ކްރިމިނަލް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޖުޑީޝަރީ މޯލްޑިވްސް ޔުނައިޓެޑް އޮޕޮޒިޝަން


މައިލޯ އިންޓަރ ސްކޫލް ވޮލީ ބޯޅަ މުބާރާތުގެ 16 އަހަރުން ދަށުގެ އަންހެންބައިގެ ޗެންޕިއަންކަން ގޮއިދޫ ސްކޫލް ހޯދައިފިއެވެ.\n16 އަހަރުން ދަށުގެ އަންހެންބައިގެ ޗެންޕިއަންކަން ގޮއިދޫ ސްކޫލް ހޯދީ ކެޔޮދޫ ސްކޫލްއާއި ވާދަކޮށް ސީދާ ތިން ސެޓުން ފައިނަލް މެޗު ކާމިޔާބުކޮށްގެންނެވެ. އިންޓަރ ސްކޫލް ވޮލީ މުބާރާތުގައި އަލަށް ވާދަކުރި ކެޔޮދޫ ފައިނަލް މެޗުން ބަލިވީ 25-8، 25-7 އަދި 25-8 ނެވެ. މެޗްގައި މާރަނގަޅު ކުޅުމެއް ކެޔޮދޫ ސްކޫލްއަށް ދެއްކިފައިނުވާއިރު، ތިން ސެޓްގައިވެސް ކެޔޮދޫއިން ގިނަ ޕޮއިންޓް ހޯދާފައިވަނީ ސާވިސްކޮށްގެންނެވެ.\nމެޗުގައި ތަފާތު ކުޅުމެއް ދެއްކި ގޮއިދޫ ޓީމްގެ ކުޅުންތެރިން ނެޓް މަތިން ޖެހި ބާރު ޝޮޓްތައް ރިސީވްކުރުމުގައި ކެޔޮދޫ ސުކޫލަށް ވަނީ ނާކާމިޔާބުވެފައެވެ. ގޮއިދޫ ސްކޫލަކީ މާލެއިން ބޭރުގެ ސްކޫލްތަކުގެ ތެރެއިން އެންމެ ގިނައިން އިންޓަރ ސްކޫލްގައި ބައިވެރިވާ ސްކޫލެވެ.\nމެޗަށްފަހު ގޮއިދޫ ސްކޫލްގެ ކޯޗު އަދި ގޮއިދޫ ސްކޫލްގެ ޕްރިންސިޕަލް މުހައްމަދު ނިޒާމް ބުނީ ފައިނަލް މެޗާ ކުރިމަތިލީއިރުވެސް ޗެންޕިއަންކަން ލިބޭނެކަމުގެ ވަރަށް ބޮޑު ޔަޤީންކަމެއް އޮތްކަމަށާއި، ގޮއިދޫ ޓީމްގެ ހުރިހާ ކުޅުންތެރިން ކުރި މަސައްކަތް މިއަދު ފެނިގެން ގޮސްފިކަމަށެވެ. އަދި މިއީ ހަމައެކަނި ކުޅުންތެރިން ކުރި މަސައްކަތް ނޫންކަމަށާއި، މިއީ މުޅި ގޮއިދޫގެ ރައްޔިތުންގެ ކުރި މަސައްކަތްކަމަށްވެސް ގޮއިދޫ ޓީމްގެ ކޯޗް މުހައްމަދު ނިޒާމް ބުންޏެވެ.\n“މިއީ އަސްލުގައި ގޮއިދޫ ޓީމްގެ ހުރިހާ ރައްޔިތުންގެ މަސައްކަތް. ކޯޓް މަތީގައި ކުޅުންތެރިން މަސައްކަތް ކުރިނަމަވެސް، އެކުޅުންތެރިންގެ ފަހަތުގައި ވަރަށް ގިނަ ބައެއްގެ މަސައްކަތްވޭ. ވަރަށް އުފާވެއްޖެ މިއަދު ޗެންޕިއަންކަން ލިބުމުން. ގޮއިދޫގެ ތަފާތަކަށްވީ ނެޓްމަތިން ޝޮޓް ޖެހުން. ފައިނަލް މެޗްގައި ކުޅުންތެރިންގެ ފަރާތުން ފެނުނު ކުޅުން ވަރަށް ފާހަގަކޮށްލެވޭ.” ކޯޝު އަދި ޕްރިންސިޕަލް ބުންޏެވެ.\nކެޔޮދޫ ސްކޫލްގެ ކޯޗް އަދި ޤައުމީ ޓީމްގެ އަހުމަދު އަބްދުލް ކަރީމް (ލޯންގޭ) ބުނީ ފައިނަލް މެޗުން ބަލިވިނަމަވެސް، ކުޅުންތެރިން ކުރި މަސައްކަތާއި މެދު ހިތްހަމަޖެހޭކަމަށެވެ. އަދި މިއީ ކެޔޮދޫ ސްކޫލް ޓީމެއް މިލެވެލްގައި ވާދަކުރި ފުރަތަމަ ފަހަރުކަމުން، ކުޅުންތެރިންވެސް ކުޑަކޮށް ޖެހިލުންވީކަމަށް އަހުމަދު އަބްދުލް ކަރީމް ބުންޏެވެ.\n“ކެޔޮދޫ އަކީ މިލެވެލްގައި ވަރަށް އަދި އާ ޓީމެއް. ވަރަށް މަދު ފަރިތަކުރުންތަކެއް ކުރެވުނީވެސް. ކުރެވުނު ފަރިތަކުރުންތަކާ އަޅާބަލާއިރު ފައިނަލާ ހިސާބަށް އާދެވުމުންވެސް މިއީ ކާމިޔާބީއެއް. އަސްލުގައި ކުޅުންތެރިންވެސް އަދި އަލީ، ކޯޓްމަތީގައި ކުޅުންތެރިން އާވީމަ ތިބެނީ މާބިރުން. އަދި ނެޓް މަތިން ޝޮޓް ޖެހޭ ފެންވަރުގެ ކުޅުންތެރިއަކު ނެތީމަ، އެތަން ވަރަށް ބޮޑަށް ދެއްކި މެޗުގަ.” ލޯންގޭ ބުންޏެވެ.\nކެޔޮދޫ ކޯޗް އަހުމަދު އަބްދުލް ކަރީމް ބުނީ ކެޔޮދޫއަކީ ވޮލީގައި މުސްތަޤްބަލް އޮތް ޓީމްއެއްކަމަށާއި މިއަންނަ އަހަރު ކެޔޮދޫ ތަފާތުވާނެކަމަށެވެ.


ހިއުމަން ރައިޓްސް ކޮމިޝަނުން ފަށާފައިވާ ނޭޝަނަލް އިންކުއަރީގެ އާންމުކޮށް ހުޅުވާލައިގެން ބާއްވާ އަޑުއެހުންތައް ފަށައިފި\nނުކުޅެދުންތެރިކަން ހުންނަ ކުދިންނަށް އުނގެނުމުގެ ޙައްޤު ކަށަވަރުކޮށްދީ، އުނގެނުމުގެ ފުރުޞަތު ތަނަވަސްކޮށްދީފައިވާ މިންވަރު ބެލުމަށްޓަކައި ހިއުމަން ރައިޓްސް ކޮމިޝަނުން 2012ވަނަ އަހަރު ފަށައިފައިވާ "ނޭޝަނަލް އިންކުއަރީ އޮން އެކްސަސް ޓު އެޑިޔުކޭޝަން ފޮ ޗިލްޑރަން ވިތް ޑިސްއެބިލިޓީޒް" ގެ އާއްމުކޮށް ހުޅުވާލައިގެން ބާއްވާ އަޑުއެހުންތައް މިއަދު ށ އަތޮޅުގައި ފަށައިފިއެވެ.\nމިއަޑުއެހުންތައް އިފްތިތާޙް ކުރުމަށްޓަކައި ށ.ފުނަދޫގައި މިއަދުވަނީ ޙަފްލާއެއް ބާއްވާފައެވެ. މިޙަފްލާއަށް ކަމާގުޅުންހުރި ސަރުކާރުގެ އޮފީސްތަކާއި އަދި އަމިއްލަ ޖަމިއްޔާތަކުގެ އިސްބޭފުޅުންވަނީ ބައިވެރިވެޑައިގަންނަވާފައެވެ. މިގޮތުން، ހިއުމަން ރައިޓްސް ކޮމިޝަންގެ ރައީސްއާއި، ނައިބު ރައީސްއާއި އަދި އިތުރު މެމްބަރުންނާއި ސެކްރެޓަރީ ޖެނެރަލާއި، ބައްދަލުވުމުގެ ޝަރަފްވެރި މެހެމާން މިނިސްޓަރ ފޮރ ސްޓޭޓް ފޯ ހެލްތް އަލްފާޟިލް ޢަލީ ޝަރީފް މުޙައްމަދުވަނީ ބައިވެރިވެވަޑައިގަންނަވާފައެވެ. އަދި ޑިސްއެބިލިޓީ ކައުންސިލް ގެ ރައީސް އަދި ނޭޝަނަލް އިންސްޓިޓިއުޓް އޮފް އެޑިއުކޭޝަންގެ އެޑިއުކޭޝަން ޑިވެލޮޕްމަންޓް އޮފިސަރ އަލްފާޟިލް އަޙްމަދު އާޠިފު ބައިވެރިވެވަޑައިގެންނެވިއެވެ. އަދި މީގެއިތުރުން، އަޑުއެހުންތައް ހިނގަމުންދާ ވަގުތު މީޑިއާއިން ކަވަރކުރުމަށްޓާކައި މީޑިއާގެ ފަރާތްތަކުންވެސްވަނީ މިދަތުރުގައި ކޮމިޝަންގެ ޓީމާއެކު ށ އަތޮޅަށް ޒިޔާރަތްކޮށްފައެވެ.\nށ އަތޮޅުގައި ހުޅުވާލައިގެން ބާއްވާ އަޑުއެހުންތައް ކުރިއަށް ގެންދިޔުމަށްޓަކައި ކޮމިޝަންގެ ޓީމްތައް ށ. އަތޮޅު ފުނަދޫއާއި ކޮމަންޑޫގައި ހަރަކާތްތެރިވާނެއެވެ. މިގޮތުން، 01 ޖުލައިގައި އަޑުއެހުންތައް ކުރިއަށްދާނީ ށ. ފުނަދޫގައެވެ. އަދި 03 ޖުލައިގައި ށ. ކޮމަންޑޫގައި އަޑުއެހުންތައް ކުރިއަށް ދާނެއެވެ.\nނޭޝަނަލް އިންކުއަރީ ހިންގުމުގެ މައިގަނޑު މަޤުސަދަަކީ، ނުކުޅެދުންތެރިކަން ހުންނަ ކުދިންނަށް އުނގެނުމުގެ ޙައްޤު ކަށަވަރުކޮށްދީ، އުނގެނުމުގެ ފުރުޞަތު ދިވެހިރާއްޖޭގެ ތަޢުލީމީ ނިޒާމުގެ ތެރެއިން ތަނަވަސްކޮށްދީފައިވާ މިންވަރުގެ މަޢުލޫމާތު އާންމުންނާއި، ބެލެނިވެރީންނާއި، ކުދީންނާއި، ކަމާގުޅުންހުރި މުއައްސަސާތަކުންނާއި، މަދަނީ ޖަމްޢިއްޔާތަކުންނާއި އަދި މިދާއިރާގެ ފަންނުވެރި މާހިރުންގެ ފަރާތުން ހޯދުމާއި، އަދި މިނިޒާމުގައި ހުރި އުނި ކަންތައްތައް ރަގަޅުކުރުމަށް ދައުލަތަށް ހުށަހެޅުންތައް ހުށަހަޅުމާއެކު މިކަންކަން ތަންފީޒުކުރުމަށް ބާރު އެޅުމެވެ.\n* ދިވެހިރާއްޖޭގައި ނުކުޅެދުންތެރިކަން ހުންނަ ކުދިންނަށް އުނގެނުމުގެ ފުރުސަތު އޮތްމިންވަރު ދެނެގަތުމުގެ ގޮތުން ކުރާ ދިރާސާ\n* އަޑުއެހުންތަކުގެ ކުރިން ކުރާ ދަތުރުތައް (ޕްރީ-ހިޔަރިންގ ވިޒިޓްތައް)\n* ލިޔުމުން ހުށަހަޅާ ބަޔާން\n* އާންމުކޮށް ހުޅުވާލައިގެން ބާއްވާ އަޑުއެހުންތައް\n* އެއްކުރެވޭ މައުލޫމާތުގެ މައްޗަށް ބިނާކޮށް، ހުށަހެޅުންތަކަކާއެކު ނޭޝަނަލް އިންކުއަރީ ރިޕޯޓް އެކުލަވާލައި، ކަމާބެހޭ ފަރާތްތަކާ ހިއްސާކުރުން\n* ނޭޝަނަލް އިންކުއަރީ ރިޕޯޓްގައިވާ ހުށަހެޅުންތަކަށް އަމަލުކުރަމުން ދާ މިންވަރު ބަލައި އެކަންކަމަށް ބާރުއެޅުން (މޮނިޓަރިންގ)\nއެއްއަހަރުދުވަހުގެ މުއްދަތަށް ކުރިއަށްދާ މިއިންކުއަރީ ހިންގުމަށް ހަމަޖެހިފައިވަނީ، ސަރުކާރުގެ ކަމާބެހޭ މުއައްސަސާތަކުންނާއި އަދި ނުކުޅެދުންތެރިކަން ހުންނަ މީހުންގެ ދަފްތަރަށް ބަލައި އެއްކުރި މަޢުލޫމާތުގެ މައްޗަށް ބިނާކޮށް، ފާހަގަކުރެވޭ 11 އަތޮޅެއްގައެވެ. މިއަތޮޅުތަކަކީ ހއ. ހދ. ށ. ނ. ރ. ޅ. ކ. އދ. ގދ. ޏ އަދި ސ އަތޮޅެވެ.\nހުޅުވާލައިގެން ބައްވާ އަޑުއެހުންތަކުގެ 2ވަނަ ބުރު ބޭއްވުމަށް ހަމަޖެހިފައިވަނީ ނ އަތޮޅުގައެވެ.


Qasimge dhekanbalunnag furahsaara kurun kuhverikohffi\nޖުމްހޫރީ ޕާޓީގެ ލީޑަރު ގާސިމް އިބްރާހިމް، އަނބިކަނބަލުން އައިޝަތު ނަހުލާ -- އަވަސް ފޮޓޯ\nޖޭޕީގެ ލީޑަރު ގާސިމް އިބްރާހިމް އަދި އަނބިކަނބަލުން އައިޝަތު ނަހުލާއަށް ފުރައްސާރަކޮށް އީދު ކުޅިވަރެއްގެ ގޮތުގައި ދެއްކުމަށް މަސައްކަތްތަކެއް ކޮށްފައިވާތީ އެކަން އެޕާޓީން ކުށްވެރިކޮށްފި އެވެ.\nރަށެއްގައި އީދު ކުޅިވަރުގެ ތެރެއިން ގާސިމް އިބްރާހިމްގެ މޫނު ސިފަވާގޮތަށް ހަދާފައިވާ މާސްކަކާއި ޓްރާސްޕޯޓް މިނިސްޓަރު އައިޝަތު ނަހުލާގެ މޫނު ސިފަވާގޮތަށް ހަދާފައިވާ މާސްކެއް އަޅައިގެން އުޅޭ މަންޒަރުތަކެއް ވަނީ އާންމުވެފައެވެ. އެނގިފައިވާ ގޮތުގައި މިއީ ރ. މީދޫގައި އީދު ފާހަގަ ކުރުމުގެ ގޮތުން ކޮށްފައިވާ ކަމެކެވެ.\nޖުމްހޫރީ ޕާޓީން ވަނީ އެ އަމަލު ކުށްވެރިކޮށްފައެވެ. އެޕާޓީގެ ޗީފް ސްޕޯކްސްޕާސަން އަލީ ސޯލިހު ވިދާޅުވީ ޖޭޕީގެ ލީޑަރު ގާސިމް އިބްރާހިމް އަދި އަނބިކަނބަލުން އައިޝަތު ނަހުލާއަށް ފުރައްސާރަކޮށް އީދު ކުޅިވަރެއްގެ ގޮތުގައި ދެއްކުމަށް މަސައްކަތް ކުރުމަކީ ރައްޔިތުންގެ މެދުގައި ފިތުނަ އުފެއްދުމަށް ހިންގި ނާތަހުޒީބު އަމަލެއް ކަމަށެވެ. އަދި މިއަމަލު ހަރުކަށި އިބާރާތުން ކުށްވެރި ކުރާ ކަމަށް އަލީ ސޯލިހު ވިދާޅުވިއެވެ.\n"އީދަކީ ވަރަށް ހާއްސަ މުނާސަބަތެއް. މިފަދަ މުނާސަބަތެއްގައި މިފަދަ ގޮތަކަށް ވަކި ބަޔަކަށް ފުރައްސާރަ ކުރުމަކީ ބަލައިގަންނަން އުނދަގޫ ކަމެއް. ކޮންމެ ފުރައްސާރައަކުން މި އުފެދެނީ ރުޅިވެރިކަމާއި ނަފްރަތު. އެހެންވީމަ އެއްވެސް ފަރުދެއްގެ ޒާތަށް ހުތުރުވާނެ ކަންކަން ކުރުމަކީ ޖޭޕީން ގަބޫލުކުރާނެ ކަމެއް ނޫން،"\nއަލީ ވިދާޅުވީ އީދު ކުޅިވަރުގެ ގޮތުގައި ކުޅޭ ކުޅިވަރުތައް ކައުންސިލުން ބަލާ މޮނިޓާ ކުރަން ޖެހޭނެ ކަމަށެވެ.\nގާސިމް އިބްރާހިމް ޖުމްހޫރީ ޕާޓީ އައިޝަތު ނަހުލާ


Dharifulhaa, Namaadheve. | Vaahaka\nއަބްދުﷲ ނަޝީދު January 27, 2019\t11 Comments\nއިންސާނުން ދުނިޔެ ފޮނުއްވާފައިވަނީ الله سبحان و تعالىٰ އަށް އަޅުކަން ކުރާށެވެ. އެގޮތުން އިންސާނުންގެ މައްޗަށް5ނަމާދު ކުރުމަށް އެކަލާނގެވަނީ އަމުރު ކުރައްވާފައެވެ. ނަމަވެސް މިއަދު އިންސާނުންވަނީ ހައްދުފަހަނައަޅާ ގޮސް ދުނިޔެއަށް ގެއްލިފައެވެ. ނަމާދަކީ ބޭނުން އިރަކު ކުރެވޭނެ އެއްޗެއްކަމަށް ގިނަމީހުން ދެކިގެން އުޅެއެވެ.\nއަޒީޒްއަކީ ޒުވާނެކެވެ. ރީތިކަމާ މުއްސަނދިކަން އޭނާއަށް الله سبحان و تعالىٰ ވަނީ ދެއްވާފައެވެ. އަޒީޒްގެ މައިންބަފައިން ތިބެނީ އޭނާ އުޅޭ ގެއާ ދުރުހިސާބެއްގައި ކަމުން ކޮންމެ ހުކުރު ދުވަހަކު އޭނާ އެމީހުންނަށް ޒިޔާރަތްކުރެއެވެ. ނަމަވެސް އެ ޒިޔާރަތް އަބަދުވެސް ކުރުވެފައި އޮންނަނީ އަޒީޒްގެ މައިންބަފައިން އޭނާ އަޑުއަހަން ބޭނުންނުވާ ސުވާލުތައް ކުރާތީއެވެ. އަޒީޒްގެ މައިންބަފައިން އަބަދުވެސް އަޒީޒް ނަމާދު ކުރިންތޯ ސުވާލުކުރެއެވެ. ނަމަވެސް އަޒީޒް އެމީހުންނަށް ހެދުނު ދޮގެއް ހަދާ ވާހަކަ އޮޅުވާލަން މަސައްކަތްކުރެއެވެ. ނަމަވެސް މައިންބަފައިން އެމީހުންގެ ނަސޭހަތް އަޒީޒްއަށް ނުހުއްޓި ތަކުރާރުކުރެއެވެ. ނަމާދުގެ މުހިންމުކަމާ އޭގެން ލިބޭ ސަވާބާ ފައިދާގެ ވާހަކަތައް ކިޔަން ފެށުމުން އަޒީޒް އެގެއިން ނުކުމެގެން ދެއެވެ. ނަމަވެސް ދަނިކޮއްވެސް އަލްވަދާއުގެ ގޮތުގައި މައިންބަފައިން ބުނަނީ ދަރިފުޅާ ނަމާދެވެ.\nމައިންބަފައިން ކައިރިން އާދެވުމާއެކު އަޒީޒް އޭނާގެ ދިރިއުޅުމައިގެން ކުރިއަށްދެއެވެ. ހަތަރުދަމު ފޯނުގައި ކުދިންނާ ވާހަކަ ދައްކައިގެން އޭނާގެ މުއްސަނދިކަމުގެ ވީޑިއޯތައް މީސްމީޑިއާގައި ހިއްސާކުރެއެވެ. އަދި ކޮންމެ ރެޔަކު ދުނިޔޭގެ އުފާތައް ހޯދުމަށް ކްލަބްތަކަށް ގޮސް މަސްތުވުންފަދަ ކަންކަންވެސް ކުރެއެވެ. މިގޮތުގައި ރޭ ހަތަރުދަމު ހޭދަކޮއްފައި ގެއަށް އަންނަނީ އިރުއެރުމުންނެވެ. މިގޮތަށް އަޒީޒްގެ ދުވަސްތައް ދާއިރު އޭނާ އެއްގޮތަކަށްވެސް އާޙިރަތާމެދު ވިސްނާނުލައެވެ. މީސްމީހުން މަރުވެގެން ގެންދާތަން އަޒީޒްއަށް ފެނުނަސް ކަންފުޅެއްވެސް ހިތަކަށް ނާރައެވެ.\nއެއްރެޔެއްގެ ދަންވަރެވެ. އަޒީޒް ނައިޓް ކްލަބް ތެރޭގައި ފޯރިނަގާ އުފާތައް ހޯދަމުން ދިޔައެވެ. ފަހަރަކު އަންހެނެއްގައި ކޭއްތެމުން ފައިސާތައް އުކަމުން އޭނާ ބާރަށް ހީހީފައި ރާބޮއެހަދައެވެ. ނެށުމުގެ ފޯރީގައި ހުއްޓާ މީހުންތައް ހަޅޭއް ފަޅޭއްޖަހައިގެންފިއެވެ. ވެގެން އުޅޭގޮތް ބަލާލިއިރު މުޅި ކްލަބް ވަށާ ވަނީ އަލިފާން ރޯވެފައެވެ. އެތަނުން ނުކުމެވޭނެ ގޮތެއް ހޯދުމަށް އަޒީޒް މަސައްކަތްފެށިއެވެ. ކައުންޓަރު މައްޗަށް އަރާ ސީލިންގް ފަޅާލައިގެން ވެންޓިލޭޝަންތެރެއިން އަޅާފައި މަގުމައްޗަށް ނުކުތެވެ. އަޒީޒް ލޯ ކުރިމަތީ މުޅި ކްލަބް އަނދާ އަޅިއަށް ވެއްޖެއެވެ. އިރުކޮޅަކުން އަޒީޒް ފޯނު ރިންގްވާން ފަށާފިއެވެ. އެއީ އަޒީޒްގެ މައިންބަފައިންނެވެ. ފޯނު ނަގާ ކަންފަތުގައި ޖެހުނުތަނުން އަޒީޒް ސަލާމަތުން ހުރި ވާހަކަ ވަގުތުން މައިންބަފައިންނަށް އެނގިއެވެ. މައިންބަފައިން އަޒީޒްއަށް ދިމާވި ހާދިސާއާމެދު ވިސްނާ ފިކުރުކުރުމަށް ނަސޭހަތްދިނެވެ. އަދި އަވަހަށް ތައުބާވެ ނަމާދުކުރުމަށް ނަސޭހަތްދިނެވެ. ނަމަވެސް މައިންބަފައިންނަށް ބަހަނާ ދެއްކުމަށްފަހު ފޯނު ކަނޑާލާ އެވަރުކަމެއް ނޫންކަމަށް ހިތާ ކާރަށް އަރާ ގެއާ ދިމާލަށް ދިޔުމަށް ދުއްވާލިއެވެ. ހައިވޭ ހުރަސްކޮއް ޖަންގަލީގެ މަގުން ގެއާދިމާލަށް ދުއްވާ ދުއްވާ ހުއްޓާ ކުއްލިއަކަށް ކާރުމައްޗަށް ވެއްޓުނީ ގަހެކެވެ. ގަސް ވެއްޓުމާއެކު ކާރު ކޮންޓްރޯލުން ނައްޓައިގެން ގޮސް މަގުގެ އެއްފަރާތައް އަރިއަޅާލިއެވެ.\nޒަޙަމްވެފައިވާ އަޒީޒްއަށް އެހީވުމަށް މީހަކު ނާންނަތާ އެއްގަޑިއިރުވީއެވެ. ދުއްވާ އެއްޗެއްގެ ހިލަމެއްވެސް އެމަގަކަށްނުވެއެވެ. ނުވިތާކަށް ފޯނުގެ ރޭންޖްވެސް ނުލިބެއެވެ. މިހާލުގައި އަޒީޒް އޮންނަތާ މިހާރު ހަތަރު ގަޑިއިރުވީއެވެ. ގައިން ފައިބަމުން ދިޔަ ލޭތައް ނުހުއްޓި މުޅި މީހާ ހުދުވާން ފަށާފިއެވެ. އަޒީޒްގެ ކަންފަތައް ކުޑަވަރެއްގެ އަޑެއް އިވުނެވެ. އެއީ އިންސާނެއްގެ ފިޔަވަޅުގެ އަޑެވެ. އަޒީޒްގެ މެރި މެރި އޮތް ލޮލަށް އެމީހެއްގެ މޫނު ފެނުނެވެ. އެއީ ޕޮލިހެކެވެ. އޭނާ ކިޔަމުންދަނީ އެންމެ އެއްޗެކެވެ. ކޮއްކޯއެވެ لَا إِلٰهَ إِلَّا ٱلله ކިޔާށެވެ. ނަމަވެސް އަޒީޒްގެ ދޫ މި ލުއި ކަލިމަ ކޮޅު ކިޔުމަށް ހަމަ ހިލާ ގުޑާވެސް ނުލިއެވެ. ކުއްލިއަކަށް ނޭވާ ހާސްވާން ފަށާފިއެވެ. މަރުގެ މަލާއިކަތާ ހާޒިރުވެ އަޒީޒްގެ ފުރާނަ ހަށިގަނޑާ ވަކިކޮއްފިއެވެ.\nNamaadhu alhaameehunna huri goyye thifennanee\nNamaadhu alhaameehunna huri goyye thifennanee namaadhu alhaa mee hunna aeyge azaabu miduniyey gaves fennaane\nނަމާދަކީ ކިހާ މުހިންމު ކަމެއްކަން މި ވާހަކައިން އިގިގެންދިޔަ.\nV ibray theri vaahakaeh n maa dhakee kihaa muhin mu eh chekan mi vaa hakain in gingije\nVarah best vaahakaeh\nތިންކް އެބައުޓް އިޓް ގާއީސް\nNaamaadhuakee manas aha noon\nShukuriyya v ibraitheri\nvarah ibraihtheri waahaka eh.. mifadha wahakathah gina ginain liyegen vs bayaku islaahu wedhaane\nprayer is more important for Muslims brothers and sisters


Dhuvaafaru bandharugai sifaige manavaereh bandharu kohffi – Iru\nދުވާފަރު ބަނދަރުގައި ސިފައިންގެ މަނަވަރެއް ބަނދަރުކޮށްފި\nރ. ދުވާފަރު ބަނދަރުގައި ސިފައިންގެ މަނަވަރެއް ބަނދަރުކޮށްފިއެވެ.\nއެ މަނަވަރު ބަނދަރުކުރީ ‘އޮޕަރޭޝަނެއްގައި ކަމަށް’ ސޯޝަަލް މީޑިއާގައި ހަބަރު ފެތުރުނުނަމަވެސް އެކަން އަދި ކަށަވަރެއް ނުކުރެވެއެވެ.\nއެރަށު ކައުންސިލްގެ ރައީސް އިބްރާހިމް ނަސީރު ވިދާޅުވީ އޭނާ މިވަގުތު ދަތުރުކުރަމުން ގެންދަނީ މާލެއިން ދުވާފަރަށްކަމަށެވެ. ސިފައިންގެ މަނަވަރެއް ދުވާފަރު ބަދަރުގައި އޮތްކަން އޭނާވެސް ޔަގީންކޮށްދެއްވިއެވެ.\nކައުންސިލްގެ މެންބަރު މުހައްމަދު ޖަމީލް ވިދާޅުވީ ބަނދަރުގައި މަނަވަރެއް އޮތްއިރު ސިފައިން އޮޕަރޭޝަނެއް ނުފެށި ނަމަވެސް، ރ. މަޑުއްވާރީގައި އޮޕަރޭޝަން ފެށިއިރު އެއަތޮޅުގެ ބައެއް ރަށްރަށުގައި ވެސް އޮޕަރޭޝަން ހިންގަން ޖެހިދާނެކަަމަށް ބުނެފައިވާކަމަށެވެ.\n“ނަމަވެސް ސީދާ ދުވާފަރުގައި ހިންގާނެ ވާހަކައެއް ނުބުނޭ،” ކައުންސިލަރު ވިދާޅުވިއެވެ.\nސިފައިންގެ މީޑިއާގެ ބަހެއް އަދި މިކަމުގައި ނުލިބެއެވެ.\nމިދިޔަ ހަފްތާގެ ބުދަ ދުވަހު ސަލާމަތީ ބާރުތަކުން ވަނީ މަޑުއްވަރީގައި ހަރުކަށި ފިކުރާ ދެކޮޅަށް އޮޕަރޭޝަނެއް ފަށައިފައެވެ.\nފުލުހުންގެ މިއޮޕަރޭޝަންގައި މިހާތަނަށް ވަނީ ހަތް ގެއަކާއި ދޯންޏެއް ބަލައި ފާސްކޮށް، ހަރުކަށި ފިކުރު ފަތުރާ ކަމުގެ ތުހުމަތުގައި ތިން މީހަކު ހައްޔަރުކޮށްފަ އެވެ. އަދި ދަރިއަކަށް ވެކްސިން ދޭން ދެކޮޅު ހެދި ދެމަފިރިއެއްގެ އަތުން ކުއްޖާ އަތުލައި، ޖެންޑަ މިނިސްޓްރީ މެދުވެރިކޮށް ވަނީ އެ ކުއްޖާގެ ބޮޑުދައިތައާ ކުއްޖާ ހަވާލުކޮށްފަ އެވެ. އެގޮތަށް އަމަލުކުރީ ވެކްސިން ދިނުމަށާއި ތައުލީމު ދިނުމަށް ތަކުރާރުކޮށް ނަސޭހަތް ދިނުމުން ވެސް ދެމަފިރިން އެކަމަށް އިންކާރުކުރުމުން ކަމަށްވެސް ފުލުހުން މައުލޫމާތު ދީފައިވެ އެވެ


Quarantine ga thibegen foohi filuvumah kuranee kon kameh? - vNews.mv\nކަރަންޓީނުގައި ތިބެގެން ފޫހިފިލުވުމަށް ކުރަނީ ކޮންކަމެއް؟\nޙައްވާ މިންހާ 25 March 2020, 19:22\nދުނިޔޭގައި މިހާރު އޮތް ބަލިމަޑުކަމުގެ ހާލަތާއި ގުޅިގެން ގިނަ ގައުމުތަކުގެ ސަރުކާރުތައް ބަންދުކޮށް، މީހުން ގެތަކުގައި ތިބެން ވަނީ އަންގާފައެވެ. ބައެއް ގައުމުތައް ލޮކްޑައުންކޮށް، ކާފިއު އިއުލާންކޮށްފައިވާއިރު މިއީ މިފަދަ ހާލަތަކަށް ފަހުގެ ތާރީޚެއްގައި ދުނިޔެ ދިޔަ ފުރަތަމަ ފަހަރެވެ.\nކޮންމެއަކަސް، ރާއްޖޭގައިވެސް އަންނަނީ މިކަމާ ގުޅިގެން ފިޔަވަޅުތައް އަޅަމުންނެވެ. ގެތަކުގައި ތިބެން އިލްތިމާސްކޮށްފައިވާއިރު، ބައެއް ރައްޔިތުން އެކަމަށް ވަރަށް ރަނގަޅަށް އަމަލުކުރަމުންދާކަމީ އުފަލާއިއެކު ފާހަގަކުރަންޖެހޭ ކަމެކެވެ. އަމިއްލަ ނަފްސާއި ދަރިން ފޫހިފިލުވުމަށްޓަކައި ވަރަށް ގިނަ ކަންކަން ގިނަ ބަޔަކު އަންނަނީ ކުރަމުނެނެވެ.\nބޭރު ދުނިޔޭގެ ގައުމުތަކުގައި މިކަން ފެށުނު ގޮތަށް ބަލައިލާއިރު، ކޮވިޑް-19 ގެ ހާލަތު އެންމެ ގޯސްވެފައިވާ ގައުމު އިޓަލީގައި މިކަން ފެށީ ވަރަށް އާދަޔާޚިލާފު ގޮތަކަށެވެ.\nމުޅި ގައުމު ލޮކްޑައުން ކޮށްފައިވާއިރު، ގެތަކުގެ ބެލްކަންޏަށް ނުކުމެ ގައުމުގެ ރައްޔިތުން ފެށީ ލަވަކިޔާށެވެ. މިކަން ވެގެން ދިޔައީ ގިނަ ބަޔެއްގެ ޝައުގުވެރިކަން ދަމައިގަތް ކަމަކަށެވެ. މަޝްހޫރު ބައެއް ލަވަތައް މިގޮތަށް ކިޔާފައިވާއިރު، އެންމެ ބޮޑު ސަމާލުކަމެއް ލިބުނީ މިހާރު މުޅި ދުނިޔޭގައިވެސް އެންމެ މަޝްހޫރު އެއް ސީރީޒް ކަމަށްވާ "މަނީ ހައިސްޓް"ގެ ތީމް ލަވަ ކަމަށްވާ "ބެއްލާ ޗާއޯ" މިލަވައަށެވެ.\nރާއްޖޭގައިވެސް މިފަދަ ބައެއް ކަންކަން ކުރަމުންދާއިރު، މިކަންކަމަށް ބައެއް އާންމުންގެ ޚާއްސަކޮށް ޒުވާނުންގެ ބޮޑު ތަރުހީބެއް އަންނަނީ ލިބެމުންނެވެ.\nރާއްޖެއަށް ބަލައިލާއިރު، "ކަރަންޓީން ގޭމްސް" އޮތީ ދެޖިންސަކަަށް ބެހިފައެވެ. އަދި ދެޖިންސަށް އަމާޒުކޮށް ކުޅެމުންދާ ގޭމްތައް ވެސް އެބަހުއްޓެވެ.\nދެޖިންސަށް އަމާޒުކޮށް ކުޅެމުންދާ ގޭމަށް ދީފައިވާ ނަމަކީ "އިމޯޖީ ކުއިޒް"އެވެ. މި ގޭމުގައި ޖެހެނީ އެކި އިމޯޖީތައް ގުޅުވައިގެން ނުވަތަ އެއްކޮށްގެން ދީފައި ހުންނައިރު، އެދޭހަކޮށްދޭ ފިލްމުތަކާއި މީހުންގެ ނަންތައް ދިމާކުރާށެވެ. މިގޭމް ވެގެންދިޔައީ ގްރޫޕް ކޮންވަޒޭޝަންތަކުގައި ވަރަށް ހިނގަމުންދާ ގޭމަކަށެވެ.\nއެންމެ ފުރަތަމަ ގްރޫޕްތަކަށް މެސެޖް އަންނަން ފެށީ މިގޮތަށް އިމޯޖީ ގުޅުވާފައި ހުންނައިރު އިނގިރޭސި ފިލްމުތައް ދިމާކުރާށެވެ. އެއަށްފަހު ދިވެހި ފިލްމު، ދިވެހި ހަރުބަސް އަދި ގައުމުގެ ސިޔާސީ ދާއިރާގައި އިސްކޮށް ހަރަކާތްތެރިވާ މީހުންގެ ނަންތައް ދިމާކުރުމަށް ވަނީ ޗެލެންޖްކޮށްފައެވެ. މިކަން ފުރަތަމަ ފެށީ ކާކުކަން ނޭނގުނަސް، މިކަން ވީ ފޫހިވެފައި ގެތަކުތިބި ހުރިހާ އުމުރުފުރައެއްގެ މީހުންނަށްވެސް ވަރަށް ކަމުދިޔަ ކަމަކަށެވެ.\nމިދުވަސްވަރާ ދިމާކޮށް ޒުވާން ފިރިހެން ކުދިން ވެސް ވަނީ އާ ޗެލެންޖުތައް ތައާރަފްކޮށްފައެވެ. ޚާއްސަކޮށް ފުޓްބޯޅައަށް ލޯބިކުރާ މީހުން ވަނީ ކަރަންޓީނުގައި ތިބެން މިޖެހޭ މުއްދަތަކީ އެމީހުންނަށް ލިބިފައިވާ ހުނަރު އިތުރަށް ތަރައްގީ ކުރުމަށް ލިބޭ ފުރުސަތަކަށް ހަދާފައެވެ. އެގޮތުން އެންމެ ފުރަތަމަ ފުޓްބޯޅަ ބޭނުންކޮށްގެން ހަދާ ސްޓަންޓުތައް ދުވަސްވަރާ ގުޅުވައި، ޓިޝޫ ރޯލަކުން ވަނީ އެ ސްޓަންޓުތައް ޖައްސަން ފަށާފައެވެ. އެއަށްފަހު، ބައެއް މޭވާ ބޭނުންކޮށްގެން މި ސްޓަންޓުންތައް ވަނީ ޖައްސަން ފަށާފައެވެ. ސޯޝަލް މީޑިޔާއަށް ބަލާލާއިރު، ފުޓްބޯޅައިގެ އިތުރަށް އެހެން ކުޅިވަރުތަކާ ހަމައަށްވެސް މިކަން ވަނީ ފުޅާވާން ފަށާފައެވެ.\nމިދުވަސްވަރު އަންހެން ކުދިންގެ އިންސްޓަގްރާމް ސްޓޯރީތައް ފެންނަނީ ވަރަށްވެސް އެއްކަހަލަ ގޮތަކަށެވެ. އެންމެ ގާތް އަންހެން އެކުވެރިން ޓެގުކޮށް އަންނަނީ އެކި ކަހަލަ މެސެޖުތައް ދެމުންނެވެ. އަދި ހަޔާތުގައި މިހާތަނަށް އައިއިރު ކުރެވިފައިވާ އާދަޔާޚިލާފު ކަންކަން ހިއްސާކުރަމުން އަންނައިރު އެންމެ ގަޔާވާ ބައެއް ކަންކަންވެސް އަންނަނީ ހިއްސާ ކުރަމުންނެވެ.\nމިއީ ހައްތަހާވެސް ސޯޝަލް މީޑީޔާގައި ހިނގަމުން އަންނަ ހަރަކާތްތަކުގެ ވާހަކައެވެ. އެހެންނަމަވެސް، މީގެ އިތުރަށް ގެތަކުގައިވެސް އަންނަނީ ބައެއް ހަރާކަތްތަައް ކުރިއަށްގެންދަމުންނެވެ. އަންހެންވެރިންގެ ބައެއް ކަހަލަ ހުނަރުތައް ތަރައްގީކުރުމަށް މަސައްކަތް ކުރަމުންދާއިރު، ދަރިންގެ ހުނަރުތައް ތަރައްގީ ކުރުވުމަށްވެސް މައިން އަންނަނީ ބުރަ މަސައްކަތްތަކެއް ކުރަމުންނެވެ.\nގެތަކުގައި ބަންދުވެފައި މިހާ ގިނަ ދުވަސް ތިބުމަކީ އެންމެ ފަސޭހަ ކަމަކަށް އެއްވެސް މީހަކަށް ނުވާނެއެވެ. އެހެންނަމަވެސް، ވިސްނަންވީ މިވަގުތު އަމިއްލަ މީހާއަށާއި ގާތްތިމާގެ މީހުންނަށާއި މުޅި ގައުމުގެ ސަލާމަތާއި ރައްކާތެރިކަމަށެވެ. ބަލަންވީ ގެއިން ބޭރަށް ނުނިކުމެ، ގެތަކުގައި ތިބެގެން މުނިފޫހި ފިލުވޭނެ ގޮތްތަކެކެވެ.\nކޮރޯނާވައިރަސް ލުއިފަރާތް ރިޕޯޓް


Keeping Up With The Kardashian Show In Kourtney Vakivehje - Vaguthu\nގިނަ ބައެއްގެ މަގުބޫލުކަން ހޯދާފައިވާ ކީޕިންގް އަޕް ވިތް ދަ ކާޑޭޝަން އިން އެންމެ ފަހުން ފެނިގެން ދިޔައީ މަޝްހޫރު މޮޑެލް ކިމް ކާޑޭޝަން އާއި އޭނާގެ ދައްތަ ކޯޓުނީގެ މެދުގައި ޖެހޭ މައްސަލައެއްގެ ސަބަބުން ދެމީހުން ދެމެދުގައި ހަމަނުޖެހުމެއް ހިނގާ މަންޒަރު ފެނިއްޖެއެވެ.\n18 ވަނަ ސީޒަންގެ ފުރަތަމަ ސޯގައި ކޯޓުނީ އާއި ކިމް މައްސަލަ ޖެހިގެން ކޯޓުނީ ވަނީ އެ ޝޯވ ވެސް ދޫކޮށްލާފައެވެ. ގިނަ ބަޔަކު ތިބީ މިހާރު ދުނިޔޭގެ އެކި ހިސާބުތަކުގައި ހަލުވި ކަމާ އެކު ފެތުރެމުންދާ ކޮވިޑް-19 އާއި ގުޅިގެން ލޮކްޑައުންވެފައެވެ. އެގޮތުން ފޫހިފިލުވާލުމަށް މި ޝޯވް ބަލާނެ މީހުން މަދެއް ނުވާނެއެވެ. އެ ހަަމަނުޖެހިމާ ގުޅިގެން ކޯޓުނީ ވަނީ މީސްމީޑިއާ މެދުވެރިކޮށް އެ ޝޯއަކީ ކުނިކަމަށް ސިފަކޮށް ޝޯ އިން ވަކިވެފައެވެ.\nމި ހަމަނުޖެހުން ހިނގާފައިވަނީ ކިމް އާއި ކުލޯއި، ކޯޓުނީގެ މިޒާޖު ހުންނަ ގޮތުން އެކަމާ ފާޑުކިޔާ އެހެން މީހުން ކުރާ ވަރަށް މަސައްކަތް ނުކުރާތީއެވެ. އޭގެ ބަދަލުގައި ކޯޓުނީ ވަނީ އޭނާ އަމިއްލަ މަސައްކަތް ކުރާ ކަމަށާއި އެމީހުން ކުރާ ކަހަލަ ކޫސަނި ކަންތައް ނުކުރާ ކަމަށް ބުނެފައެވެ. މީސްމީޑިއާގައި ކޯޓުނީ އާއި ދެކޮޅަށް ކޮށްފައިވާ ޓުވީޓުތަކަށް ރައްދުދެއްވާ އޭނާ ވަނީި ކީޕިންގް އަޕް ވިތް ދަ ކާޑޭޝަން އިން ވަކިވި ކަމަށް ބުނެފައެވެ.\nކުލޯއީ ވަނީި ކިމް އާއި ކޯޓުނީގެ ހަމަނުޖެހުން ހުއްޓުވުމަށް މަސައްކަތް ކޮށްފައެވެ. ނަަމަވެސް އެއިން އެއްވެސް ފައިދާއެއް ނުވިއެވެ. މިކަމާ ގުޅިގެން ގިނަ ބަޔަކު އަންނަނީ ފާޑު ކިޔަމުންއެވެ.\n2007 ވަނަ އަހަރު އޮކްޓޯބަރު މެހުން ފެށިގެން ގެނެސްދެމުން އަންނަ މި ޝޯގެ 254 އަށް ވުރެ ގިނަ ބައި ވަނީ މިހާތަނަށް ނެގިފައެވެ. އަދި މިހާރު ކުރިއަށް ދަނީ މި ޝޯގެ 18 ވަނަ ސީޒަންއެވެ. މިއީ ކާޑެޝަން - ޖެނާ އާއިލާގެ ތެރޭގައި ހިންގާ ކަންތައްތައް ކިޔާދޭ ޝޯއެކެވެ.


HDh. atholhugai bainalaguvaamee fenvaruge airport eh qaaim kurunq muhimmu: Raees - vNews.mv\nހދ. އަތޮޅުގައި ބައިނަލްއަގުވާމީ އެއާޕޯޓެއް ގާއިމްކުރުން މުހިންމު: ރައީސް\nޠާހިރާ އަޒްހާރު 17 July 2021, 13:22\nހދ. އަތޮޅުގައި ބައިނަލްއަގުވާމީ ފެންވަރުގެ އެއާޕޯޓެއް ގާއިމްކުރުން މުހިންމު ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވިދާޅުވެއްޖެއެވެ.\nރައީސުލްޖުމްހޫރިއްޔާ މިފަދައިން ވިދާޅުވީ ތިލަދުންމަތީ ދެކުނުބުރީގެ ބައެއް ރަށްތަކަށް ކުރައްވަމުންގެންދަވާ ދަތުރުފުޅުގައި ހދ. އަތޮޅު ކައުންސިލާ ބައްދަލުކުރައްވައި އެ ސަރަހައްދުގައި ކުރިއަށްދާ އެކިއެކި ތަރައްގީގެ މަޝްރޫއުތަކާ ގުޅޭގޮތުން މަޝްވަރާ ކުރައްވަމުންނެވެ.\nމި ބައްދަލުވުމުގައި އަތޮޅު ކައުންސިލުގެ މެންބަރުން ވަނީ އަތޮޅުގެ އެކި ރަށްރަށުގައި ތަރައްޤީއަށް ބޭނުންވާ މުހިންމު ކަންކަމާ ގުޅޭގޮތުންނާއި އަދި، މަސައްކަތްތައް ކުރިޔަށްގެންދިއުމުގައި ދިމާވާ ދަތިތަކާ ގުޅޭގޮތުން ރައީސުލްޖުމްހޫރިއްޔާއާ މަޝްވަރާ ކުރައްވާފައެވެ.\nވަކިން ޚާއްސަކޮށް ހަނިމާދޫ އެއަރޕޯޓް ތަރައްޤީކުރުމުގެ މަޝްރޫޢު އަވަހަށް ފެށުމަށް ބޭނުންވާ ކަމަށާއި، ރަނގަޅު ދަތުރުފަތުރުގެ ނިޒާމެއް ޤާއިމުކުރުމާއި ގުޅޭގޮތުންނާއި، ރަށްރަށުގެ ބަނދަރާއި، ފެނާއި ނަރުދަމާ އަދި، ސްކޫލްތަކާއި، ޒުވާނުންނަށް ބޭނުންވާ އިޖްތިމާޢީ ތަރައްޤީގެ މަޝްރޫޢުތަކާ ގުޅޭގޮތުން އަތޮޅުކައުންސިލުގެ މެންބަރުން ރައީސުލްޖުމްހޫރިއްޔާއާ މަޝްވަރާ ކުރެއްވިއެވެ.\nމި ބައްދަލުވުމުގައި ކައުންސިލަރުން ހުށަހެޅުއްވި ކަންކަމާއި އަތޮޅުގެ ރަށްރަށުގެ ތަރައްޤީއަށް ކުރިޔަށްގެންދާ މަޝްރޫޢުތަކުގެ ފަހުގެ މައުލޫމާތުތައް ރައީސް ވަނީ ކައުންސިލަރުންނާ ހިއްސާކުރައްވާފައެވެ.\nހަނިމާދޫ އެއަރޕޯޓް ތަރައްޤީކުރުމުގެ މަޝްރޫއާ ގުޅޭ ފަހުގެ މަޢުލޫމާތުތައް ޙިއްސާކުރައްވައި، ރައީސުލްޖުމްހޫރިއްޔާ ވަނީ މި ސަރަޙައްދުގައި ރަނގަޅު ފެންވަރުގެ އިންޓަރނޭޝަނަލް އެއަރޕޯޓެއް ޤާއިމުކުރުމުގެ މުހިންމުކަން ފާހަގަކުރައްވާފައެވެ.\nމީގެ އިތުރުން ކައުންސިލަރުން ފާހަގަކުރެއްވި ކަންކަން ހައްލުކުރުމުގައި ސަރުކާރުގެ ކަމާބެހޭ އިދާރާތަކާ މަޝްވަރާކުރައްވައި މަސައްކަތް ކޮށްދެއްވާނެކަމުގައި ރައީސް ވިދާޅުވިއެވެ.\nމި ބައްދަލުކުރެއްވުމަށްފަހު ރައީސުލްޖުމްހޫރިއްޔާ ވަނީ ކުޅުދުއްފުށި ސިޓީގެ ބައެއް ވިޔަފާރިވެރިންނާވެސް ބައްދަލުކުރައްވައި އެބޭފުޅުންގެ ކަންބޮޑުވުންތައްވެސް އަޑުއައްސަވާފައެވެ.\nރައީސުލްޖުމްހޫރިއްޔާގެ ދެކަނބަލުން ތިލަދުންމަތީ ދެކުނުބުރިއަށް ކުރައްވަމުންގެންދަވާ މިދަތުރުފުޅުގައި މި ދަތުރުފުޅުގައި ކުޅުދުއްފުށި ސިޓީގެ އިތުރުން ހދ. ކުމުންދޫ އަދި ހދ. ހަނިމާދޫއަށް ވަޑައިގެންނެވުމަށް ވަނީ ހަމަޖެހިފައެވެ.\nވިޔަފާރި ރާއްޖެ ރައީސް އިބްރާހިމް މުހައްމަދު ސޯލިހު


galehiri: ޖިހާދުކުރުމާއި، އޭގެ މާނައާއި، އޭގެ ޙިކުމަތް - 2\nޖިހާދުކުރުމާއި، އޭގެ މާނައާއި، އޭގެ ޙިކުމަތް - 2\nހަނގުރާމަކުރުމުގެ ވާހަކަ ބަޔާންވެފައިވާ އާޔަތްތަކާއި ޙަދީޘްތަކުގެ ބޭރުފުށު ތިލަ މަފުހޫމަށް ބެލިއްޖެނަމަ، އިސްލާމް ދީން ފެތުރުނީ، ކަނޑީގެ ބާރުންކަމަށް ހިތަށްފެނިދާނެ އެވެ. އަދި ކަނޑީގެ ބާރު ނުވާނަމަ، އިސްލާމް ދީން ދެމި ނޯތީސް ކަމަށާއި ދުނިޔޭގެ ބޮޑު ބަޔެއްގައި އެދީން ފެތުރިފައި ނުވާނެ ކަމަށާއި، މީސްތަކުންގެ ހިތްތަކުގައި އެދީނަށް ޖެހިފައިވާ ވަރުގަދަ ލޯބި ވެސް ނުވާނެ ކަމަށް ގަބޫލުކުރެވޭ ގޮތްވުމަކީ ދުރުކަމެއް ނޫނެވެ. އެކަމަކު ފުންކޮށް ވިސްނައިފި މީހަކަށް ސާފުކޮށް ކަޝްފުވާނެ ޙަޤީޤަތެއް ވެ އެވެ. މާތްވެގެންވާ އިސްލާމްދީނަކީ، ރަޙުމަތުގެ ދީން ކަން އެމީހަކަށް ސާބިތުވާނެއެވެ. އަދި އެ ދީނާމެދު އެފަދަ ހީތައް ހީކުރެވުމަކީ އެއްވެސް ޙާލެއްގައި ވެގެން ވާނެ ކަމެއް ނޫންކަން އެނގި ޔަޤީންވެސް ވާނެ އެވެ. މާތް ﷲ ވަޙީކުރައްވާފައިވެ އެވެ.\n(يَا أَيُّهَا الَّذِينَ آمَنُواْ ادْخُلُواْ فِي السِّلْمِ كَافَّةً)\nމާނައީ، "އޭ އީމާންވެއްޖެ މީސްތަކުންނޭވެ! ތިޔަބައިމީހުން އެންމެން ކިޔަމަންވުމުގެ ތެރެޔަށް (އެބަހީ: އިސްލާމްދީނަށް) ވަންނާށެވެ!"\nއަދިވެސް ވަޙީކުރައްވާފައި ވެ އެވެ.\n(وَإِن جَنَحُواْ لِلسَّلْمِ فَاجْنَحْ لَهَا وَتَوَكَّلْ عَلَى اللَّهِ إِنَّهُ هُوَ السَّمِيعُ الْعَلِيمُ)\nމާނައީ، "އަދި ޞުލްޙައިގެ ފަރާތަށް އެއުރެން ލެނބިލައިފިނަމަ، ކަލޭގެފާނު ވެސް (އެގޮތް ޤަބޫލުކުރައްވައި) އެފަރާތަށް ލެނބިވަޑައިގަންނަވާށެވެ! އަދި ﷲ އަށް ވަކީލުކުރައްވާށެވެ! ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެ އެވެ."\nބުޚާރީ އާއި މުސްލިމު ރިވާކުރައްވާފައިވާ ޙަދީޘެއްގައި ވެއެވެ.\n(لاَ تَتَمَنَّوْا لِقَاءَ الْعَدُوِّ وَسَلُوا اللَّهَ الْعَافِيَةَ فَإِذَا لَقِيتُمُوهُمْ فَاصْبِرُوا وَاعْلَمُوا أَنَّ الْجَنَّةَ تَحْتَ ظِلاَلِ السُّيُوفِ)\nމާނައީ، "ދުޝްމިނުންނާ ބައްދަލުވެ ހަނގުރާމަކުރުމަށް ތިޔަބައިމީހުން އުންމީދު ނުކުރާށެވެ! އަދި ﷲ ގެ ޙަޟުރަތުން ތިޔަބައިމީހުން ޢާފިޔަތަށް އެދޭށެވެ! ފަހެ، އެބައިމީހުންނާ (ހަނގުރާމައިގެ މައިދާނުގައި) ބައްދަލުވެއްޖެނަމަ، ތިޔަބައިމީހުން ކެތްތެރިވާށެވެ! އަދި ސުވަރުގެވަނީ، ކަނޑިތަކުގެ ހިޔަލުގައިކަން ތިޔަބައިމީހުން ދަންނާށެވެ!"\nއިސްލާމް ދީނަށް ދަޢުވަތު ދިނުން އޮތީ ހުށަހެޅުމުންނެވެ. އިސްލާމްދީނަށް ވަނުމަކީ، ފަހަރެއްގައި ވެސް، މަޖުބޫރުކުރެވޭ ކަމެއް ނޫނެވެ. ޢަޤީދާއަކީ، ދުވަހަކުވެސް މަޖުބޫރުން ހިތްތަކަށް ވާޞިލުކުރެވޭނެ އެއްޗެއް ނޫނެވެ. އިހުޒަމާނުގައި ވެސް އަދި މިޒަމާނުގައި ވެސް ކަން އޮތީ މިގޮތަށެވެ. ނޫޙުގެފާނާ ބެހޭގޮތުން މާތް ﷲ ވަޙީކުރައްވާފައިވެ އެވެ.\n(أَنُلْزِمُكُمُوهَا وَأَنتُمْ لَهَا كَارِهُونَ)\nމާނައީ، "ތިޔަބައިމީހުން އެކަމަށް ނުރުހުންވެ ތިއްބައި، އަހުރެމެންނަށް ތިޔަބައިމީހުންގެ މައްޗަށް އެކަން ލާޒިމުކުރެވިދާނެ ހެއްޔެވެ؟"\nއަދި ކީރިތި ރަސޫލާ (ޞައްލަ ﷲ ޢަލައިހި ވަސައްލަމަ)، އަށް މާތް ﷲ އަންގަވާފައި ވެ އެވެ.\n(أَفَأَنتَ تُكْرِهُ النَّاسَ حَتَّى يَكُونُواْ مُؤْمِنِينَ)\nމާނައީ، "ފަހެ، ކަލޭގެފާނު މީސްތަކުންނަށް އެއުރެން މުއުމިނުން ކަމުގައި ވުމަށް މަޖުބޫރު ކުރައްވަނީތޯ އެވެ؟"\nމިނޫނަސް މިފަދަ ނައްޞުތައް، ކީރިތި ޤުރުއާނާއި ޠާހިރު ސުންނަތުގައި ވެ އެވެ.\nޚައިބަރުގެ ޔަހޫދީންނާ ހަނގުރާމަކުރެއްވުމަށް ނަބިއްޔާ (ޞައްލަ ﷲ ޢަލައިހި ވަސައްލަމަ)، ޢަލީގެފާނު ފޮނުއްވިއިރު، ޢަލީގެފާނު ދެންނެވި އެވެ. "އެބައިމީހުން ގަދަކަމުން އިސްލާމްދީނަށް ވައްދަންވީތޯ އެވެ؟" އެހިނދު އިތުރު އެކަލޭގެފާނު ޙަދީޘްކުރެއްވި އެވެ.\n(انْفُذْ عَلَى رِسْلِكَ حَتَّى تَنْزِلَ بِسَاحَتِهِمْ ثُمَّ ادْعُهُمْ إِلَى الإِسْلاَمِ وَأَخْبِرْهُمْ بِمَا يَجِبُ عَلَيْهِمْ فَوَاللَّهِ لأَنْ يَهْدِىَ اللَّهُ بِكَ رَجُلاً خَيْرٌ لَكَ مِنْ أَنْ يَكُونَ لَكَ حُمْرُ النَّعَمِ)\nމާނައީ، "އެއުރެންގެ މައިދާނަށް ކަލޭގެފާނަށް ފައިބާވަޑައިގެންނެވެންދެން ކަލޭގެފާނު، މަޑުމަޑުން ކުރިޔަށް ވަޑައިގަންނަވާށެވެ! ދެން އެބައިމީހުންނަށް އިސްލާމްދީނަށް ގޮވާލައްވާށެވެ! އަދި އެއުރެންގެ މައްޗަށް ވާޖިބުވެގެންވާ ކަންތައްތަކަކީ ކޮބައިކަން ވިދާޅުވާށެވެ! ފަހެ، ﷲ ގަންދެއްވައި ވިދާޅުވަމެވެ. ކަލޭގެފާނުގެ ސަބަބުން ﷲ އެންމެ ފިރިހެނަކަށް ތެދުމަގު ދެއްކެވުން، ކަލޭގެފާނަށް ރަތް ޖަމަލު ލިބިވަޑައިގަތުމަށްވުރެ ހެޔޮކަން ބޮޑެވެ." (ރަތް ޖަމަލަކީ، ޢަރަބީންގެ އެންމެ އަގު ބޮޑު މުދަލެވެ.)\nކީރިތި ޤުރުއާނުގެ ބައެއް އާޔަތްތަކުގެ ބޭރުފުށުން ހަނގުރާމައިގެ މާނަ ދޭހަވާއިރު، ހަނގުރާމަކުރަންވީ ގޮތް ބުނެދޭ އެހެން އާޔަތްތައް ވެ އެވެ. އެ އާޔަތްތަކުން އެނގޭ ގޮތުގައި ހަނގުރާމަ ކުރަން ޖެހެނީ، ޢުދުވާނީ ހަމަލައެއް ހުއްޓުވުމަށްޓަކަ އެވެ. ނުވަތަ އެއްބަސްވުމަކާ ޚިލާފުވުމުގެ ސަބަބުން އެކަން ހަމަޔަކަށް އެޅުވުމަށްޓަކަ އެވެ. ނުވަތަ ކުރިމަތިވަމުން އަންނަ ޢުދުވާނީ ހަމަލައެއް މަނާކުރުމަށްޓަކަ އެވެ.\nމާތް ﷲ ވަޙީކުރައްވާފައި ވެ އެވެ.\n(وَقَاتِلُواْ فِي سَبِيلِ اللَّهِ الَّذِينَ يُقَاتِلُونَكُمْ وَلاَ تَعْتَدُواْ إِنَّ اللَّهَ لاَ يُحِبُّ الْمُعْتَدِينَ)\nމާނައީ، "ތިޔަބައިމީހުންނާ ހަނގުރާމަކުރާ މީހުންނާ ތިޔަބައިމީހުން ﷲ ގެ މަގުގައި ހަނގުރާމަ ކުރާށެވެ! އަދި (އެކަމުގައި) ތިޔަބައިމީހުން (އިސްވެ ހަނގުރާމަ ފެށުމުގެ ގޮތުން) ހައްދުފަހަނައަޅައި ނުދާށެވެ! ހަމަކަށަވަރުން (އިސްވެ ހަނގުރާމަ ފެށުމުގެ ގޮތުން) ހައްދުފަހަނައަޅައިދާ މީހުންދެކެ ﷲ ލޯބިވެވޮޑިގެނެއް ނުވެ އެވެ."\nއަދި އެހެން އާޔަތެއްގައި ވެ އެވެ.\n(وَإِن نَّكَثُواْ أَيْمَانَهُم مِّن بَعْدِ عَهْدِهِمْ وَطَعَنُواْ فِي دِينِكُمْ فَقَاتِلُواْ أَئِمَّةَ الْكُفْرِ إِنَّهُمْ لاَ أَيْمَانَ لَهُمْ لَعَلَّهُمْ يَنتَهُونَ)\nމާނައީ، "އަދި އެއުރެން ޢަހުދުކުރުމަށްފަހު، އެއުރެންގެ ހުވާތައް އުވާލައި، އަދި ތިޔަބައިމީހުންގެ ދީނަށް ޢައިބު ބަސް ބުނެ އުޅެނީނަމަ، ތިޔަބައިމީހުން ކާފިރުކަމުގެ ބޮޑުންނާ ހަނގުރާމަކުރާށެވެ! ހަމަކަށަވަރުން، ހުވަޔަކީ، އެއުރެންނަށް އެއްވެސް އެއްޗެއް ނޫނެވެ. (ހަނގުރާމަ ކުރަންވީ) އެއުރެން އެކަންތައް ހުއްޓާލާތޯ އެވެ."\nމި އާޔަތުން ވަނީ އަންނަނިވި އާޔަތުގައިވާ ހަނގުރާމަކުރުން ޤައިދުކުރައްވާފަ އެވެ.\n(وَقَاتِلُواْ الْمُشْرِكِينَ كَافَّةً كَمَا يُقَاتِلُونَكُمْ كَافَّةً)\nމާނައީ، "އަދި އެންމެހާ މުޝްރިކުންނާ ތިޔަބައިމީހުން ހަނގުރާމަކުރާށެވެ! އެއުރެންވެސް އެންމެން އެކުގައި ތިޔަބައިމީހުންނާ ހަނގުރާމަކުރާ ފަދައިންނެވެ."\n(وَاقْتُلُوهُمْ حَيْثُ ثَقِفْتُمُوهُمْ وَأَخْرِجُوهُم مِّنْ حَيْثُ أَخْرَجُوكُمْ وَالْفِتْنَةُ أَشَدُّ مِنَ الْقَتْلِ وَلاَ تُقَاتِلُوهُمْ عِندَ الْمَسْجِدِ الْحَرَامِ حَتَّى يُقَاتِلُوكُمْ فِيهِ فَإِن قَاتَلُوكُمْ فَاقْتُلُوهُمْ كَذَلِكَ جَزَاء الْكَافِرِينَ)\nމާނައީ، "އަދި ތިޔަބައިމީހުންނަށް އެއުރެން (އެބަހީ: ތިޔަބައިމީހުންނާ ހަނގުރާމަކުރާ މީހުން) ފެނުނު ކޮންމެ ތަނަކުން އެއުރެން ޤަތުލުކުރާށެވެ! އަދި އެއުރެން ތިޔަބައިމީހުން ނެރުނުތަނުން ތިޔަބައިމީހުން އެއުރެން ނެރޭށެވެ! އަދި ޤަތުލުކުރުމަށްވުރެ ފިތުނަވެރިކަމުގެ ނުބައިކަން ބޮޑެވެ. އަދި ޙުރުމަތްތެރިވެގެންވާ މިސްކިތުގައި އެއުރެން ތިޔަބައިމީހުންނާ ހަނގުރާމަކޮށްފުމަށް ދާންދެން ތިޔަބައިމީހުން އެއުރެންނާ ހަނގުރާމަ ނުކުރާށެވެ! އެއުރެން ތިޔަބައިމީހުންނާ ހަނގުރާމަކޮށްފިނަމަ، ތިޔަބައިމީހުން ވެސް (ހަނގުރާމަކޮށް) އެއުރެން ޤަތުލުކުރާށެވެ! ކާފިރުންގެ ޖަޒާވަނީ އެފަދައިންނެވެ."\n(وَقَاتِلُوهُمْ حَتَّى لاَ تَكُونَ فِتْنَةٌ وَيَكُونَ الدِّينُ لِلَّهِ فَإِنِ انتَهَوْا فَلاَ عُدْوَانَ إِلاَّ عَلَى الظَّالِمِينَ)\nމާނައީ، "އަދި (ދީނާ ދެކޮޅަށް އުފައްދާ) ފިތުނަވެރިކަން ނެތިއްޖައުމަށް ދާންދެން އަދި ދީން، ﷲ އަށް ޚާލިޞްވެއްޖައުމަށް ދާންދެން ތިޔަބައިމީހުން އެއުރެންނާ ހަނގުރާމަ ކުރާށެވެ! ފަހެ، އެއުރެން އެކަން ހުއްޓާލައިފިނަމަ، އަނިޔާވެރިވާ ބަޔެއްގެ މައްޗަށް ޢަދާވާތްތެރިވުމެއް ނެތެވެ."\nބައެއް އާޔަތްތަކުގެ ބޭރުފުށުން ދޭހަވާ މާނައިގައި، ހަނގުރާމަ ކުރަންޖެހެނީ، އިސްލާމްދީނަށްޓަކައި ކަމަށް ވެ އެވެ. އޭގެ މުރާދައަކީ، މީސްތަކުން އިސްލާމްވެއްޖެކަން އިޢުލާންކޮށްފިނަމަ، ހަނގުރާމަ ނިމޭ ކަމާއި، އެ ހަނގުރާމަ ކުރެވެނީ، އެބައިމީހުން އިސްލާމްވުމަށްޓަކައި ކަމެވެ. މި މާނަ ދޭހަވާ ޙަދީޘެއްގައިވެ އެވެ.\n(أُمِرْتُ أَنْ أُقَاتِلَ النَّاسَ حَتَّى يَقُولُوا لاَ إِلَهَ إِلاَّ اللَّهُ. فَمَنْ قَالَ لاَ إِلَهَ إِلاَّ اللَّهُ فَقَدْ عَصَمَ مِنِّى نَفْسَهُ وَمَالَهُ إِلاَّ بِحَقِّهِ وَحِسَابُهُ عَلَى اللَّهِ)\nމާނައީ، "މީސްތަކުން لاَ إِلَهَ إِلاَّ اللَّهُ ކިޔައިފުމަށް ދާންދެން ހަނގުރާމަކުރެއްވުމަށް ތިމަންކަލޭގެފާނަށް އަމުރުކުރެއްވިގެން ވެ އެވެ. ފަހެ، لاَ إِلَهَ إِلاَّ اللَّهُ ކިޔައިފިމީހާ، އޭނާގެ ލެޔާއި މުދާ ތިމަންކަލޭގެފާނުގެ ކިބައިން އޭގެ ޙައްޤުގައި މެނުވީ ރައްކާތެރި ކޮށްފި އެވެ. އެބައިމީހުންގެ ޙިސާބު ބެއްލެވުން އޮތީ ﷲ އަށެވެ."\nއަންނަނިވި ވަޙީ ބަސްފުޅުގައި ވެސް ވަނީ އެފަދަ މާނައެކެވެ.\n(قَاتِلُواْ الَّذِينَ لاَ يُؤْمِنُونَ بِاللَّهِ وَلاَ بِالْيَوْمِ الآخِرِ وَلاَ يُحَرِّمُونَ مَا حَرَّمَ اللَّهُ وَرَسُولُهُ وَلاَ يَدِينُونَ دِينَ الْحَقِّ مِنَ الَّذِينَ أُوتُواْ الْكِتَابَ حَتَّى يُعْطُواْ الْجِزْيَةَ عَن يَدٍ وَهُمْ صَاغِرُونَ)\nމާނައީ، "ފޮތް ލިބުނު މީހުންކުރެ، ﷲ އަށާއި، އާޚިރަތް ދުވަހަށް އީމާން ނުވާ، އަދި ﷲ އާއި އެކަލާނގެ ރަސޫލާ ޙަރާމްކުރެއްވި ކަންތައްތައް ޙަރާމް ނުކުރާ، އަދި ޙައްޤު ދީނަށް ތަބަޢަނުވާ މީހުންނާ ތިޔަބައިމީހުން ހަނގުރާމަކުރާށެވެ! (އެއީ) އެއުރެން ނިކަމެތިވެ، ދެރަވެގެންވާ ޙާލު، އަމިއްލަ އަތުން ޖިޒުޔާ ދީފުމަށް ދާންދެނެވެ."\nހަނގުރާމަ ކުރަނީ، ޖިޒީ އަތުލުމުގެ މަޤުޞަދުގައެއް ނޫނެވެ. އެކަމަކު، ޖިޒީ އަކީ ހަނގުރާމަ ނިމުމުން އެބައިމީހުން ދީފި ނަމަ އަތުލެވޭ އެއްޗެކެވެ. ހަނގުރާމަ ކުރަނީ މާއްދީ ބޭނުމެއްގައި ނޫންކަން ކަށަވަރުކޮށްދޭ ހާދިސާއެއްގެ ގޮތުން ޔަރުމޫކު ހަނގުރާމަ ފުދެ އެވެ. އެ ހަނގުރާމައިގައި ރޫމީންނާ ބައްދަލުކުރަން ޖެހުމުން، އަބޫ ޢުބައިދަތުގެފާނު ވަނީ، ރަށްރަށުގެ މީހުން އަތުން ނެންގެވި ޖިޒީ އެބައިމީހުންނަށް އަނބުރާ ދެއްވާފަ އެވެ. އެހެނީ، އެ ޖިޒީ ނަގާފައިވަނީ، އެބައިމީހުން ޙިމާޔަތްކުރުމުގެ ބަދަލުގަ އެވެ. "އަލްޚަރާޖު" ނަމަކަށް ކިޔުނު ފޮތުގައި، އަބޫ ޔޫސުފު ބަޔާންކުރައްވާފައިވާ ފަދައިން، އެބައިމީހުން ޙިމާޔަތްނުކުރެވޭނަމަ، ޖިޒީނެގުމުގެ މާނައެއް ނެތެވެ.\nމިކަންކަން މިހެން އޮތުމާއެކު ވެސް، މިޒަމާނުގައި ހަތިޔާރު އަޅައިގެން ޖިހާދުކުރަން ގޮވާލާ މީހުންގެ މަޤުޞަދަކީ، އިސްލާމީ މުޖުތަމަޢުތަކުގެ ޙާލަތު ބަދަލުކުރުން ކަމަށް ވެދާނެ އެވެ. މުޖުތަމަޢު އިޞްލާޙުކުރުމަށްޓަކައި ހަރުކަށިކަން ބޭނުންކުރުމަކީ، ފަހަރެއްގައިވެސް އެދެވިގެންވާ ރަނގަޅު ނަތީޖާއެއް ލިއްބައިދޭނެ ކަމެއް ނޫނެވެ. ބާރުގެ ބޭނުންކުރާނަމަ، އެކަން ކުރާނެ ގޮތް ރާވައި ޕްލޭންކޮށް، އެކަމަށް ތައްޔާރުވާން ޖެހެ އެވެ. އަދި ޙާލަތު އޮތްގޮތް ދިރާސާކޮށް، ބާރުގެ ބޭނުންކުރުމަކީ، ބޭނުންތެރި ކަމެއްތޯ ބަލަން ޖެހެ އެވެ. މިހެން ދެންނެވުމުގެ ބޭނުމަކީ، ޖިހާދުކުރުމުގެ ޢާންމު މާނައާ އަޅުގަނޑު ދެކޮޅު ހެދުން ކަމަށް މާނަކުރައްވައިގެން ނުވާނެ އެވެ. ޤިޔާމަތަށް ދާންދެން، ޖިހާދުކުރުން އޭގެ ތަނަވަސް މައިދާނުގައި، އޭގެ ތަފާތު ވަސީލަތްތަކާއެކު ދެމި އޮންނާނެ އެވެ. އަބޫ ދާވޫދު ރިވާކުރައްވާފައިވާ ޙަދީޘެއްގައި ވެ އެވެ.\n(وَالْجِهَادُ مَاضٍ مُنْذُ بَعَثَنِىَ اللَّهُ إِلَى أَنْ يُقَاتِلَ آخِرُ أُمَّتِى الدَّجَّالَ لاَ يُبْطِلُهُ جَوْرُ جَائِرٍ وَلاَ عَدْلُ عَادِلٍ)\nމާނައީ، "ތިމަންކަލޭގެފާނު ފޮނުއްވެވީއްސުރެ، ތިމަންކަލޭގެފާނުގެ އުންމަތުގެ ފަހުގެ މީހުން ދައްޖާލާ ހަނގުރާމަކޮށްފުމަށް ދާންދެން، ޖިހާދުކުރުން ދެމިއޮންނާނެ އެވެ. އަނިޔާވެރިއެއްގެ އަނިޔާވެރިކަން، ނުވަތަ ޢަދުލުވެރިއެއްގެ ޢަދުލުވެރިކަން، އެކަން (އެބަހީ، ޖިހާދުކުރުން) ބާޠިލެއް ނުކުރާނެ އެވެ."\nމި ޙަދީޘުން އެނގޭ ގޮތުގައި، ޞުލްޙަވެރިކަމާއި އަމާންކަމުގެ މައިދާންތަކުގައި ވެސް ޖިހާދުކުރުން އޮންނާނެ އެވެ. (އެއީ، އެ މައިދާންތަކުގައި، ގަދައަޅައިކުރާ މަސައްކަތްތަކެވެ.)\nޖިހާދުކުރުން ފަރުޟުކުރައްވާފައިވަނީ، އިސްލާމްދީނަށް ގޮވާލުމުގެ މަގު އަމާންކުރުމާއި ޙުރުމަތްވެގެންވާ ތަންތަނާއި ތަކެތި ދިފާޢުކުރުމަށްޓަކަ އެވެ. އެހެންވީމާ، ޖިހާދުކުރެވޭނީ، ހަމައެކަނި (އަނިޔާވެރިވާ) ކާފިރުންނާ ދެކޮޅަށް ކަން ސާފުކޮށް އޮޅުންފިލަ އެވެ. ބަޔެއްގެ ޙައްޤުތަކަށް އަރައިގަތުމަށްޓަކައި، ޖިހާދު ކުރަނީޔޭ ބުނެ، މުސްލިމު ޤައުމުތަކުގެ މެދުގައި ހަނގުރާމަކުރުމަކީ އެއްގޮތަކަށް ވެސް ހުއްދަ ކަމެއް ނޫނެވެ. މުސްލިމު ޤައުމުތަކުގެ މެދުގައި ހަނގުރާމައެއް ކުރެވޭނަމަ، ކުރެވޭނީ ޢުދުވާނީ ހަމަލައެއް ހުއްޓުވުމަށްޓަކަ އެވެ. އަދި އެފަދަ ހަނގުރާމައަކާ ހަމައަށް ވެސް ދާންޖެހޭނީ، ޞުލްޙަވެރިކަމާއެކު މައްސަލަ ޙައްލުކުރެވެން އޮތް ހުރިހައި ގޮތްތަކުން މަސައްކަތްކޮށް، ނާކާމިޔާބުވެއްޖެނަމަ އެވެ.\n(وَإِن طَائِفَتَانِ مِنَ الْمُؤْمِنِينَ اقْتَتَلُوا فَأَصْلِحُوا بَيْنَهُمَا فَإِن بَغَتْ إِحْدَاهُمَا عَلَى الأُخْرَى فَقَاتِلُوا الَّتِي تَبْغِي حَتَّى تَفِيءَ إِلَى أَمْرِ اللَّهِ فَإِن فَاءَتْ فَأَصْلِحُوا بَيْنَهُمَا بِالْعَدْلِ وَأَقْسِطُوا إِنَّ اللَّهَ يُحِبُّ الْمُقْسِطِينَ)\nމާނައީ، "މުއުމިނުންގެ ދެބަޔަކު ތަޅައިފފޮޅައިގެންފިނަމަ، ފަހެ، އެ ދެބައިމީހުންގެ ދެމެދު ތިޔަބައިމީހުން ޞުލްޙަކުރާށެވެ! އޭގެތެރެއިން އެއްބަޔަކު އަނެއް ބަޔަކަށް ބަޣާވާތްކޮށްފިނަމަ، އެ ބަޣާވާތްކުރި މީހުން ﷲ ގެ އަމުރުފުޅަށް ރުޖޫޢުވެއްޖައުމަށް ދާންދެން އެއުރެންނާ ހަނގުރާމަކުރާށެވެ! ފަހެ، އެއުރެން ރުޖޫޢުވެއްޖެނަމަ، ފަހެ، ޢަދުލުވެރި ގޮތުން އެ ދެބައިމީހުންގެ ދެމެދު ޞުލްޙަކުރާށެވެ! އަދި ތިޔަބައިމީހުން ޢަދުލުވެރިވާށެވެ! ހަމަކަށަވަރުން، ޢަދުލުވެރިން ދެކެ ﷲ ލޯބިވެވޮޑިގެން ވެ އެވެ."\nނަފުސުގެ ދިފާޢުގައި ތެދުވުމަކީ ކޮންކަހަލަ ކަމެއްކަން ބަޔާންކުރައްވާފައިވާ ޙަދީޘެއްގައި ވެ އެވެ.\n(وَمَنْ قُتِلَ دُونَ دَمِهِ فَهُوَ شَهِيدٌ وَمَنْ قُتِلَ دُونَ مَالِهِ فَهُوَ شَهِيدٌ)\nރިވާކުރެއްވީ އަބޫ ދާވޫދު.\nމާނައީ، "އެމީހެއްގެ އަމިއްލަ ނަފުސުގެ ދިފާޢުގައި މަސައްކަތްކުރަނިކޮށް ޤަތުލުވާ މީހާއީ ޝަހީދެކެވެ. އަދި އެމީހެއްގެ މުދަލުގެ ދިފާޢުގައި މަސައްކަތްކުރަނިކޮށް ޤަތުލުވާ މީހާއީ ޝަހީދެކެވެ."\nމުސްލިމުންގެ މެދުގައި، ފަރުދުންނަށާއި ޖަމާޢަތްތަކަށާއި ޤައުމުތަކަށް ޢުދުވާނީ ހަމަލަ ނުދިނުމަށް އިންޒާރު ދެއްވާފައިވާ ޙަދީޘެއްގައި ވެ އެވެ.\n(إِذَا الْتَقَى الْمُسْلِمَانِ بِسَيْفَيْهِمَا فَالْقَاتِلُ وَالْمَقْتُولُ فِى النَّارِ قِيلَ يَا رَسُولَ اللَّهِ هَذَا الْقَاتِلُ فَمَا بَالُ الْمَقْتُولِ قَالَ إِنَّهُ كَانَ حَرِيصًا عَلَى قَتْلِ صَاحِبِهِ)\nރިވާކުރެއްވީ ބުޚާރީއާއި މުސްލިމު،\nމާނައީ، "ކަނޑި ހިފައިގެން ދެ މުސްލިމަކު ބައްދަލުކޮށް (އެކަކު އަނެކަކަށް ހަމަލަދީފި) ނަމަ، އެދެމީހުންކުރެ ޤަތުލުވި މީހާއާއި ޤަތުލުކުރި މީހާ ދާނީ ނަރަކައަށެވެ. (މިހެން ޙަދީޘްކުރެއްވުމުން އިތުރު އެކަލޭގެފާނަށް) ދެންނެވުނެވެ. ﷲ ގެ ރަސޫލާ އެވެ! ޤަތުލުކުރި މީހާ ނަރަކައަށް ދިއުމާމެދު ސުވާލެއް ނުއުފެދެ އެވެ. އެކަމަކު، ޤަތުލުވި މީހާ ނަރަކައަށް ދަނީ ކީއްވެގެންތޯއެވެ؟ ޙަދީޘްކުރެއްވި އެވެ. އޭނާއާ ޙަމަލަދިން މީހާ ޤަތުލުކުރުމަށް އޭނާ ހުރީ ހުށިޔާރުވެގެންނެވެ."


Hansan Mehta ge kuriah oiy film ves Kartik ah - Hama.mv\nހަންސަލް މެހެތާގެ ކުރިއަށް އޮތް ފިލްމުވެސް ކާރްތިކް އަށް\n03 އޭޕްރިލް 2021 | 10:41\nހޮނިހިރު , 03 އޭޕްރިލް 2021 | 10:41\n"ސިޓީލައިޓްސް". "ޝާހިދު" އަދި "ސްކޭމް 1992" ފަދަ މޮޅެތި މަސައްކަތްތަކުގެ ޑައިރެކްޓަރު ހަންސަލް މެހެތާގެ ކުރިއަށް ފިލްމު އެކްޓަރު ކާރްތިކް އާރްޔާން އަށް ހުށަހަޅައިފި އެވެ.\nބޮޑެތި ގިނަ ފިލްމުތަކަކަށް މިހާރު ސޮއިކުރަމުންދާ ކާރްތިކް އަށް މެހެތާ އެ ފިލްމު ހުށަހެޅިއިރު، އެއީ ހަގީގީ ވާހަކައެއްގެ މައްޗަށް އުފައްދާ ފިލްމެއް ކަމަށް ރިޕޯޓުތައް ބުނެ އެވެ. އެހެންނަމަވެސް ފިލްމުގެ މާބޮޑު ތަފްސީލެއް މިހާތަނަށް މީޑިއާތަކަށް ތިލަވެފައެއް ނުވެ އެވެ.\nމިފިލްމާއި ގުޅޭގޮތުން މަޝްވަރާ ކުރުމަށް ކާރްތިކް އާއިއެކު ބައްދަލުވުންތަކެއް ބޭއްވިނަމަވެސް އަދި ކާރްތިކް އެ ފިލްމަށް ސޮއިކޮށްފައެއް ނުވެ އެވެ. އެހެންނަމަވެސް ފިލްމުގެ ސްކްރިޕްޓް އޭނާއަށް ވަރަށް ކަމުދިޔަކަމަށް ރިޕޯޓުތައް ބުނެ އެވެ.\nމެހެތާގެ ކުރިއަށް އޮތް ފިލްމު ޕްރޮޑިއުސް ކުރާނީ ރޯނީ ސްކްރޫވާލާ އެވެ. އަދި ފިލްމުގެ ޝޫޓިންތައް ފަށާނީ އަންނަ އަހަރުގެ ކުރީކޮޅު ކަމަށް ރިޕޯޓުތައް ބުނެ އެވެ.\nކާރްތިކް މިހާރު މަސައްކަތް ކުރަމުން ދަނީ ހޮރޯ ކޮމެޑީ "ބޫލު ބުލައްޔާ 2" ގަ އެވެ. އޭގެ ފަހުން ދަރްމާގެ "ދޯސްތާނާ 2" ގެ ނުނިމި އޮތްބައިގެ މަސައްކަތްތައްވެސް ކުރާނެ އެވެ. މީގެ އިތުރުން ކާރްތިކްގެ ކުރިއަށް ހުރި މަސައްކަތްތަކުގެ ތެރޭގައި ޝާހުރުކްހާންގެ ޕްރޮޑަކްޝަން ހައުސް ރެޑް ޗިލީޒް އެންޓަޓެއިންމެންޓުގެ ކުރިއަށް އޮތް ފިލްމާއި، އާނަންދް އެލް ރާއީގެ ފިލްމުގެ އިތުރުން ސަންޖޭ ލީލާ ބަންސާލީގެ ފިލްމެއްވެސް އެބަ އޮތެވެ.\nކާރްތިކް ދެން އެންމެ އަވަހަށް ފެންނާނީ ނެޓްފްލިކްސްގައި ރިލީޒް ކުރާ ފިލްމު "ދަމާކާ" އިންނެވެ.\nބޮލީވުޑް ކާރްތިކް އާރްޔާން މުނިފޫހިފިލުވުން


Meehun Evve Ulhun Ekkoh Huttumakah Gennan Jehe: Raees - Vaguthu\nމީހުން އެއްވެ އުޅުން އެއްކޮށް ހުއްޓުމަކަށް ގެންނަން ޖެހޭ: ރައީސް\nކޮވިޑް-19 އާ ގުޅިގެން ފުލުހުން ކުރަމުން އަންނަ މަސައްކަތުގެ އަގު ވަޒަން ކުރުމުގެ ގޮތުން ގެއިން ބޭރަށް ނުނިކުމެ ގޭގައި ތިބުމަށާއި މީހުން އެއްވެ އުޅުން އެއްކޮށް ހުއްޓުމަކަށް ގެނައުމަށް ރައީސް އިބްރާހިމް މުހައްމަދު ސޯލިހް، ދިވެހި ރައްޔިތުންނަށް މިއަދު ގޮވާލައްވައިފިއެވެ.\nދިވެހި ފުލުހުންގެ 87 ވަނަ އަހަރީ ދުވަހުގެ މުނާސަބަތުގައި ރައީސް ދެއްވި ހިތާބުގައި ވިދާޅުވީ ދުނިޔެއަށް ފެތުރިފައިވާ ކޯވިޑް-19ގެ ނުރައްކަލުން، ދިވެހި ގައުމު ރައްކާތެރިކުރުމަށް މި ކުރާ ގައުމީ މަސައްކަތުގައި ދިވެހި ފުލުހުން އަދާކުރަމުން އެ އަންނަނީ ވަރަށް މުހިންމު، އަދި އެހާމެ ނުރައްކާތެރި ދައުރެއް ކަމަށެވެ. ގައުމަށް ދިމާވާ ކޮންމެ ކަމެއްގައި، ފުލުހުންނަކީ އެންމެ ކުރީ ސަފުގައި މަސައްކަތް ކުރާނެ ބައެއް ކަން މިކަމުން އެނގިގެންދާ ކަމަށް އެމަނިކުފާނު ވިދާޅުވިއެވެ.\nއެމަނިކުފާނު ވިދާޅުވި ގޮތުގައި މި ބައްޔަށް ޕޮޒިޓިވްވާ މީހުން ކަރަންޓީން ކުރާ ތަންތަނާއި، ބައްޔަށް ޝައްކުކުރެވޭ މީހުން އެކަހެރިކޮށްފައި ބައިތިއްބާ ތަންތަނާއި، ރިސޯޓުތަކުގެ ސަލާމަތީ ކަންކަން ފުލުހުން ބަލަހައްޓަމުންދާ އިރު، މިއީ ވަރަށް ނާޒުކު އަދި ވަރަށް ނުރައްކާތެރި މަސައްކަތެއް ކަމަށް ރައީސް ވިދާޅުވިއެވެ.\nނަމަވެސް، ފުލުހުން އެ ނުރައްކަލާ ކުރިމަތިލައިގެން، ކުރީ ސަފަށް ނުކުމެގެން އެ ތިބީ ހުރިހާ ރައްޔިތުންގެ ރައްކާތެރިކަމަށްޓަކައި ކަމަށް ވިދާޅުވިއެވެ. މި ދަނޑިވަޅުގެ ނާޒުކުކަމުގެ ނާޖާއިޒު ފައިދާ ނަގައި، އެކި ބާވަތުގެ ކުށްތަކަށް އަރައިގަންނަން މަސައްކަތްކުރާ ބަޔަކުވެސް، އެބަތިބި ކަމަށާއި އެފަދަ ކަންކަމަށް ސަމާލުވެ، އެކަންތައް ހުއްޓުވުމުގައިވެސް ފުލުހުން މަސައްކަތްތަކެއް ކުރަމުން އަންނަ ކަމަށް ވެސް ރައީސް ވިދާޅުވިއެވެ.\n"އެހެންވީމާ، އަޅުގަނޑުމެން އެންމެން، އެ ބޭފުޅުން (ފުލުހުން) އެ ކުރައްވާ މަސައްކަތުގެ އަގު ވަޒަން ކުރަންޖެހޭނެ. މިވަގުތު އެކަމުގެ އަގު ވަޒަންކުރުމަކީ، އެބޭފުޅުންގެ އެ މަސައްކަތް ކާމިޔާބު ކުރުމަށް ފުރުސަތު ދެއްވައި، އަޅުގަނޑުމެން ބޭރަށް ނުނިކުމެ ގޭގައި ތިބުން. މީހުން އެއްވެއުޅުން މުޅިން ހުއްޓުމަކަށް ގެނައުން،" ރައީސް ވިދާޅުވިއެވެ.\nރައީސް ވިދާޅުވީ ފުލުހުންގެ ޚިދުމަތެއް އޮތުމުގެ އެންމެ ބޮޑު ބޭނުމަކީ ރައްޔިތުން ހިމާޔަތް ކުރުމާއި ރައްޔިތުންނަށް ހިދުމަތް ކުރުން ކަމަށެވެ.\nމިއަހަރުގެ ފުލުހުންގެ ދުވަސް މި ބައްދަލުކުރަނީ، ދިވެހި ގައުމާއި ރައްޔިތުންގެ ޚިދުމަތުގައި، ރެއާއި ދުވާލު އެއްވެސް ވަރުބަލިކަމެއްނެތި، ވަރަށް މުހިންމު ގައުމީ މަސައްކަތެއްގައި، ދިވެހި ފުލުހުން ހަރަކާތްތެރިވަމުން އަންނަ ދުވަސްވަރެއްގައި ކަމަށް ވެސް ރައީސް އިބްރާހިމް މުހައްމަދު ސޯލިހް ވިދާޅުވިއެވެ.\nރައީސް އެ އިޝާރާތް ކުރެއްވީ ކޮވިޑް-19 އާ ގުޅިގެން ފުލުހުން ކުރަމުން އަންނަ ބުރަ މަސައްކަތަށެވެ.\nރައީސްގެ ހިތާބު ނިންމަވާލައްވަމުން ވަނީ ކޮވިޑް-19 ރައްކާތެރިވުމަށް، ސިއްހީ ޚިދުމަތްތެރިން އަންގާ އެންގުންތަކަށް ފުރިހަމައަށް އެއްބާރުލުންދީ ގެއިން ބޭރުގައި އުޅޭ ވަގުތު މިހާރަށްވުރެވެސް މަދުކޮށްދެއްވުމަށް އިލްތިމާސް ކުރައްވައިފައެވެ.\n"ވީ އެންމެ އަވަހަކަށް އަޅުގަނޑުމެންގެ އާންމު ދިރިއުޅުމުގެ ހާލަތަށް އެނބުރި ދިޔުމަށް ހުރިހާ ބޭފުޅުންވެސް މިދުވަސްކޮޅު ގޭގައި މަޑުކޮށްލަދެއްވުމަށް އަޅުގަނޑު އިލްތިމާސް ކުރަން،" ރައީސް އިބްރާހިމް މުހައްމަދު ސޯލިހްގެ ހިތާބުގައިވެއެވެ.\nމަފަ ކީރު މިއަދު މިއޮތީ ބަލިވެ އެނދުގައި، ރޭގަވެސް ލޮލުފިޔައެއް ނުޖެހޭ ކަލާނގެ އަށްޓަ ކައި މި ގޮވަނީ ޕްރައިވެޓްސެ ކްޓަރ ވެސް ބަންދު ކޮށް ދޭށޭ! މަޖުބޫރީ ހާލަތުގަޔޭ މަވެސް ބޭރަށް ދާން މިޖެހެނީ ! ޤައުމު ފުނޑާ ނުލާ ބަންދުކު ކުރޭ 14 ދުވަހަށް. ސަރު ކާރު ބަންދު ކުރުމަ ކުން ނުފުދޭ މިހާލަތުގައި ރައީސޫ!\nމާޗް 29, 2020 10:45\nކަލޭ ދައްކާ ވާހަކަތަކަކީ އެއްވެސް ބާރެއްނެތް ރައްޔިތުންނަށް އޮޅުވާލާ ބޭކާރު ވާހަކަތަކެއް! ބީއެމްއެލް ލޯނުގެ އިންޓަރެސްޓް ވާހަކަވެސް ދިޔެއް ހަމަ އެހެން!\nމާޗް 29, 2020 10:50\nމާމިގިލީ އެޔާޕޯޓް ހުރިހާ ޑިޕާޓްމަންގެ ސުޓާފުން ލައްވާ މިހާރު ކުރުވާަނީ އެޔާޕޯޓްގެ ކޮންކުރިޓް މަސައިކަތް. ސަރުކާރުން މިކަން ކީއްވެގެން ނުބަލަނީ.\nޕުރައިވެޓް އޮފީސް ތަށް ބަންދެއް ނޫނޭ ރައީސް. އާދޭސް ކޮށް ފަ މި ބުނަނީ މިތަން ތަން ބަންދު ކޮށްދީބަލަ.\nމާޗް 29, 2020 10:54\nދިވެހީން ނުތިބޭނެ.ނުކުރަން އަންގާ ކޮންމެ ކަމެއް ކުރާނެ.އެހެންމީހަކު ތަނަކަށް ދާނަމަ އޭނަ ދާތަނެއް ބަލަންވެސް ދަނީ.އަނެކާ ދަނީ ކޮންތާކަށް ތޯ ބަލަންވެސް ދަނީ.ދެރަކަމެއް.\nމާތްކަލާކޯ ރާއްޖެއިންބޭރުގައި ތިބި ދިވެއްސަކަސް އަރަތްބަކަސް މިވަގުތު މިގައުމަށް ނުގެނެސްބަލަ. އެމީހުން ދިވެހިރާއްޖެދޫކޮށް ގެދޮރު ކުއްޔައްދީފައި ގޮސްއެތިބީ މިގައުމަށްވުރެ އެބުނާގައުމުތަކުގައި މާ އަރާމުކޮށް އުޅެވޭތީ ނޫންތަ؟ މިމީހުން ހީވަނީ އެބުނާ 19އެއް މިގައުމުގާ ނުފެތުރިގެން އުޅޭހެން.\nމިއީ ކިހާ ބޮޑު ބއެއް މިކަން ހުއްޓުވާ.. ކޮރޯނާ ވައިރަސް ހުއްޓުވަންތޯ ގާނޫނު ހަދަނީ..\nމިއުޅެނީ ރައިޔަތުން ބިރުވެރިކަމެއްގައި..\nމިކަލޭގެ ބާރުތައް ބައްކުރަން... ވެރިކަން ވެއްޓީ އޭ ފެބުރުއަރީ އޭ ދައުވާ އޭ..\nމަށަށް ހުކުމް ކުރީ ހުޅުމާލޭ ކޯޓޭ.. އުވާލާށޭ.. މީތޯ ރައިޔަތުްނގެ ފައިދާ އަށް ކުރާ ކަމަކީ..\nހުއްޓާލާ... ނޫނީ މިސްކިތް ހުޅުވާ އަހަރުމެން ގެ ވާޖިބުއަދާކުރަން ދާން ބޭނުން..\nމިތަން ހިންގޭނަމަ އަހަރުމެން ނަށް މިސްކިތަށް ވެސް ދެވެން ވާނެ..\nމާޗް 29, 2020 11:11\nކޮވިޑްއަށް ޕޮސިޓިވް ވި ދެފަތުރުވެރިޔަކު ދިވެހި އެތަށްބަޔަކާއި ޑައިރެކްޓް ކޮންޓެކްޓް ކުރުވުމަށްފަހު ފުރުވާލާފަ ދެން ކޯއްޗެކޭ ކިޔާކަށް؟ ސައުތުކޮރެޔާގެ ޕޭޝަންޓް-31 ގެ ސްޓޯރީ އިން އިބްރަތް ހާސިލުކުރިނަމަ. އޭނާގެ ފަރާތުން އެކަނިވެސް އިތުރު އެތަކެއްހާސް ބަޔަކަށް ސައުތުކޮރެޔާގަ ބަލި ޖެހުނު. ރާއްޖޭން އެފުރުވާލި ދެ ފަތުރުވެރިންގެ ފަރާތުން ހަމައެކަނި ދިވެހިންނަށް ބެލިޔަސް އެތަށް އާއިލާ އަކަށް ބަލިޖެހުމުގެ ފުރުސަތު އެބައޮތް.\n- އެމީހުން އަތްލި ލަގެޖް ލޯންޗަށް އެރުވި ފަޅުވެރިޔާ އާއި އޭނަގެ އާއިލާ\n- އެމީހުންގެ އަތުގަ ހިފާފަ ލޯންޗަށް އެރުވި ފަޅުވެރިޔާ އާއި އޭނާގެ އާއިލާ.\n- ލޯންޗު ކެޕްޓަނާއި އޭނާގެ އާއިލާ\n- ލޯންޗުގަ އެ ދެ ފަތުރުވެރިން އެޅި ލައިފްޖެކެޓް އެދުވަހު ފަހުން އެޅިބަޔަކާއި އެބަޔެއްގެ އާއިލާ\n- އެދެފަތުރުވެރިންނާއި އެެއަރޕޯޓުން ހަވާލުވި ރެޕާއި އޭނާގެ އާއިލާ\n- އެދެފަތުރުވެރިންނާއި ނޭގިދިމާވި އެންމެހާ ފަރާތްތަކާއި އެމީހުންގެ އާއިލާ\n- އެދެމީހުނާއި އެއަރޕޯޓް ޑިޕާރޗަރ ކެންޓީނުން ކޮންޓެކްޓްވި އެންމެހާ ފަރާތްތަކާއި އާއިލާތައް.\n- އެމީހުން އަތުންކޮށްޕި ޓްރޮލީތަކުގަ ފަހުން އަތްލި އެންމެހާ ފަރާތްތަކާއި އާއިލާތައް.\n- އެދެމީހުންގެ ޕާސްޕޯޓުގަ އަތްލި ޗެކިން ކައުންޓަރުގެ ސްޓާފުންނާއި އާއިލާތައް\n- އެދެމީހުންގެ ޕާސްޕޯޓުގަ އަތްލި އިމިގްރޭޝަން އޮފިސަރާއި އޭނާގެ އާއިލާ\n- އެދެމީހުނާއި ޑިއުޓީފުރީއިން ކޮންޓެކްޓްވި ދިވެހި ސްޓަފުންނާއި އާއިލާތައް\n- ފްލައިޓަށް އެރުމުގެ ކުރިން ވަތް ކެންޓީނުން ކޮންޓެކްޓްވި އެންމެހާ ސްޓާފުންނާއި އާއިލާތައް.\nޢަދި ކޮބާ ޑިއުޓީ ނިމުމަށްފަހު މިދެންނެވި އެންމެހާ ދިވެހި ސްޓާފުންނާއި ކޮންޓެކްޓްވި ރައްޓެހިންނާއި އެމީހުންގެ އާއިލާތައް؟؟ ވީއިރު މީގެ ކޮޅެއްމެދެއް ހޯދުމަކީ މިހާރު ވާނެކަމެއްތޯ. މާތްކަލާނގެއާ ވަކީލު.\nއެންމެން ގޭގަ ތިބޭށޭ ކިޔާފަ ގެތަކުގަ ތިބި ނިކަމެތި އާއިލާތަކަށް ކޮރޯނާ ޖައްސުވަން މަގުފަހިކޮށްފަ ބޮޑުން ޓިޝޫބޮޑިން ނާޗަރަންގީކުޅެ ވީޑިއޯކޮށް ޝެއަރކޮށް މަޖާކުރުމުގަ. ނިކަމެތިމީހާ ގޭގަ ކީއްކުރަން ބިންގަރާހެއްގަ އޮތަސް އާއިލާ އެހެން މެންބަރުންނަށް ކޮރޯނާ ޕޭޝަންޓުންނާއި ޑައިރެކްޓް ކޮންޓެކްޓްވާނެ ދޮރުތައް ސަރުކާރުން ހުޅުވަދެންޏާ މީގަ ސަލާމަތެއްނެތް. މިހާރު މާލެތެރޭގަ ފެތުރިފަވާ މިންވަރެއްވެސް ނޭގެ.\nމާޗް 29, 2020 19:32\nޔާރައްބީ! ހާދަ ނުރައްކާތެރި ކަމެކޭ ސަރުކާރުން ތިޔަ ކުރީ.\nމާޗް 29, 2020 11:27\nދިވެހިންނެއްނުން ނުވާނެ ތިކަމެއް އިބޫ ތިހެް\nދިވެހިންނެއްނުން ނުވާނެތިކަމެއް އިބޫ ތިހެން ބުނީމަ މިހާރު އިބޫއައް ވުރެން ނުލަފާ މީހަކު ނުހުންނާނެ މިރާއްޖެޔަކު\nމާޗް 29, 2020 11:55\nމިހާރު ތިހެން ކިއާ ބަލަ ޑޮކުޓަރުން ކިހާވަރަކައް ބުނީ އިޓަލީން މީހުން އައުން ހުއްޓުވާށޭ ނުވެ ގޮސް ކިތައްދުވަސް ފަހުންތޯ ހުްޓުނީ އެއިރު ވަގުތުފާއިތު ވެއްޖެ ރިސޯޓުތަކުން މިބަލިފެންނަން ފެށީއިޓަލީ މީހުންގެ ގައިންނެވެ މިކަމުގަ ކޮނަމެވެސް ބަޔަކު އިހުމާލު އެބައޮތެވެ އަހަރުމެން މިތިބީ ގޭގަ މަޑުކޮއްގެންނެވެ ބޮޑު މުސާރަލިބޭމީހުން ބޯޅަކުޅެނީއެވެ ހުރިހިތާމައެއްގެ ބޮޑުކަމާއެވެ،،،،،\nމާޗް 29, 2020 12:09\nރައީސް ތަޅަނީ ބޭކާރު އަނގަ! ވިސްނަވާބަލ! ބޭރުން މީހުން އައުން ހުއްޓުވަބަލ! ދިވެހިން ވިަޔަސް!\nޢަނެއްކާ އިްޔެ ރޯޔަލްގައި ކަރަންޓީނުގައި ހުއްޓާ ޕޮޒިޓިވް މީހާ އެގެންދިޔައީ ވެލިދޫއަށް ކީއްކުރަން! ގެްންދަންޖެހޭބާ ! ކޮބާ އެމީހާ އުފުލި ލޯންޗްގެ ކުދިންނާއި ހެލްތުމީހުންނާއި، އެމީހުން ބައްޔަށް ހުށަހެޅޭނެ ނޫންތޯ! ޭ މަދުވެެގެން 10 މީހުން މިކަމުގައި އުޅޭނެ، އެމީހުންވެސް ކަރަންޓީނުދޯ ! ކިހިނެއް ކޮންމެބަލިމީހަކަށް ކުރޫސެޓަކާ ޑޮކްޓަރއަކާ ހޯދަނީ، ބޯހަޅި ސިޔާސަތު\nކަރަންޓީނުގައިވާ އެންމެން ޓެސްޓު ކުރައްވާ އަލާމާތް ހުއްޓަސް ނެތަސް. އެއާރ ޕޯރޓުން އަނަމީހުން ޓެކްސީގައި ނުގެނަދަވާ. ޕޮލިހުން ވެސް ބޭކާރު ގޮތުގައި ޓިއުޓީ އަށް ނުނެރުއްވާ\nރައީސު އިބުރާހީމޫ ކީކޭތޯ ތިކިޔަނީ، ބަލަގަ ދިވެހި ރައްޔިތުންގެ އެންމެހައިކަންކަން އިންތިޒާމުކޮށް ރަނގަޅު މިސްރާބަކަށް ގެންދިއުމަށޭ މަނިކުފާނު މިރާއްޖޭގެ ރައީސުލްޖުމްހޫރިއްޔާކަމުގެ މަގާމަށް ރައްޔިތުން ހޮވާފައިތިޔަހަރީ. ދެއިރު ދެދަޅަޔަށް ނިކުމެ މިހެން ހަދަންވީ ނޫންހޭ އެހެން ހަދަންވީ ނޫންހޭ ތިޔާކިޔަނީ. ބަލަ ސަރުކާރުން އޯޑަރު ނެރެބަލަ، އެއްވެ ނުއުޅުމަށް، ސަބަބެއްނެތި އެއްވެ އުޅޭ އެންމެން ޖަލަށް. ނިމުނީ. މިރާއްޖޭގައި ތިބި ތިންލައްކަ މީހުންގާތު ތިހެން ކުރަންވީނޫންހޭ ބުނަޔަކަސް މިމީހުން ތިހަކަށްނާރާނެ ކަހެރުވަކެކޭވެސް.\nނުވަންޏާމު އިސްތިއުފާދީފައި ފްރެންޑް ހެދިގޮތަށް ލަންޑަނަށް ދާންވީނު.\nމާޗް 29, 2020 13:57\nމީ ހެއްވާ ރައީސެއް.\nމި ރައީސް މި ހީކުރަނީ ސަރުކާރު ބަނދު ކުރެވުނީމަ ހުރިހާ ކަނެއް ހަމވީ ކަމަށް .\nސަރުކާރު ބަންދު ކުރީ މިނިސްޓަރުންނާ ސަެުކާރު ބޮދެތި މީހުންނަށް ބައިރސް ޖެހިދާނެތީ .\nމި މީހުން ބުނާކަހަލަ .ވެރިކަން ކުރާނީ ނިކަމެތި ރައްޔިތުން މަރާފައޭ\nޢެއްޗިހި ނުގޮވާ އެއްބާރުލުން ދީ.އަހަރެމެން މީ އެއްބަޔެއް.އަހަރެމެން މިތިބީ އަހަރެމެން އާއިލާ އާ ވަކިން އެކަހެރިވެފަ .ތިޔަ ރައްޔިތުންގެ ހައްގުގަ...\nމާޗް 29, 2020 14:21\nމާމިގިލީ އެއާޕޯޓް އަކީ ގާސިމް ގެ އަމިއްލަ ތަނެއް .ގާސިމްގެ ވަޒީފާގަ ތިބޭ މީހުން ޖެހޭނީ ގާސިމް ބުނާ ކޮންމެ މަސައްކަތެއްވެސް ކުރަން ކޮންކްރީޓް މަސައްަކަތް ކުރުމަކީ މައްސަލައެއްނޫން.\nމާޗް 29, 2020 14:33\nޜައީސޫ،. މި ގަުއުމުގެ ގިނަ މަސައްކަތްކުރާ ގިނަ ތަންތަން ހުރީ ހުޅުވާފަ. ޕްރައިވެޓް އޮފީސްތަކާ މިފަދަ މަސައްކަތް ކުރާތަންތަން ޙުޅުވާތޯ ބަލާލަދީބަލަ\nމާޗް 29, 2020 14:43\nދެންވެސް ކަލޭބިރުވެތި ވެބަލަ އަދި ކަލޭކުރި ދޮގު ހުވަޔަށް ﷲއަށް ޓަކައި އިޢުތިރާފްވެބަލަ ކަލޭމެންގެ ނުބައި ނުލަފާކަން ހައްދުން ނެއްޓީމަ ކުރިމަތިވި މުސީބާތެއް މިއީ އަދިވެސް ތިބައިގަނޑު ތިތިބީ ގޮތްދޫނުކޮށް ގޮތުގައި ކުރިޔަށް ދިއުމުގައި ކުރިޔަށް އޮތްދުވަސް ތަކުގައި ވާނެގޮތެއް ކާކަށް އެގޭނީ ތިމާމެންގެ ވެރިކަމެއްގައި ތިމާމެން ތިތިބީ ހައްޔަރުވެފަ މިއީ އިބުރަތުން ފުރިގެން ވާކަމެއް ވަގުތު ފާއިތު ވުމުގެކުރިން މިމާމެން ކުރި ވައްކަންތަކަށް އެއްބަސްވެ ރައީސް ޔާމީން އާއި ވެރިކަން ހަވާލުކުރޭ ކަލޭމެން ރާއްޖެ ބޮއިކެޓް ކުރާން ގޮވީކިހާވަރަކަ ށް ބޭރުމީހުނަށް ރާއްގެހިފަންގޮވާ ކަލޭމެ ން ދުޢާ ކުރީމު މިހާރު މިއޮތީ ﷲ ކަލޭމެން ކުރި ދުޢާ އިޖާބަކޮފަ އަދި ކަލޭމެންގެ ވެރިރިކަމެއްގައި މިއީ އިމްތިހާނެއްބާ ކަލޭމެނަށް ހުރިހާބާރެއް ލިބި މިއަދު މިފެންނަނީ އެހުރިހާ ބާރެއް ލިބުނީމަވެސް މާތްﷲ އެހުރިހައި މަގެއް ބަންދު ކުރައް ވާފަވާތަން މިކަމުގައި ވަކި މުށްދަ ތެއްނޭގޭ ގޮތަށް މިހާރުމިހާރަށް މިދުނި ޔޭގެ ސުވަރުގެ ކަމަވާ މިސްކިތްތައް އާމުން ނަށް ހުޅުވާލުމަށް ގޮވާލަ ން އެތަންތަނަށް މީހުނަށް ނުވަދެވޭގޮތަ ށްބަންދު ކޮށްގެން މިބަލިން ނަޖާވާނެ ކަމަށްހީކުރަނީތަ މިސްކިތްތަކަށް ވުރެ ބާރުގަދަ ބޭހެއް ނުހުނާނެ މިހާރު އެގިއްޖެނު ވެރިކަމެއް ނުހައްގުން ހޯދައި ގަތަސް ތިމާމެއން އަތުގައި ނޫންކަން ވެރިކަން ކުރުމުގެ ބާރުއޮތީ މިޖާހިލުންގަނޑު ތައުބާވާނެ ދުވަހެއް ﷲ ދައްކަވާށި އަދި މިބަލިން އެންމެހައި މީސްތަކުން ސަލާމަތް ކުރަށްވާށި އާމީން\nމިމީހާ އަލިފެއް ބާއެއް ނުދެނެހުރެ ، ރުފިޔާ އަޅައިގެން ވޯޓުން ވައްކަންކޮށް ވެރިކަން ފޭރިގަތްފަހުން ދިވެހިންނަށް ހަމަނޭވާ ނުލެވޭ! މުޞީބާތަކަށްފަހު މުޞީބާތެއްޖެހި މުޅި ދިވެހި ޤަވްމު ހުރިހާ ފަރާތަކުން ނާމާންވެ މިދަނީ ވީދި ހަލާކުވަމުން! އަދިވެސް މިމީހާ ކުށަށް ތައުބާވެ އިސްތިޢުފާދޭކަށް ނޫޅޭތަ؟\nކިހިނެއްވާނި މިކަން ކޮށްލުން؟\nމާޗް 29, 2020 15:56\nތޮއްޖެހިފައިވާ މާލޭގައި ހޯމްކަރަންޓީން ނުކުރެއްވުން އެދެން.\nއަދި އޮފީސްތައް ނުހުޅުވުމަށް އެދެން. ކަނޑުމަގުން މުދާގެންނަ އަދި މުދާ އުފުލާ އުޅަނދުތައް ފިޔަވައި އެހެން ދަތުރުތައް ހުއްޓުވުން އެދެން.\nމާޗް 29, 2020 16:52\nމަގުމަތީގަޔާ ގޮޅިގޯޅި ކަނުގާ ބޭނުމަކާ ނުލާ އެއްވެ ތިބޭ މީހުން ވަރަށްގިނަކަން ފާހަގަވޭ . އެ މީސްމީހުން އެތަންތާގަ ނުތިބޭނެގޮތް ހަދަން ޖެހޭ.


Airport tharahgeekuran Hanimadhoo councilun mashvaraa ah\nއެއާޕޯޓް ތަރައްގީކުރަން ހަނިމާދޫ ކައުންސިލުން މަޝްވަރާއަށް\nހަނިމާދޫ އެއާޕޯޓް ތަރައްގީކޮށް ނިމުން އޮންނާނެ ގޮތް ކަމަށް ބުނާ ކުރެހުމެއް:މިކަމާ ގުޅިގެން ކައުންސިލުން އަންނަނީ ސަރުކާރާ މަޝްވަރާ ކުރަމުން\nހދ. ހަނިމާދޫ އިންޓަނޭޝަނަލް އެއާޕޯޓް ތަރައްގީ ކުރުމުގެ މަޝްރޫއާ ގުޅޭގޮތުން އިކޮނޮމިކް މިނިސްޓަރު ފައްޔާޒު އިސްމާއީލް ރޭ ހާމަ ކުރެއްވި މައުލޫމާތުތަކާއި ގުޅިގެން ހަނިމާދޫ ކައުންސިލުން ސަރުކާރާއެކު މަޝްވަރާތައް ފަށައިފި އެވެ.\nހަނިމާދޫ ކައުންސިލްގެ ރައީސް އަބްދުއްސައްތާރު ހަސަން މިއަދު އަވަސް އަށް މައުލޫމާތު ދެއްވަމުން ވިދާޅުވީ އެއާޕޯޓް ތަރައްގީ ކުރަން ސަރުކާރުން އެކުލަވާލާފައިވާ ޕްލޭނާއި ގުޅިގެން މަޝްވަރާތައް ފަށާފައިވާ ކަމަށެވެ. ހަނިމާދޫ އެއާޕޯޓް ތަރައްގީ ކުރުމަށް ސަރުކާރުން ގެންގުޅޭ ސިޔާސަތާ މެދު ރައްޔިތުން ދެކޭ ގޮތް ބެލުމަށް ރައްޔިތުންނާ މަޝްވަރާ ކުރާނެ ކަމުގައިވެސް ވިދާޅުވި އެވެ.\n"އަޅުގަނޑު ގަބޫލުކުރަން މިނިސްޓަރު ފައްޔާޒު ރޭ ދެއްކެވި ވާހަކަފުޅު. މިނިސްޓަރު ވިދާޅުވި ގޮތަށް ތަރައްގީ ކުރެވިއްޖެނަމަ މި ސަރަހައްދަށް ހަގީގަތުގައި ވެސް އިގްތިސޯދީ ގޮތުން ވަރަށް ބޮޑު ކުރިއެރުންތަކެއް ލިބިގެންދާނެ. ނަމަވެސް ގިނަ ބަޔަކާ މަޝްވަރާކުރަން ޖެހޭ ކަމެއް ވީމަ އަދި މިކަމަށް އަދި ވަގުތުކޮޅެއް އެބަ ބޭނުންވޭ،" ސައްތާރު ވިދާޅުވި އެވެ.\nމިނިސްޓަރު ފައްޔާޒު ރޭ ވިދާޅުވީ ހަނިމާދޫ ކައުންސިލުން ދެކޮޅު ހަދާނަމަ ހަނިމާދޫ އެއާޕޯޓުގެ ތަރައްގީ ކުުރުމުގެ މަޝްރޫއު ކުރިއަށް ނުގެންދަވާނެ ކަމަށެވެ. ހަނިމާދޫ އެއާޕޯޓް ތަރައްގީކުރުމަށް ސަރުކާރުން އެކުލަވާލާފައިވާ ޕްލޭނާ އެއްގޮތަށް އެތަން ތަރައްގީ ކޮށްފިނަމަ ހަނިމާދޫ ހިމެނޭ ރާއްޖޭގެ އުތުރުގެ ސަރަހައްދަށް އިގްތިސޯދީ ގޮތުން ބޮޑެތި ކުރިއެރުންތަކެއް ލިބިގެންދާނެ ކަމުގައިވެސް މިނިސްޓަރު ވިދާޅުވި އެވެ.\nފައްޔާޒު އިތުރަށް ވިދާޅުވީ ސަރުކާރުގެ އަމާޒަކީ ރާއްޖޭގެ އިންޓަނޭޝަނަލް އެއާޕޯޓްތަކުގެ ތެރެއިން ރަސްމީ ތިން އެއާޕޯޓްގެ ތެރޭގައި ހަނިމާދޫ ހިމަނާ އެ އެއާޕޯޓް ތަރައްގީ ކުރުން ކަމަށެވެ. އެ މަސައްކަތަށް އިތުރު ބިން ބޭނުންވާ ކަމަށާ އެހެންވެ މިހާރު ނަގަން ނިންމާފައިވާ 853،937 އަކަފޫޓްގެ ބިމަކީ އެއާޕޯޓްގެ ތަރައްގީއަށް ވަރަށް މުހިއްމު ބިމެއް ކަމަށެވެ. ނަމަވެސް އެ ބިން ނެގުމާ ދެކޮޅަށް ހަނިމާދޫ ބައެއް ރައްޔިތުން ދަނީ ގެންދަނީ އަޑުއުފުލަމުންނެވެ.\nހަނިމާދޫން ނަގާ ބިމުގެ އެއްބަޔަކީ އެއާޕޯޓުގެ ރަންވޭ ބޮޑުކުރަން ބޭނުންވާ ބިން ކަމަށާއި އަދި ބާކީ ބިން ބޭނުންކުރަނީ ޅ. މާފިލާފުށީގައި ހިންގާ ނޮދަން އޭރިއާގެ ކޮމާންޑް ސެންޓަރު ހަނިމާދޫ އަށް ބަދަލުކުރަން ބޭނުންވާތީ އެ މަސައްކަތަށް ކަމުގައިވެސް މިނިސްޓަރު ވަނީ ވިދާޅުވެފަ އެވެ.\nހަނިމާދޫ އެއާޕޯޓް ތަރައްގީކުރުމަށް ބޮޑު ބިމެއް ނެގުމަށް ސަރުކާރުން ހަނިމާދޫ ކައުންސިލަށް ހުށަހެޅުމާ ގުޅިގެން އެކަމާ ދެކޮޅަށް އެރަށުގައި ދަނީ ޕެޓިޝަނެއް ތައްޔާރުކޮށް ސަރުކާރަށް ހުށަހެޅުމަށް ތައްޔާރުވަމުންނެވެ.


އިންޑިއަން އޯޝަން އައިލެންޑް ގޭމްސް / އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު\n"އައިއޯއައިޖީއާ މެދު ގޮތެއް ނިންމާނީ ކެބިނެޓުން"\nރާއްޖޭގައި 2023 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ބޭއްވުމާ ބެހޭގޮތުން ގޮތެއް ނިންމާނީ ކެބިނެޓުން ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nވިސްނުމަކީ އައިއޯއައިޖީ ފަސްކުރެވޭތޯ ބެލުން: މަހުލޫފް\nކޮވިޑް-19 ގެ ސަބަބުން ކުރިމަތިވި އިގުތިސާދީ ދަތިކަމާއި ދުނިޔެ އޮތް ހާލަތަށް ބަލާއިރު، 2023 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ފަސް ކުރެވޭތޯ ބެލުމަކީ މިހާރު ގެންގުޅެމުން އަންނަ ވިސްނުމެއް ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nރާއްޖޭގައި އައިއޯއައިޖީ ބާއްވަން ސީޝެލްސް އިން ތާއީދު\nއިންޑިއަން އޯޝަން އައިލެންޑް ގޭމްސް (އައިއޯއައިޖީ) 2023 ވަނަ އަހަރު ރާއްޖޭގައި ބާއްވަން ސީޝެލްސްގެ ތާއީދު ލިބިފައިވާ ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\n"އައިއޯއައިޖީ ބިޑަށް ސަރުކާރު އޮތީ ގުޅިލާމެހިފައި"


UAE in 771 Million Rufiyaa Ge Hiley Ehee Raajje Ah Dheefi\nޔޫއޭއީއިން 771 މިލިއަން ރުފިޔާގެ ހިލޭ އެހީ ރާއްޖެއަށް ދީފި\nޔުނައިޓެޑް އަރަބް އެމިރޭޓްސް އިން ހިލޭ އެހީގެ ގޮތުގައި ދިވެހިރާއްޖެއަށް 771 މިލިއަން ރުފިޔާ ދިނުމުގެ އެއްބަސްވުމުގައި މިއަދު ސޮއިކޮށްފިއެވެ.\nޔޫ.އޭ.އީގެ ވެރިރަށް އަބޫދާބީގައި އޮތް ރަސްމިއްޔާތެއްގައި އެހީގެ އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ޚާރިޖީ ވަޒީރު އަބްދުﷲ ޝާހިދެވެ. އަބޫދާބީ ފަންޑް ފޮރ ޑިވެލޮޕްމަންޓްގެ ފަރާތުން އެއްބަސްވުމުގައި ސޮއިކުރެއްވީ ފަންޑްގެ ޑިރެކްޓަރ ޖެނެރަލް މުހައްމަދު ސައިފް އަލްސުވައިދީ އެވެ.\n” އަދި މިއަދު އިރުއޮއްސެމުން ދަނިކޮށް، އަޅުގަނޑަށް ފޮރިން މިނިސްޓަރ ޢަބްދުﷲ ޝާހިދު ގުޅުއްވާފައި ވިދާޅުވި، އަބޫދާބީން މި އަހަރު ދިނުމަށް ނިންމާފައި އޮތް 25 މިލިއަން ޑޮލަރު، 50 މިލިއަން ޑޮލަރަށް ހިލޭ އެހީގެ ގޮތުގައި ބަދަލުކޮށްދެއްވި ވާހަކަ،” ރައީސުލްޖުމްހޫރިއްޔާ އެރޭ ވިދާޅުވިއެވެ.


SunOnline: China safeeruge rahdhu: Loan nudhekkigen rahthah nagaa vaahaka thakugai asaaseh nei\nޗައިނާ ސަފީރުގެ ރައްދު: ލޯނު ނުދެއްކިގެން ރަށްތައް ނަގާ ވާހަކަތަކުގައި އަސާސެއް ނެތް\nފެބްރުއަރީ 4، 2020: ޗައިނާއަށް އެއް މިލިއަން މަސް ދަޅު ހަދިޔާކުރަން ފޮރިން މިނިސްޓްރީގައި ބޭއްވި ހަފްލާގެ ތެރެއިން --- ސަން ފޮޓޯ/ ފަޔާޒު މޫސާ\nޗައިނާއިން ނަގާފައި ހުރި ލޯނުތަކަށް ފައިސާ ނުދެއްކިއްޖެނަމަ ބަދަލެއްގެ ގޮތުގައި ރާއްޖޭގެ ބިމާއި ރަށްތައް އެގައުމަށް ދޭން ޖެހޭނެ ކަމަށް ބުނެ ފަތުރަމުންދަނީ އެއްވެސް އަސާސެއް ނެތް ވާހަކަތަކެއް ކަމަށް ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ޖަންގް ލިޖޮންގް ވިދާޅުވެއްޖެއެވެ.\nޗައިނާ ސަފީރު ޓުވިޓާގައި ހިއްސާކުރެއްވި ވީޑިއޯ މެސެޖެއްގައި ވިދާޅުވީ ޗައިނާއިން ނަގާފައިވާ ލޯނުތަކަކީ 'ދަރަނި ދަންތުރައެއް' ކަމަށް ދައްކަން ބައެއް ފަރާތްތަކުން ފަތުރާ ވާހަކަތަކަކީ ޗައިނާއާ ދެކޮޅަށް ބޭނުންކުރާ ސިޔާސީ ހަތިޔާރެއް ކަމަށެވެ.\n"ބައެއް މީހުން ބުނޭ ޗައިނާއިން ނަގާފައި ހުރި ލޯނުތަކަށް އަނބުރާ ފައިސާ ނުދެއްކިއްޖެނަމަ ބަދަލުގެ ގޮތުގައި ރާއްޖޭގެ ބިމާއި ރަށްތައް ދިނުމަށް ޗައިނާއިން ބުނާނޭ. މިއީ އެއްވެސް އަސާސެއް ނެތް ވާހަކައެއް. ދެގައުމުގެ ދެމެދުގައި ވެފައިވާ އެއްބަސްވުންތަކަކީ ދެގައުމަށް ފައިދާކުރަނިވި އެއްބަސްވުންތަކެއް ކަމަށް ފޮރިން މިނިސްޓަރު ޝާހިދު ޗައިނާގެ ޝިންގްހުއާ އޭޖެންސީއަށް މިފަހުން ދެއްވި އިންޓަވިއުގައި ވެސް ވިދާޅުވި،" ސަފީރު ވިދާޅުވިއެވެ.\nމީގެ އިތުރުން އެއްބަސްވުމެއް ގާއިމުކުރުމުގެ މާނައަކީ އެއްބަސްވުމުގައި ހުންނަ ހުރިހާ ކަމެއް އެއް ގައުމުން ކަނޑައެޅުން ނޫން ކަމަށް ވިދާޅުވި އެވެ. އަދި ދަރަނި އަދާކުރަން އެއްވެސް ގައުމަކަށް ފިއްތުންތައް ކުރިމަތިކޮށްފައި ނުވާނެ ކަމަށް ވެސް ވިދާޅުވިއެވެ.\nރާއްޖެއާއި ޗައިނާ، އެއްގައުމުން އަނެއް ގައުމަށް އެއްބާރުލުން ދޭ ދިނުމަކީ ރަހުމަތްތެރި މަޝްވަރާތަކުގެ ނަތީޖާ. މިކަމުން ފައިދާވާނީ ދެފަރާތަށް. މިއީ އެއްގައުމުން ހުރިހާ ކަމެއް ނިންމާ ނުވަތަ އެއްގައުމުން އަނެއް ގައުމުގެ [ނާޖާއިޒު] ފައިދާ ނަގާ ގޮތަށް ކުރި ކަމެއް ނޫން." ސަފީރު ވިދާޅުވި އެވެ.\nމިއީ ދަރަނި އަދާކުރަން ރާއްޖެއަށް ދަތި ދުވަސްވަރެއް ކަން ޗައިނާއަށް އެނގޭ ކަމަށާއި މިފަދަ ހާލަތްތަކުގައި އަމަލުކުރާނެ ގޮތްތައް ވެސް ސަފީރުގެ ވާހަކައިގައި ފާހަގަކުރެއްވި އެވެ.\n"މައްސަލައެއް ހައްލު ކުރާނީ ސޮއިކޮށްފައިވާ ހުރި އެއްބަސްވުންތަކާއި ބައިނަލްއަގްވާމީ މިންގަނޑުތަކަށް ފެތޭ ސުލްހަވެރި މަޝްވަރާތަކުން. 'ދަރަނި ދަންތުރަ'ގެ ވާހަކަތަކަކީ ތަރައްގީވަމުން އަންނަ ގައުމުތަކާއި ޗައިނާއާ ދެމެދު އޮންނަ ގުޅުމަށާއި ޗައިނާގެ ބެލްޓް ރޯޑް އިނީޝިއޭޓިވްއަށް ބުރޫއަރުވަން ބޭނުންކުރާ ސިޔާސީ ހަތިޔާރެއް،" ސަފީރު ވިދާޅުވިއެވެ.\nޗައިނާގެ ފަރާތުން މީގެ ކުރިން ވެސް ތަރައްގީވަމުން އަންނަ ގައުމުތަކަށް ބޮޑެތި ފައިދާތަކެއް ވެފައިވާކަން ސަފީރުގެ ވާހަކައިގައި ފާހަގަކުރެއްވިއެވެ. އަދި ރާއްޖެއާއި ޗައިނާއާ ދެމެދު އޮންނަ ރަނގަޅު ގުޅުމަކީ، ދެ ފަރާތަށް ވެސް ފައިދާވަމުންދާ ކަމުގެ ހެއްކެއް ކަމަށް ވިދާޅުވިއެވެ.\nރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން ތަރައްގީގެ މަޝްރޫއުތައް ހިންގުމަށްޓަކައި ޗައިނާއިން ނަގާފައިވާ ލޯނުތަކުގެ ސަބަބުން ރާއްޖެ ދަރަނީގެ ދަންތުރައެއްގައި ޖައްސާފައިވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ތަކުރާރުކޮށް ގެންދަވަނީ ވިދާޅުވަމުންނެވެ. މިފަހުން ބީބީސީއަށް ދެއްވި އިންޓަވިއުއެއްގައި ވެސް ނަޝީދު ވަނީ މި މޭރުމުން ވާހަކަ ދައްކަވާފައެވެ.\nޗައިނާއިން ނަގާފައިވާ ލޯނުތަކަށް ނަޝީދު ފާޑުވިދާޅުވަމުން ގެންދަވާއިރު، މި ސަރުކާރުން ހިންގާ ތަރައްގީގެ މަޝްރޫއުތަކަށް ބޭނުންވާ ފައިސާ ހަމަޖައްސަން ލޯނު ނަގަނީ އަވަށްޓެރި އިންޑިއާއިންނެވެ. އެގޮތުން ނަގާފައިވާ ލޯނުތަކުގެ ތެރޭގައި މާލެ ތިލަފުށި ބްރިޖު މަޝްރޫއަށް ނެގި 500 މިލިއަން ޑޮލަރުގެ ލޯނު އެހީއަކާއި ބަޖެޓް ސަޕޯޓަށް މިފަހުން ނެގި 250 މިލިއަން ޑޮލަރުގެ ލޯނެއް ހިމެނެއެވެ.\nޗައިނާގެ ވެކްސިނެއް ބްރެޒިލްގެ މީހުންނަށް ދެނީ


ހައިކޯޓުގެ ޝަރީޢަތް ދޮޅުމަސްދުވަހުގެ މުއްދަކަށްފަހު ފެއްޓެވުމަށް އެދިވަޑައިގެންފި – Maldivian Democratic Party\n26 ޖެނުއަރީ 2015\n2015 ޖަނަވަރީ 28 ވަނަ ދުވަހުގެ 14:20 އަށް ހައިކޯޓުގައިވާ މައްސަލައިގެ އިބްތިދާޢީ ބައްދަލުވުމަށް ޙާޟިރުވުމަށް ރައީސް މުޙައްމަދު ނަޝީދަށާއި އެމަނިކުފާނުގެ ޤާނޫނީ ވަކީލުންނަށް އަމުރުކުރައްވާފައިވާހިނދު، “ހައިކޯޓު ޤަވާޢިދު 2011″ ގެ 39 ވަނަ މާއްދާގެ ދަށުން، އިބްތިދާޢީ ބައްދަލުވުމެއް ނުވަތަ ބައްދަލުވުންތަކެއް ބޭއްވުމުގެ އިޚްތިޔާރު ލިބިދީފައިވަނީ ރަޖިސްޓްރާއަށް ކަމާއި، އަދި އެފަދަ އިބްތިދާޢީ ބައްދަލުވުމެއް ބޭއްވުމުގެ އިޚްތިޔާރު ރަޖިސްޓްރާއަށްވެސް ލިބިދީފައިވަނީ ޝަރީޢަތުގެ އަޑުއެހުމެއް ބޭއްވުމުގެ ކުރިންކަން އެމާއްދާއިން އެނގޭ ކަމަށް އެ ސިޓީގައިވެއެވެ. އެހެން ނަމަވެސް، މައްސަލައިގެ ޝަރީޢަތުގެ އެތައް އަޑުއެހުންތަކެއް ކޯޓުގައި މިހާރު ކުރިއަށް ގެންދަވައިފައިވަނިކޮށް، އެ އަޑުއެހުންތަކުގެ ވަކި ހިސާބަކުން ކޯޓުން ބާއްވަވާ އިބްތިދާޢީ ބައްދަލުވުމަކަށް ޙާޟިރުވުމަށް ޗިޓު ފޮނުއްވާފައިވާތީ އެކަމުގެ ކަންބޮޑުވުންވެސް ފާޅުކުރައްވާފައިވެއެވެ. އަދި ކޯޓުން ބޭއްވެވުމަށް ނިންމަވާފައިވާ އިބްތިދާޢީ ބައްދަލުވުން ބޭއްވެވުމުގެ ބަދަލުގައި ރައީސް މުޙައްމަދު ނަޝީދު ކޯޓަށް ހުށަހަޅުއްވާފައިވާ މައްސަލައިގެ ޝަރީޢަތުގެ އަޑުއެހުންތައް ކުރިއަށް ގެންގޮސްދެއްވުމަށް ވަނީ ހައިކޯޓުގައި އެދިވަޑައިގެންފައެވެ.


އަޅުގަނޑުމެން ރައްޔިތުންގެ ހިތްތަކުގައިވާ ސުވާލަކީ، އެ ރައްޔިތުންގެ ހިތްތަކުގައިވާ އުންމީދުތައް އެއް ބުރުން ޙާޞިލްކުރެވިދާނެތޯ ކުރެވޭ ސުވާލުކަމަށާއި، މިރޭ މިތަނުން ފެންނަ މަންޒަރަކީ އެމްޑީޕީ އިން އިންތިޚާބު އެއް ބުރުން ކާމިޔުބުކޮށް ނިންމި މަންޒަރުކަމަށް ދިވެހިރައްޔިތުންގެ ޑިމޮކްރެޓިކް ޕާޓީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ވިދާޅުވެއްޖެ. | President Mohamed Nasheed\nއަޅުގަނޑުމެން ރައްޔިތުންގެ ހިތްތަކުގައިވާ ސުވާލަކީ، އެ ރައްޔިތުންގެ ހިތްތަކުގައިވާ އުންމީދުތައް އެއް ބުރުން ޙާޞިލްކުރެވިދާނެތޯ ކުރެވޭ ސުވާލުކަމަށާއި، މިރޭ މިތަނުން ފެންނަ މަންޒަރަކީ އެމްޑީޕީ އިން އިންތިޚާބު އެއް ބުރުން ކާމިޔުބުކޮށް ނިންމި މަންޒަރުކަމަށް ދިވެހިރައްޔިތުންގެ ޑިމޮކްރެޓިކް ޕާޓީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ވިދާޅުވެއްޖެ.\nއަޅުގަނޑުމެން ރައްޔިތުންގެ ހިތްތަކުގައިވާ ސުވާލަކީ، އެ ރައްޔިތުންގެ ހިތްތަކުގައިވާ އުންމީދުތައް އެއް ބުރުން ޙާޞިލްކުރެވިދާނެތޯ ކުރެވޭ ސުވާލުކަމަށާއި، މިރޭ މިތަނުން ފެންނަ މަންޒަރަކީ އެމްޑީޕީ އިން އިންތިޚާބު އެއް ބުރުން ކާމިޔުބުކޮށް ނިންމި މަންޒަރުކަމަށް ދިވެހިރައްޔިތުންގެ ޑިމޮކްރެޓިކް ޕާޓީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ، ރައްޔިތުންގެ މަޖްލީހުގެ ރައީސް އަބްދުﷲ ޝާހިދު އެމްޑީޕީއާ ގުޅިވަޑައިގަތުން ފާހަގަކުރެއްވުމުގެ ގޮތުން “އާބަރެއް” ގެ ނަމުގައި އެމްޑީޕީއިން އަލިމަސްކާނިވާ ސަރަޙައްދުގައި ރޭ ބޭއްވި ބޮޑު ޖަލްސާގައި ވާހަކަފުޅުދައްކަވަމުންނެވެ.\nރައްޔިތުންގެ މަޖްލީހުގެ ރައީސް އަބްދުﷲ ޝާހިދު އެމްޑީޕީ އާ ގުޅިވަޑައިގަތުން ސިފަކުރައްވަމުން ރައީސް ނަޝީދު ވިދާޅުވީ، މިރޭ އަޅުގަނޑުމެންނާ މި ގުޅިވަޑައިގަތީ ވަރަށް ބޮޑު އުންމީދެއްކަމަށާއި މިރޭ މި ގުޅިވަޑައިގަތީ އަޅުގަނޑުމެން ރާއްޖޭގެ ރައްޔިތުންގެ ހިތްތަކުގައިވާ އެއް ބުރުން ކުރިއަށް އޮތް ރިޔާސީ އިންތިޚާބު ކާމިޔާބު ކުރެވޭނެކަމުގެ ޔަޤީންކަންކަމަށެވެ. އަދި ރައްޔިތުންގެ މަޖްލީހުގެ ރައީސް އަބްދުﷲ ޝާހިދުއަކީ، ހަޤީގަތުގައިވެސް ރާއްޖެ ދުށް ސިޔާސީ ފުންނާބު އުސް މުފައްކިރުންގެ ތެރެއިން އެއް ބޭފުޅާކަމަށް ރައީސް ނަޝީދު ވިދާޅުވިއެވެ.\nރިޔާސީ އިންތިޚާބު ފުރަތަމަ ބުރުން ކާމިޔާބުކުރުމުގެ ޔަޤީންކަން އާ ކުރައްވަމުން، ރައީސް ވިދާޅުވީ ދިވެހިންނަށް މިއަދު ދެ ބުރެއް ނެތްކަމަށާއި ދިވެހިރައްޔިތުންނަށް އޮތީ އެ ރައްޔިތުންގެ އުންމީދުތައް އެއް ބުރުން ހަޤީގަތަކަށް ހެދުންކަމަށާއި އަޅުގަނޑުމެން މިރޭ ނިކުމެ މި ތިބީ އެކަން ހަޤީގަތަކަށް ހަދައިދިނުމަށްކަމަށެވެ.\nއަޅުގަނޑުމެން ހުއްޓާލާނީ މިއަހަރު ބާއްވާ ރިޔާސީ އިންތިޚާބު އިރާދަކުރެއްވިއްޔާ ފުރަތަމަ ބުރުން ކާމިޔާބުކޮށް، މި ނޮވެމްބަރު މަހުގެ އެގާރަ ވަނަ ދުވަހު އަނެއްކާވެސް ރާއްޖޭގެ ރައީސުލްޖުމްހޫރިއްޔާކަމުގެ މަޤާމުގެ ހުވާ ކުރައްވައިގެން ކަމަށާއި މި އިންތިޚާބު އަޅުގަނޑުމެން ކާމިޔާބުކުރާނީ ފަސޭޙަކަމާއެކީ އެއް ބުރުން ކަމަށްވެސް، ރައީސް މުޙަންމަދު ނަޝީދު ވިދާޅުވިއެވެ.


މާލޭގެ ގެއެއްގެ ތެރެއިން މަރުވެފައި އޮތް ދިވެއްސަކު ފެނިއްޖެ\nJanuary 12, 2019 12:39:13\nމިއަދު މަރުވެފައި އޮއްވާ ފެނުނު މީހާ - ފޮޓޯ/ ފޭސްބުކް\nމަރުވެފައި އޮތް މީހާ ފެނިފައިވަނީ މ. ކުނޫޒް ކައިރީ ހުރި ގެއަކުންނެވެ. " ޖަޒީރާ" އަށް މައުލޫމާތު ލިބޭ ގޮތުގައި މަރުވެފައި އޮއްވާ ފެނިފައިވަނީ މ.ރަންމާގުލްޝަން ގޭގައި ދިރިއުޅޭ، މުހައްމަދު ނާއިފް ނަޝީދު ކިޔާ އުމުރުން 29 އަހަރުގެ ދިވެހި ފިރިހެނެކެވެ.\nއާއިލާއިން މައުލޫމާތު ދޭ ގޮތުގައި، އެނާ މަރުވިކަން އެނގުނީ ނިދާފައި، ހޭނުލައިގެން ގޮވަން ދިއުމުންނެވެ. ނާއިފް އަކީ ދާދި ފަހުން ރަޝިއާ އިން ޑޮކްޓަރުކަން ކިޔަވައިގެން އައިސް، ކްލިނިކެއްގައި މަސައްކަތް ކުރަމުން އަންނަ މީހެކެވެ.\nފުލުހުންގެ މީޑިއާ އޮފިޝަލް ވިދާޅުވީ މަރުވެފައި އޮތް ފިރިހެނަކު ފެނިގެން މިއަދު 16:30 ހާއިރު އާއިލާއިން ރިޕޯޓްކޮށްފައިވާ ކަމަށެވެ. އަދި މި މައްސަލަ ތަހުގީގުކުރަމުން ދާތީ މައްސަލައާއި ބެހޭ އިތުރު ތަފްސީލެއް ފުލުހުން ހާމައެއް ނުކުރެއެވެ.


ފެން އަގޮބޮޑުކޮށް ނުވިއްކުމަށް އިލްތިމާސްކޮށްފި!\nއަސްލު އަގަށްވުރެ އަގުބޮޑުކޮށް ނުވިއްކުމަށް އިކޮނޮމިކް މިނިސްޓްރީން ވަނީ ވިޔަފާރިވެރިންނަށް އިލްތިމާސްކޮށްފަ\n10 މެއި 2017 | ބުދަ 00:37\nފެން ލިބުމުގައި މިދުވަސްވަރު ވަނީ ދަތިތަކެއް ކުރިމަތިވެފައި\nރާއްޖޭގައި އުފައްދައި، ބަންދުކޮށްގެން ވިއްކާ އެކި ބްރޭންޑް ތަކުގެ މިނަރަލް ވޯޓަރ އަގުބޮޑުކޮށް ވިއްކަމުންދާކަން ފާހަގަކުރެވި އެކަން އެގޮތަށް ނުކުރުމަށް ވިޔަފާރިވެރިންނަށް އިކޮނޮމިކް މިނިސްޓްރީން އިލްތިމާސްކޮށްފިއެވެ.\nއެ މިނިސްޓް އަންގާރަ ދުވަހު ނެރެފައިވާ އިއުލާނެއްގައި ބުނެފައިވަނީ، ފުޅިގައި ބަންދުކޮށްގެން ވިއްކާ ފެނަކީ ރައްޔިތުންގެ ގިނަ ބަޔަކު ބޭނުންކުރާ އެއްޗަކަށް ވާއިރު، ބައެއް ފިހާރަތަކުން އަގުބޮޑުކޮށް ފެން ވިއްކަމުންދާކަމުގެ ޝަކުވާ އެ މިނިސްޓްރީއަށް ލިބިފައިވާކަމަށެވެ.\nއިކޮނޮމިކް މިނިސްޓްރީން ނެރެފައިވާ އިޢުލާނު\nއެހެންކަމުން ފެން ވިއްކަން ހުންނަ އަސްލު އަގަށްވުރެ އަގުބޮޑުކޮށް ނުވިއްކުމަށް އިކޮނޮމިކް މިނިސްޓްރީން ވަނީ ވިޔަފާރިވެރިންނަށް އިލްތިމާސްކޮށްފައެވެ.\nމި ދުވަސްވަރަކީ ރާއްޖެއަށް ހޫނު ގަދަ ދުވަސްވަރެއްކަމަށް ވުމާއި އެކު، ފެން ބޭނުންކުރެވޭ ނިސްބަތް މަތިވުމުގެ ސަބަބުން ފެނުގެ ޑިމާންޑް މަތިވުމުގެ ސަބަބުން ފުޅިގައި ބަންދުކުރާފެން ލިބުމުގައި ދަތިތަކެއް ކުރިމަތިވަމުންދާކަމަށް އާއްމުން ދަނީ ބުނަމުންނެވެ.\nރިވިއު ކުރީ: އިސްމާއިލް ނާއިލް ނަޝީދު\nހަދަން ފަށާފައިވާ ގެ ނިންމާލުމަށް ގިނަވެގެން7ލައްކަ ރުފިޔާ ދެވޭނެ- ރައީސް\nއާ ކަމެއް މި ސަރުކާރުން ނުކުރާކަމަށް ވިދާޅުވެ މިނިސްޓަރ ފައްޔާޒު އެފްޑީއައި ޕޮލިސީ ތަފްސީލް ކޮށްދެއްވައިފި


German ge coach Low ah Klopp ge thaaeedhu\nޖަރުމަންގެ ގައުމީ ޓީމުގެ ކޯޗް ކަމުގައި ޔޯކިމް ލޯ ބަހައްޓަން، ލިވަޕޫލްގެ ކޯޗް ޖަރުމަންގެ ޔާގަން ކްލޮޕް ތާއީދު ކޮށްފި އެވެ.\nސްޕެއިން އަތުން ބަލިވެ، ޔޫއެފާ ނޭޝަން ލީގްގެ ސެމީ ފައިނަލު ބުރުން ޖަރުމަން ކެޓުމުން ލޯއަށް ވަނީ ވަރަށް ބޮޑަށް ފާޑު ކިއުން އަމާޒު ކޮށްފަ އެވެ. ރަޝިއާގައި 2018 ގެ ވޯލްޑް ކަޕުން ޖަރުމަން ކަޓައިގެން ދިޔައީ ގުރޫޕް ސްޓޭޖުންނެވެ. އޭގެ ފަހުން މިހާ ހިސާބަށް ޖަރުމަންގެ ޓީމު ހަމަ މަގަށް އެޅުވުމުގައި ލޯ އަށް ކާމިޔާބު ހޯދިފަ އެއް ނުވެ އެވެ.\nލޯ މަގާމުން ވަކި ކުރުމަށް، ނުވަތަ އިސްތިއުފާ ދިނުމަށް ގޮވާލަމުންދާ އަޑުތައް ގަދަ ވެފައި ވާއިރު ކްލޮޕް ވަނީ ލޯ މަގާމުގައި ހުންނަން ތާއީދު ކުރާ ކަމަށް ބުނެފަ އެވެ. ކްލޮޕް ބުނީ އުނދަގޫ ހާލަތެއްގައި ޓީމު އޮންނަ ވަގުތު ކޯޗް ބަދަލު ކުރުމުން ކަންކަން ރަނގަޅު ވާނެ ކަމަށް ބައެއް ފަރާތްތަކުން ހީކުރާ ކަމަށެވެ. ނަމަވެސް ކޯޗް އެކަނި ބަދަލު ކުރުމުން އެކަމަށް ހައްލު ނުލިބޭނެ ކަމަށް ކްލޮޕް ބުންޏެވެ.\n"މި ހުރިހާ ކަމަކުން ހާމަ ކޮށްދެނީ ގައުމީ ޓީމާއެކު ވެސް މި ހާލަތު ރަނގަޅު ނޫން ކަން. ޖަރުމަންގެ ބިލްޑް ނޫހަށް ދިން އިންޓަވިއުގައި ކްލޮޕް ބުންޏެވެ. "ބައެއް މީހުންނަށް ގަބޫލު ކުރެވިފައި އޮންނަ ކަމެއް އެހެން ކޯޗަކު ހަމަޖެއްސީމަ އޮޓަމެޓިކުން ކަންކަން ރަނގަޅު ވާނެއޭ. އަހަރެމެން ހަނދާން ނައްތާލައިގެން ނުވާނެ ޔޯގީ ވަނީ އަހަރުތަކެއް ވަންދެން ގިނަ ކާމިޔާބުތަކެއް ހޯދާފައި. ބައެއް ހާލަތްތަކުގައި ކޯޗުންގެ ސަބަބުން އެކަންޏެއް ނޫން ކަންކަން މަސައްކަތް ނުކުރަނީކީ. މިއީ އަހަރެން ދެކޭ ގޮތް. އަހަންނަށް ހީވަނީ އެހެން ކޯޗުންވެސް ދެކޭނީ މިގޮތަށް ހެން. މިހާލަތު ބަދަލު ޔޯގީއަށް ކުރެވޭނެ ކަމުގެ ވަރަށް ބޮޑު ފުރުސަތެއް އެބައޮތް. ޔޫރޯ ކާމިޔާބު ކުރުން ނުވަތަ ޔޫރޯ އެންމެ ދުރަށް ގެންދާނެހެން އަހަންނަށް ހީވޭ."\nޖަރުމަންގެ އެފްއޭއިން މިދިޔަ ހަފުތާގައި ވަނީ، ލޯ ގެ ހާލަތާ ބެހޭގޮތުން މަޝްވަރާ ކުރުމަށް ފަހު އޭނާ މަގާމު ބަހައްޓަން ނިންމާފަ އެވެ. ޖަރުމަންގެ އެފްއޭއިން އޭރު ނެރުނު ބަޔާނުގައި ބުނީ ބައެއް މެޗުތަކުގައި ކަންކަން ގޯސް ކޮށްފައިވާ ގޮތަށް އެކަނި ބަލައިގެން މައްސަލައިގެ މުޅި މަންޒަރު ގޯސް ކަމަށް ނުބުނެވޭނެ ކަމަށެވެ. ލޯ އަށް ދީފައިވާ ކޮންޓްރެކްޓް ހަމަ ވާނީ 2022 ގެ ވޯލްޑް ކަޕަށް ފަހު އެވެ. އޭގެ ފަހުން ޖަރުމަންގެ ކޯޗަކަށް ގެންނާނެ ކަމަށް ބެލެވޭ ކޯޗުންގެ ލިސްޓްގެ ޓޮޕް ފޭވަރިޓަކީ ކްލޮޕް އެވެ. އެހެންނަމަވެސް ލިވަޕޫލާ އެކު އޭނާ ހަދާފައިވާ ކޮންޓްރެކްޓް ހަމަ ވަނީ 2024 ގަ އެވެ.\nޔާގެން ކްލޮޕް ޖަރުމަން


ކޮވިޑް-19: ސައުތު ކޮރެޔާގެ ނައިޓް ކްލަބުތަކުން ކޮވިޑް-19 ފެތުރޭ މައްސަލަ ބޮޑުވަނީ – Dhen.mv\nކޮވިޑް-19: ސައުތު ކޮރެޔާގެ ނައިޓް ކްލަބުތަކުން ކޮވިޑް-19 ފެތުރޭ މައްސަލަ ބޮޑުވަނީ\nMay 8, 2020 - 7:38 pm\nސައުތު ކޮރެޔާގެ އެންމެ ބައިބޯ ސިޓީކަމުގައިވާ ސޯލްގައި ނައިޓް ކްލަބްތަކަށް ދާ މީހުންގެ ފަރާތުން ކޮވިޑް-19 ފެތުރޭ މިންވަރު މަތިވަމުން އަންނާތީ، އެގައުމުގެ ކަމާ ބެހޭ ފަރާތްތަކުން މިކަމުގެ ކަންބޮޑުވުން ފާޅުކޮށްފިއެވެ.\nއެގައުމުގައި އޮތް ގައިދުރުކުރުމުގެ އަމުރަށް ލުޔެއްދީ، މީހުން ހަރަކާތްތެރިވެ އުޅެން ފެށިފަހުން ވެސް، ކޮވިޑް19 އަށް އަލަށް ޕޮޒިޓިވްވާ މީހުންގެ އަދަދު ދިޔައީ މަދުވަމުންނެވެ. ނަމަވެސް މިހާރު ކުއްލިއަކަށް ބަލިޖެހޭ މީހުން ދަނީ ގިނަ ވަމުންނެވެ. މިދިޔަ 24 ގަޑި އިރުގެ ތެރޭގައި 13 މީހަކަށް މި ބަލި ޖެހިގެން ރިޕޯޓްކޮށްފައިވާ އިރު، މިދިޔަ ފަސް ދުވަހު ވެސް މި އަދަދު ހުރީ 10 އިން ދަށުގައެވެ.\nސައުތު ކޮރެޔާގެ ވައިސް ހެލްތު މިނިސްޓަރ ކިމް ގެންގް-ލިޕް ހާމަ ކުރި ގޮތުގައި މިދިޔަ 24 ގަޑިއިރުގެ ތެރޭގައި ޕޮޒިޓިވްވި 13 މީހުންނަކީ ނައިޓް ކްލަބުތަކަށްދާ، އުމުރުން 29 އަހަރުގެ ޒުވާނަކާ ގުޅުން އޮންނަ މީހުންނެވެ. ކޮންޓެކްޓް ޓްރޭސިންގެ މައުލޫމާތަށް ބަލާއިރު މި ޒުވާނާގެ ފަރާތުން 1،500 އެއްހާ މީހުންނަށް ބަލި ޖެހިދާނެ ކަމުގެ ބިރު ހީވެފައިވާ ކަމަށް ހެލްތު މިނިސްޓަރގެ ނައިބާއި ހަވާލާދީ މީޑިޔާ ރިޕޯޓްކޮށްފައިވެއެވެ.\nސައުތުކޮރެޔާއިން އާންމުންނަށް ލުއި ދީފައިވަނީ އޭޕްރީލް މަހުން ފެށިގެން ދުވާލެއްގެ މައްޗަށް ޕޮޒިޓިވްވާ މީހުންގެ އަދަދު 100 އިން ދަށުގައި ހިފެހެއްޓިފައި ހުރުމުންނެވެ.


World Cup ge enme molhu landakah Pavard ge landu\nވާރލްޑް ކަޕްގެ އެންމެ މޮޅު ލަނޑަކަށް ޕަވާރޑްގެ ލަނޑު\nމިއީ އޭނާ ފްރާންސަށް ޖަހައިދިން ފުރަތަމަ ލަނޑު\nކ. މާލެ 25 ޖުލައި 2018 | ބުދަ 22:52 7,458\nޕަވާރޑް އާޖެންޓީނާ ކޮޅަށް ލަނޑު ޖަހަނީ - ގެޓީ އިމޭޖާސް\nނިމިގެންދިޔަ ފީފާ ވާރލްޑް ކަޕްގެ އެންމެ މޮޅު ލަނޑަކަށް ފްރާންސްގެ ޑިފެންޑަރު ބެންޖަމިން ޕަވާރޑް ޖެހި ލަނޑު ހޮވިއްޖެއެވެ.\nއާއްމުގެން މެދުގައި ނެގުނު ވޯޓަކުން އެއްވަނައަށް ހޮވިފައި ވަނީ އާޖެންޓީނާއާ ދެކޮޅަށް ފްރާންސް ކުޅުނު މެޗުގައި ޕަވާރޑް ޖެހި ލަނޑެވެ. މި މެޗުގައި ޕަވާރޑް ލަނޑު ޖެހިއިރު ނަތީޖާ އޮތީ 2-2 އިން ދެ ޓީމު އެއްވަރުވެފައެވެ. ޕަވާރޑް އޭރީއާ ބޭރުން ފޮނުވާލި ހިތްގައިމު ހަމަލާ ގޯލަށް ވަދެގެންދިޔައިރު އާޖެންޓީނާގެ ކީޕަރު ފްރޭންކޯ އަރްމާނީ ހުރީ ގޮތް ހުސްވެފައެވެ. މި މެޗު 4-2 އިން ކާމިޔާބުކޮށް ކުއާޓާއިން ޖާގަ ހޯދީ ފްރާންސްއެވެ.\nއެމެޗަށް ފަހު ވާހަކަ ދައްކަމުން ޕަވާރޑް ބުނީ ބޯޅަ ފޮނުވާލިއިރު އެއްވެސް ވަރަކަށް ނުވިސްނާ ކަމަށާއި ވިސްނީ އަމާޒަށް ފޮނުވާލެވޭތޯ ކަމަށެވެ. ލަނޑު ވަނުމުން ވަރަށް އުފާވި ކަމަށް ޕަވާރޑް ބުނެފައި ވެެއެވެ. މިއީ ޕަވާރޑް ފްރާންސްގެ ގައުމީ ޓީމަށް ކުޅުނު 12 މެޗުގައި ޖަހާފައިވާ ހަމައެކަނި ލަނޑެވެ.\nޕަވާރޑްގެ ފަހަތުން ދެވަނައަށް އެންމެ މޮޅު ލަނޑަކަށް ހޮވުނީ ޖަޕާން ކޮޅަށް ކޮލޮމްބިއާގެ ލަނޑު ޖެހި ހުއާން ކުއިންޓޭރޯއަށެވެ. އަދި ތިން ވަނަ ލިބުނީ ވާރލްޑް ކަޕްގެ މޮޅު ކުޅުންތެރިޔަކަށް ހޮވުނު ލޫކާ މޮޑްރިޗްގެ ލަނޑެކެވެ. އެއީ އޭނާ އާޖެންޓީނާ ކޮޅަށް ގްރޫޕް ސްޓޭޖުގައި ޖެހި ލަނޑެކެވެ.\nފްރާންސްގެ ކުޅުންތެރިޔަކަށް އެންމެ ރީތި ލަނޑު ޖެހުމުގެ ރެކޯޑް ލިބުނުއިރު ފައިނަލްގައި 4-2 އިން ކްރޮއޭޝިއާ ބަލިކޮށް ތަށި އުފުލާލީ ވެސް ފްރާންސްއެވެ.\nމުޅި މުބާރާތުގައި ވެސް ޕަވާރޑްގެ ފަރާތުން މޮޅު ކުޅުމެއް ފެނިގެންދިޔައިރު އޭނާ ހޯދުމަށް ޔޫރަޕުގެ އެންމެ ބޮޑު ޓީމުތަކުން މަސައްކަތްކުރަމުންދާ ކަމަށް ރިޕޯޓްތައް ބުނެއެވެ. ސްޓުޓްގާޓަށް ކުޅެމުން އަންނަ ޕަވާރޑް ހޯދުމަށް އެންމެ ބޮޑަށް މަސައްކަތްކުރަމުންދަނީ ޖަރުމަނުގެ ބަޔާން މިއުނިކް ކަމަށް މީޑިއާތަކުން ރިޕޯޓްކޮށްފައިވެއެވެ.


ޕިއްޒާ ބޯނާ: 35 އަށް ވުރެ ގިނަ ބާވަތުގެ ޕިއްޒާ\nޕިއްޒާ ބޯނާއަކީ މާލޭ ސިޓީގެ ރައްޔިތުންނަށް އާ ނަމަކަށް ނުވާނެ އެވެ. އެތަނުގެ ޕިއްޒާގެ ރަހަޔަށް އާންމުންގެ ބޮޑު މަގުބޫލުކަމެއް ލިބިފައިވާ އިރު މިހާރު 35 އަށް ވުރެ ގިނަ ބާވަތުގެ ޕިއްޒާ ލިބެން ހުރެ އެވެ. ޒަމާނީ ޓެކްނޮލޮޖީގެ ތެރެއިން ޕިއްޒާ ޑެލިވަރީ ކުރުމަށް ތައްޔާރުކޮށްފައިވާ އެޕުން އާންމުންގެ ގިނަ ބަޔަކަށް ކޮންމެ ދުވަހަކު ވެސް...\nJanuary 09, 2019 12\nއެންމެ ޒަމާނީ ފެންވަރަށް ހުޅުމާލޭ ފުރަތަމަ ފިޔަވަހީގައި ތަރައްގީކުރާ އަކުއާ ވީޓާ ރެޒިޑެންސީގެ މަސައްކަތްތައް އަންނަނީ ބާރަށް ކުރިޔަށެވެ. މިދިޔަ ސެޕްޓެމްބަރު މަހު އެޕާޓްމަންޓްތަކުގެ ފައުންޑޭޝަންގެ މަސައްކަތް ވަނީ ފަށައިފަ އެވެ. ހުޅުމާލޭގައި ދުވާ ޓްރެކް އަޅާފައިވާ ދަނޑުގެ އުތުރު ފަރާތުގައި އޮތް ހުސް ބިމުގައި ހަދާ އެޕާޓްމަންޓްގެ...\nއަންނައަހަރު ބިލަބޮންގަށް ވެސް ފިންލަންޑް ޕްރިންސިޕަލެއް\nއީޕީއެސް އިމާރާތުގައި ބިލަބޮންގް ހައި އިންޓަނޭޝަނަލް ސްކޫލް ހިންގުމަށް މިނިސްޓްރީ އޮފް އެޑިޔުކޭޝަނުން މި އަހަރު ކުރި ބިޑު އައިލެންޑަސް އެޑިޔުކޭޝަނުން ކާމިޔާބުކުރުމާ އެކު ސްކޫލް ހިންގަމުން އައި ބޯޑުގައި އީޕީއެސްގެ ފައުންޑަ މެމްބަރުން އަދާކުރި މުހިންމު ދައުރު ވަނީ ނިމުމަކަށް އައިސްފަ އެވެ. އެހެންކަމުން އާ ބޯޑެއް އެކުލަވާލައި،...\nފިޓްޒޯން: ހުރިހާ އުމުރުފުރައަކަށް ހާއްސަ ޖިމެއް!\nމީގެ 11 އަހަރު ކުރިން ވިލާ ކޮލެޖު އުފެއްދުމުގެ ބޭނުމަކީ ވެސް މިއީ އެވެ. ރާއްޖޭގައި ތިބެގެން ދަރިވަރުންނަށް ދުނިޔޭގައި މަޝްހޫރު ޔުނިވާސިޓީތަކުގެ ޕްރޮގްރާމްތައް ކިޔެވުމުގެ މަގު ފަހިކޮށްދިނުމެވެ. އެގޮތުން 2015 ވަނަ އަހަރުން ފެށިގެން ރާއްޖޭގައި ހުރި އަމިއްލަ އެންމެ ބޮޑު ކޮލެޖުން އަންނަނީ އިނގިރޭސިވިލާތުގެ ޔުނިވާސިޓީ އޮފް ދަ ވެސްޓް...\nކްރޯ މޯލްޑިވްސް: އެކައުންޓިން ދާއިރާއަށް ކުރިއެރުމެއް!\nކްރޯ މޯލްޑިވްސް އަކީ ރާއްޖޭގައި އެކައުންޓިންގެ ޚިދުމަތް ދޭ ފާމްތަކުގެ ތެރެއިން އެންމެ ކުރީ ސަފުގައި ހިމެނޭ އެއް އެކައުންޓިން ފާމެވެ. ދުނިޔޭގެ އޮޑިޓް ފާމްތަކުގެ ލިސްޓުގައި އަށް ވަނަ...\nޕާޓިކަލްސް: ހުރިހާ ކަމެއް އެއްތަނަކުން، އޮންލައިންކޮށް\nޓެކްނޮލޮޖީ ކުރިއަރާ ޒަމާނީ ފެންވަރަށް ދިވެހިންގެ ވިސްނުމާއި ރާއްޖޭގެ އިޤްތިސޯދު އަރާ ހަމަކުރާއިރު، ރާއްޖޭގައި އޮންލައިންކޮށް ކުރެވޭ ޚިދުމަތްތަކާއި ވިޔަފާރިތައް ދުވަހުން ދުވަހަށް...\nބޮޑީޓެކް: އަލަށް ޖިމަށްދާ މީހުންނަށް ލުޔެއް!\nފިޓްނަސް އާއި ދުޅަހެޔޮ ދިރިއުޅުމުގެ ވައްޓަފާޅިއެއް ގެންގުޅޭ ދިވެހިން އިތުރުވެފައިވާ އިރު ޖިމްތަކާއި ފިޓްނެސް ސްޓޫޑިއޯތައް ވެސް މާލޭގައި ދަނީ އިތުރުވަމުންނެވެ. މިދިޔަ ސެޕްޓެމްބަރު މަހުގެ 23 ވަނަ ދުވަހު ހުޅުވި "ބޮޑީޓެކް" އަކީ ވެސް ވަރަށް ފާހަގަކޮށްލެވޭ ޖިމެކެވެ. ޒުވާނުންނަށް އަމާޒުކޮށްގެން ހުޅުވާފައިވާ ޖިމްގައި ކުޑަކުދިންނާއި...\nރަންފައުނުން އިޔާ އެންޑް ސޭލް ފަށައިފި\nފުޅާ ދާއިރާއެއްގައި ރާއްޖެ އިން ބޭރުން މުދާ ގެނެސް ވިއްކާ ރަންފައުން ފިހާރައިން އަހަރު ނިމުން ފާހަގަ ކުރުމުގެ ގޮތުން ހާއްސަ އިޔާ އެންޑް ސޭލެއް ފަށައިފި އެވެ.\nނިއު އޭޖްގެ ކްރެޝަލް، ކޮލިޓީ ފާހާނާ ބްރޭންޑެއް!\nނިއު އޭޖް އަންލިމިޓެޑަކީ 1998 އިން ފެށިގެން ރާއްޖޭގައި، ފާހާނަ ސާމާނުގެ ފެންވަރު ރަނގަޅު، އަދި ދުނިޔޭގެ ނަން މަޝްހޫރު ބްރޭންޑްތަކުގެ އުފެއްދުންތައް ތަޢާރަފްކޮށް ވިއްކަމުންދާ...\nޒުވާނުންނަށް ސައިރެކްސްގެ ހިއްސާ\nމަތީ ތައުލީމަކީ ދިވެހި ޒުވާނުން ކުރިއަށް ދިޔުމަށް މިއަދު އެންމެ ބޭނުންވެފައިވާ އެއް ކަންތަކެވެ. މި ހިދުމަތް ދިނުމުގައި ސައިރިކްސް ކޮލެޖަކީ ދިވެހިރާއްޖޭގައި މަތީ ހަރުފަތުގައި...\nދަރިވަރުން ބޭނުންވާ ޕްރިންޓަރު ފަދަ ތަކެތި އަތްފޯރާ ހިސާބަކުން ހޯދަން ބޭނުންވާ ނަމަ ކޮޕިއާ ޕްލަސް އަކީ ހިޔާރު ކުރަންވާނެ ފުރަތަމަ ތަނެވެ. އަދި މިހާރު ދިރާސީ އަހަރު ނިމެން ގާތް...\nކާބޯތަކެތީގެ ވިޔަފާރީ ކުރަމުން އަންނަ މުހައްމަދު ތައުފީގު ނުވަތަ އާއްމު ނަމުން ނަމަ ސައުތު ތައުފީގު ފާހަގަކުރެވިފައިވަނީ އިޖުތިމާއީ އެކި ކަންކަމަށް ވެސް އެހީތެރިކަން ފޯރުކޮށްދެމުން އަންނަ ބޭފުޅެއްގެ ގޮތުގަ އެވެ. ބޭސްފަރުވާއިން ފެށިގެން ތައުލީމް ފޯރުކޮށްދިނުމާ ހަމައަށް ވެސް އެ އާއިލާގެ އެހީތެރިކަން ލިބެމުން ދެ އެވެ. ނަމަވެސް...\nފިންލަންޑް ސްކޫލްގެ އޯޕަން ޑޭއެއް ބާއްވަަނީ!\nއަންނަ އަހަރުގެ ދިރާސީ އާ އަހަރާ އެކު ރާއްޖޭގައި ހުޅުވުމަށް ހަމަޖެހިފައިވާ ފިންލަންޑް އިންޓަނޭޝަނަލް ސްކޫލަށް ވަނުމަށް ޝައުގުވެރިކަން ހުރި ބެލެނިވެރިންނަށް އަމާޒުކޮށް، އޯޕަންޑޭއެއް ބޭއްވުމަށް އެ ސްކޫލް ހިންގުމުގައި އިސްކޮށް ހަރަކާތްތެރިވާ އެޑިޔުކަނެކްޓްއިން ނިންމައިފި އެވެ.\nދަރިވަރުންގެ ވާދަވެރިކަން ނިމުމަކަށް ގެންނަން ޖެހޭ\nރާއްޖޭގައި ދަރިވަރުންނާއި ސްކޫލްތަކުގެ މެދުގައި އޮންނަ ވާދަވެރިކަން ނިމުމަކަށް ގެންނަން ޖެހޭ ވަގުތު ޖެހިއްޖެ ކަމަށް، ރާއްޖޭގައި އަލަށް ހުޅުވާ ފިންލަންޑް އިންޓަނޭޝަނަލް ސްކޫލްގެ...\nމަޝްހޫރު ބްރޭންޑް "ދި އޯގޭނިކް ފާމަސީ" ރާއްޖެ އަށް\n"ދަ އޯގަނިކް ފާމަސީ"ގެ އުފެއްދުންތަކަކީ ކިމް އަދި ކްލޯއި ކާޑޭޝިއަން، ރީޓާ އޯރާ، ޓޭލާ ސްވިފްޓް، މައިލީ ސައިރަސް އަދި މެޑޯނާ ފަދަ މަޝްހޫރު އެތައް ތަރިންނެއް ބޭނުންކޮށް އެ ފަރާތްތަކުގެ އިތުބާރާއި ލޯބި ހޯދާފައިވާ އުފެއްދުންތަކެކެވެ. އެކަމުން ވެސް، އެ އުފެއްދުންތަކުގެ ކޮލެޓީ ރަނގަޅުކަން އެނގިގެންދެ އެވެ. އޯގަނިކް ފާމަސީގެ...